(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΞΑ΄

Τετάρτη, 29 Νοεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Γ. Παπανδρέου, σελ.   
3. Ανακοινώνεται ότι τη συνεδρίαση παρακολουθούν μαθητές από το 59ο Γυμνάσιο Αθήνας, το 54ο Γυμνάσιο Αθηνών, το 13ο Δημοτικό Σχολείο Αμαρουσίου, το 1ο Δημοτικό Σχολείο Παπάγου, το 3ο Δημοτικό Σχολείο Καματερού και από το 6ο Γενικό Λύκειο Ζωγράφου, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:   
 α) Προς τον Υπουργό Προστασίας του Πολίτη με θέμα: «Οι προσαγωγές πολιτών από την Ελληνική Αστυνομία λόγω της ύψωσης της παλαιστινιακής σημαίας», σελ.   
 β) Προς τον Υπουργό Αγροτικής Ανάπτυξης και Τροφίμων, με θέμα: «Η απουσία των Διαχειριστικών Σχεδίων Βόσκησης καταδικάζει σε αφανισμό την κτηνοτροφία», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Η Διαρκής Επιτροπή Παραγωγής και Εμπορίου καταθέτει τις εκθέσεις της επί των σχεδίων νόμων του Υπουργείου Κλιματικής Κρίσης και Πολιτικής Προστασίας:   
 i. «Κύρωση της Συμφωνίας μεταξύ της Ελληνικής Δημοκρατίας και της Κυπριακής Δημοκρατίας για τη συνεργασία στον τομέα πρόληψης και αντιμετώπισης φυσικών και/ή ανθρωπογενών καταστροφών, σελ.   
 ii. «Κύρωση του Μνημονίου Συνεργασίας για την ανοικοδόμηση του Πυροσβεστικού Σταθμού Επταγωνίας Κύπρου, τον εξοπλισμό του και την προμήθεια δύο (2) πυροσβεστικών οχημάτων», σελ.   
2. Μόνη συζήτηση και ψήφιση επί της αρχής, των άρθρων και του συνόλου των σχεδίων νόμων του Υπουργείου Κλιματικής Κρίσης και Πολιτικής Προστασίας:   
 i. «Κύρωση της Συμφωνίας μεταξύ της Ελληνικής Δημοκρατίας και της Κυπριακής Δημοκρατίας για τη συνεργασία στον τομέα πρόληψης και αντιμετώπισης φυσικών και/ή ανθρωπογενών καταστροφών»., σελ.   
 ii . «Κύρωση του Μνημονίου Συνεργασίας για την ανοικοδόμηση του Πυροσβεστικού Σταθμού Επταγωνίας Κύπρου, τον εξοπλισμό του και την προμήθεια δύο πυροσβεστικών οχημάτων». , σελ.   
3. Κατάθεση πρότασης νόμου:

Ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Δημήτρης Κουτσούμπας και οι Βουλευτές του κόμματός του κατέθεσαν στις 28/11/2023 πρόταση νόμου: «Φορολογία μη μισθωτών και μέτρα για την ανακούφιση των αυτοαπασχολούμενων της πόλης και της υπαίθρου», σελ.   
4. Κατάθεση σχεδίου νόμου:

Οι Υπουργοί Εθνικής Οικονομίας και Οικονομικών, Εξωτερικών, Εσωτερικών, Υγείας, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Προστασίας του Πολίτη, Δικαιοσύνης, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, καθώς και ο Αναπληρωτής Υπουργός Εσωτερικών κατέθεσαν στις 28/11/2023 σχέδιο νόμου: «Μέτρα για τον περιορισμό της φοροδιαφυγής», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΛΑΜΠΡΟΥΛΗΣ Γ. σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΒΡΕΤΤΟΣ Ν. , σελ.   
 ΚΑΖΑΜΙΑΣ Α. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΤΣΙΑΡΑΣ Κ. , σελ.   
 ΧΗΤΑΣ Κ. , σελ.   
  
Β. Επί των επικαίρων ερωτήσεων:  
 ΑΥΓΕΝΑΚΗΣ Ε. , σελ.   
 ΚΑΖΑΜΙΑΣ Α. , σελ.   
 ΚΑΤΣΑΦΑΔΟΣ Κ. , σελ.   
 ΚΟΚΚΑΛΗΣ Β. , σελ.   
  
Γ. Επί των σχεδίων νόμων του Υπουργείου Κλιματικής Κρίσης και Πολιτικής Προστασίας:  
 ΒΑΣΙΛΕΙΑΔΗΣ Β. , σελ.   
 ΒΕΛΟΠΟΥΛΟΣ Κ. , σελ.   
 ΓΡΑΜΜΕΝΟΣ Β. , σελ.   
 ΔΕΛΒΕΡΟΥΔΗΣ Κ. , σελ.   
 ΔΗΜΗΤΡΟΚΑΛΛΗΣ Ι. , σελ.   
 ΚΑΖΑΜΙΑΣ Α. , σελ.   
 ΚΑΤΡΙΝΗΣ Μ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΠΑΠΑΝΑΣΤΑΣΗΣ Ν. , σελ.   
 ΠΟΥΛΑΣ Α. , σελ.   
 ΤΟΥΡΝΑΣ Ε. , σελ.   
 ΤΣΙΑΡΑΣ Κ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΞΑ΄

Τετάρτη 29 Νοεμβρίου 2023

Αθήνα, σήμερα στις 29 Νοεμβρίου 2023, ημέρα Τετάρτη και ώρα 9.33΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Η΄ Αντιπροέδρου αυτής κ. **ΒΑΣΙΛΕΙΟΥ ΒΙΛΙΑΡΔΟΥ**.

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, αρχίζει η συνεδρίαση.

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Μαρία - Νεφέλη Χατζηιωαννίδου, Βουλευτή Επικρατείας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το mail με τις αναφορές)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το mail με τις απαντήσεις)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, πριν εισέλθουμε στη συζήτηση των επικαίρων ερωτήσεων επιτρέψτε μου να κάνω μία ανακοίνωση προς το Σώμα.

Η Διαρκής Επιτροπή Παραγωγής και Εμπορίου καταθέτει τις εκθέσεις της επί των σχεδίων νόμου του Υπουργείου Κλιματικής Κρίσης και Πολιτικής Προστασίας:

Α. «Κύρωση της Συμφωνίας μεταξύ της Ελληνικής Δημοκρατίας και της Κυπριακής Δημοκρατίας για τη συνεργασία στον τομέα πρόληψης και αντιμετώπισης φυσικών και/ή ανθρωπογενών καταστροφών».

Β. «Κύρωση του Μνημονίου Συνεργασίας για την ανοικοδόμηση του Πυροσβεστικού Σταθμού Επταγωνίας Κύπρου, τον εξοπλισμό του και την προμήθεια δύο (2) πυροσβεστικών οχημάτων».

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινωνικών Θεμάτων κ. Στυλιανός - Ιωάννης Κουτνατζής ενημερώνει το Σώμα για τα εξής:

«Με την παρούσα σάς ενημερώνουμε, σχετικά με τη συζήτηση των επίκαιρων ερωτήσεων ότι, στο πλαίσιο του κοινοβουλευτικού ελέγχου, την Τετάρτη 29 Νοεμβρίου 2023 οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 4441/27-11-2023 επίκαιρη ερώτηση, η οποία θα απαντηθεί από τον Υπουργό Αγροτικής Ανάπτυξης και Τροφίμων κ. Ελευθέριο Αυγενάκη.

Η υπ’ αριθμόν 436/27-11-2023 επίκαιρη ερώτηση, η οποία θα απαντηθεί από τον Υφυπουργό Προστασίας του Πολίτη κ. Κωνσταντίνο Κατσαφάδο.

Παρακαλούμε, όπως προβείτε στις δέουσες ενέργειες, προκειμένου να ενημερωθούν τόσο ο Πρόεδρος όσο και οι ερωτώντες στη Βουλή».

Θα ξεκινήσουμε με την τρίτη με αριθμό 436/27-11-2023 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία προς τον Υπουργό Προστασίας του Πολίτη, με θέμα: «Οι προσαγωγές πολιτών από την Ελληνική Αστυνομία λόγω της ύψωσης της παλαιστινιακής σημαίας».

Παρακαλώ πολύ, έχετε τον λόγο για την πρωτολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υφυπουργέ, στις 5 Νοεμβρίου προσήχθη από την Αστυνομία 22χρονος Παλαιστίνιος νέος ο οποίος ύψωσε στην πλατεία Συντάγματος τη σημαία της χώρας του, μαζί με την ελληνική σημαία. Σύμφωνα με τον Κυβερνητικό Εκπρόσωπο, η προσαγωγή έγινε με προσωπική παραίνεση του Υπουργού Προστασίας του Πολίτη, για να δράσει άμεσα η Αστυνομία.

Κατόπιν κράτησής του στη ΓΑΔΑ, ο Παλαιστίνιος νέος αφέθηκε ελεύθερος. Τις επόμενες ημέρες διακινήθηκαν ψευδείς ειδήσεις που έφεραν τον νέο να έχει κατεβάσει την ελληνική σημαία, με στήριξη μάλιστα από Βουλευτή του κυβερνώντος κόμματος, που ωστόσο στις 16 Νοεμβρίου ανακάλεσε με εντιμότητα.

Στις 12 Νοεμβρίου είχαμε πάλι την προσαγωγή στη ΓΑΔΑ ηθοποιού με τον πατέρα της για την εξακρίβωση στοιχείων, διότι στο αυτοκίνητό τους ύψωσαν την παλαιστινιακή σημαία. Μετά από μία ώρα αφέθηκαν ελεύθεροι. Η εξήγηση που φαίνεται να της δόθηκε είναι ότι η προσαγωγή πραγματοποιήθηκε κατόπιν κλήσης της Ισραηλινής Πρεσβείας προς την Ελληνική Αστυνομία.

Οι πρακτικές αυτές επιβεβαιώνουν ότι το Υπουργείο Προστασίας του Πολίτη και με προσωπικές παραινέσεις του Υπουργού επιχειρεί τη δημιουργία κλίματος λογοκρισίας, παραβίασης της ελευθερίας της έκφρασης και τρομοκράτησης των πολιτών που επιθυμούν να δηλώσουν δημόσια τη στήριξή τους στο δικαίωμα του παλαιστινιακού λαού για εθνική απελευθέρωση, που αποτελεί εξάλλου πάγια πολιτική του ελληνικού κράτους. Παράλληλα, αποδεικνύουν ότι η ελληνική Κυβέρνηση υποκύπτει πολύ εύκολα στις παρεμβάσεις ξένων πρεσβειών στις εσωτερικές υποθέσεις της Ελλάδας, περιλαμβανομένων και κυβερνήσεων που κατέχουν ξένο έδαφος και παραβιάζουν κατάφωρα το Διεθνές Δίκαιο.

Σας ερωτώ, κύριε Υφυπουργέ: Τι οδηγίες έχετε δώσει εσείς, ο Υπουργός ή το Υπουργείο και σε ποιους για όσους πολίτες φέρουν τη σημαία της Παλαιστίνης στους δρόμους της χώρας;

Δεύτερον, ποιες παρεμβάσεις έχει κάνει η πρεσβεία του Ισραήλ προς το Υπουργείο Προστασίας του Πολίτη για την προσαγωγή πολιτών που διαδηλώνουν υπέρ του παλαιστινιακού λαού; Τι οδηγίες έχει λάβει από εσάς η Ελληνική Αστυνομία, όταν λαμβάνει κλήσεις από την Ισραηλινή Πρεσβεία;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Κύριε Υφυπουργέ, έχετε τον λόγο για τρία λεπτά για την πρωτολογία σας.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Προστασίας του Πολίτη):** Ευχαριστώ πολύ, κύριε Πρόεδρε.

Κύριε συνάδελφε, νομίζω ότι κανένας δεν αμφισβητεί, όχι μόνο μέσα στον χώρο του Κοινοβουλίου, αλλά γενικότερα στην ελληνική κοινωνία ότι η Ελλάδα είναι μία δημοκρατική χώρα. Όμως, σε ό,τι έχει να κάνει με το συναθροίζεσθαι, με τη διεξαγωγή συγκεντρώσεων και διαφόρων πορειών, υπάρχουν συγκεκριμένοι κανόνες και νόμοι, οι οποίοι διέπουν τους όρους, τη λειτουργία, τους κανονισμούς με τους οποίους πρέπει να διεξάγονται οι συγκεντρώσεις και οι πορείες. Οπότε δεν μπορώ να καταλάβω τι εννοείτε, λέγοντας ότι το Υπουργείο προσπαθεί να δημιουργήσει ένα κλίμα τρομοκρατίας και λογοκρισίας.

Είναι δεκάδες οι συγκεντρώσεις, εκατοντάδες οι συγκεντρώσεις οι οποίες έχουν γίνει ανά την επικράτεια, για να υποστηρίξουν τα δικαιώματα των Παλαιστινίων. Δεν μπορώ να καταλάβω πού το Υπουργείο Προστασίας του Πολίτη ή το ελληνικό κράτος ή η ελληνική Κυβέρνηση προσπάθησαν να βάλουν έναν φραγμό ή εμπόδια, ούτως ώστε να μην γίνουν αυτές οι συγκεντρώσεις και πορείες.

Καθημερινά έχουμε συγκεντρώσεις, οι οποίες έγιναν και έξω από την πρεσβεία του Ισραήλ και στην πλατεία του Συντάγματος και παντού, σε όλη την επικράτεια. Οπότε θεωρώ ότι είναι άδικο και αδόκιμο να χρησιμοποιούμε τέτοιες εκφράσεις, οι οποίες νομίζω ότι, εκτός από το ότι είναι κενές περιεχομένου, γίνονται περισσότερο για επικοινωνιακούς λόγους ή για να υποστηρίξουμε κάποιες ιδεοληψίες.

Σε ό,τι έχει να κάνει με το πρώτο περιστατικό που είπατε, για τον Παλαιστίνιο που ύψωσε την παλαιστινιακή σημαία, αυτό που μπορώ να πω είναι ότι προσήχθη, σχηματίστηκε δικογραφία κατά παράβαση του άρθρου 141 του Ποινικού Κώδικα και από εκεί και πέρα η όλη υπόθεση έχει πάρει τον δρόμο της δικαιοσύνης.

Σε ό,τι έχει να κάνει με το δεύτερο περιστατικό, καταλαβαίνετε ότι αυτός είναι ο ρόλος της Ελληνικής Αστυνομίας, να κάνει προληπτικές προσαγωγές, να παρακολουθεί, να κάνει ελέγχους για την εύρυθμη λειτουργία και την ασφάλεια του συνόλου της ελληνικής κοινωνίας και των Ελλήνων πολιτών.

Για το συγκεκριμένο περιστατικό που λέτε, με την εν λόγω ηθοποιό και τον πατέρα της, προσήχθησαν στη Γενική Αστυνομική Διεύθυνση Αττικής στις 13.50΄ και στις 14.15΄ είχαν φύγει. Έγινε ένας έλεγχος των στοιχείων τους, είδαν τους φακέλους τους και αμέσως μετά αφέθησαν ελεύθεροι χωρίς να γίνει το παραμικρό.

Αυτός, όμως, είναι ο ρόλος, κύριε συνάδελφε, της Ελληνικής Αστυνομίας. Ο ρόλος της Ελληνικής Αστυνομίας είναι να κάνει ελέγχους. Ο ρόλος της Ελληνικής Αστυνομίας είναι να λειτουργεί και προληπτικά και όχι μόνο κατασταλτικά. Και φυσικά, αυτόν τον ρόλο θα συνεχίσουμε να τον υπερασπιζόμαστε και να τον υποστηρίζουμε.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατσαφάδο.

Κύριε συνάδελφε, έχετε τρία λεπτά για την δευτερολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε συνάδελφε.

Κύριε Υφυπουργέ, δεν σας καταλαβαίνω, ειλικρινά.

Λέτε ότι έχουν γίνει εκατοντάδες συγκεντρώσεις στις οποίες ο κόσμος διαδήλωσε τη συμπαράστασή του προς τον παλαιστινιακό λαό. Είναι σωστό αυτό. Αν έχουν γίνει -και υπήρχαν εκατοντάδες παλαιστινιακές σημαίες, και στη συγκέντρωση του Πολυτεχνείου είχε γίνει-, αυτός ο νέος γιατί προσήχθηΦ; Δεν απαντάτε στο συγκεκριμένο. Προσπαθείτε να κρυφτείτε πίσω από το γενικό. Τι έκανε ακριβώς αυτός ο νέος; Υπάρχει δικογραφία εις βάρος του, ενώ έχει αφεθεί ελεύθερος. Γιατί δεν μπαίνει αυτή η δικογραφία στο αρχείο; Σας ρώτησα συγκεκριμένα τι εντολές έχει δώσει ο Υπουργός στην Αστυνομία, όταν λαμβάνει αιτήματα από την Ισραηλινή Πρεσβεία εναντίον πολιτών που διαδηλώνουν την υποστήριξή τους στην παλαιστινιακή σημαία. Δεν απαντήσατε.

Υπάρχει ένα ζήτημα επιλεκτικής εφαρμογής του νόμου. Αυτή είναι η ερώτησή μου, αν δεν το έχετε καταλάβει, και δεν αφορά ιδεοληψίες, κύριε Υφυπουργέ. Αφορά την εκδήλωση ενός πολύ εύλογου αιτήματος που είναι το αίτημα για την ανεξαρτησία του παλαιστινιακού λαού. Το υποστηρίζει η ελληνική Κυβέρνηση. Ιδεοληψία είναι αυτό;

Και όσον αφορά στην περίπτωση της ηθοποιού, δεν απαντήσατε αν η Ισραηλινή Πρεσβεία παρενέβη. Παρεμβαίνει η Ισραηλινή Πρεσβεία με αιτήματα προς το Υπουργείο και δρα το Υπουργείο και η Ελληνική Αστυνομία βάσει αυτών ή όχι; Θέλουμε συγκεκριμένη απάντηση. Η επιλεκτική εφαρμογή του νόμου υποδηλώνει αυθαιρεσία, κύριε Υφυπουργέ. Υποδηλώνει την εσκεμμένη προσπάθεια να μην ξέρει ο πολίτης που στέκεται απέναντι στον νόμο. Όταν μπορεί το Υπουργείο θεωρεί ότι το να υψώνεται η παλαιστινιακή σημαία είναι πρόβλημα και άλλες φορές δεν είναι. Αυτό δημιουργεί ανασφάλεια και αβεβαιότητα και το κάνετε εσκεμμένα. Αυτό είναι το κλίμα τρομοκράτησης για το οποίο σας μιλώ.

Επίσης, υπάρχουν πολλά δημοσιεύματα του Τύπου. Οι «Δημοσιογράφοι Χωρίς Σύνορα» το 2022 κατέταξαν την Ελλάδα στην εκατοστή όγδοη θέση όσον αφορά στην ελευθερία της έκφρασης. Ξέρετε γιατί; Γιατί η Αστυνομία προβαίνει σε τέτοιες επιλεκτικές εφαρμογές κάποιων άρθρων του Ποινικού Κώδικα όταν θέλει να δημιουργήσει κλίμα τρομοκράτησης. Χώρες όπως το Μπουρουντί, το Γκαμπόν, η Μποτσουάνα και η Μογγολία σύμφωνα με τους «Δημοσιογράφους Χωρίς Σύνορα» -και αυτό είναι από δημοσίευμα της «ΚΑΘΗΜΕΡΙΝΗΣ», κύριε Υφυπουργέ- βρίσκονται σε καλύτερη θέση από την Ελλάδα όσον αφορά στην ελευθερία της έκφρασης. Είναι μία θέση αυτή στην οποία θέλετε να βρίσκεται η χώρα μας όσον αφορά στην ελευθερία της έκφρασης;

Τέλος, θέλω να σας ρωτήσω: ποια είναι η πολιτική της Ελλάδας, της ελληνικής κυβέρνησης απέναντι στο παλαιστινιακό; Μου την έχει πει εδώ πέρα δύο φορές ο Υπουργός Εξωτερικών. Είναι η αναγνώριση της ανεξαρτησίας του παλαιστινιακού κράτους με πρωτεύουσα την Ανατολική Ιερουσαλήμ. Πού βρίσκεται το μεμπτό στην περίπτωση του Παλαιστίνιου νέου που ύψωσε την παλαιστινιακή σημαία; Θέλω να μου πείτε συγκεκριμένα.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Κύριε Υφυπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Προστασίας του Πολίτη):** Κύριε συνάδελφε, νομίζω ότι δεν καταλαβαινόμαστε και με στενοχωρεί πολύ αυτό.

**ΑΛΕΞΑΝΔΡΟΣ ΚΑΖΑΜΙΑΣ:** Κι εμένα.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Προστασίας του Πολίτη):** Τι μου λέτε; Να πάρω τη δικογραφία πίσω; Τι ζητάτε από το Υπουργείο; Καταλαβαίνετε τι λέτε;

**ΑΛΕΞΑΝΔΡΟΣ ΚΑΖΑΜΙΑΣ:** Ναι.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Προστασίας του Πολίτη):** Και πιστεύετε ότι μπορεί να γίνει αυτό; Τι είναι αυτά που λέτε;

**ΑΛΕΞΑΝΔΡΟΣ ΚΑΖΑΜΙΑΣ:** Με παρέμβασή σας έγινε η προσαγωγή.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Προστασίας του Πολίτη):** Σας παρακαλώ πάρα πολύ, άκουσα όλα αυτά που είπατε με μεγάλη προσοχή, αλλά να είμαστε και λίγο πιο σοβαροί. Ζητάτε από τον Υπουργό ή τον Υφυπουργό Προστασίας του Πολίτη να παρέμβει στη δικαιοσύνη και να τεθεί μια δικογραφία στο αρχείο. Αυτή είναι η διάκριση των εξουσιών; Σας παρακαλώ πάρα πολύ.

Γυρνάτε και μου λέτε ότι δημιουργείται κλίμα τρομοκρατίας, όταν και εσείς επιβεβαιώνετε ότι είναι εκατοντάδες οι συγκεντρώσεις για την ανεξαρτησία της Παλαιστίνης στη χώρα μας, όταν σε όλες αυτές τις συγκεντρώσεις υπήρχαν εκατοντάδες σημαίες της Παλαιστίνης; Είδατε πουθενά τα αστυνομικά όργανα να πάνε να συλλάβουν κάποιον ο οποίος κυμάτιζε τη σημαία της Παλαιστίνης; Είμαστε σοβαροί επιτέλους; Γυρνάτε και λέτε ότι είμαστε σε χαμηλότερη θέση από το Μπουρουντί; Αυτό μου λέτε; Αυτό πιστεύετε; Αυτή είναι η αλήθεια; Εσάς ρωτάω. Πόσο θα μειώσετε τη χώρα μας, επιτέλους; Πηγαίνετε σε αυτές τις χώρες να πείτε αυτές τις ανακρίβειες. Σας παρακαλώ πάρα πολύ.

Λοιπόν, για να απαντήσω στα δύο ερωτήματα τα οποία έχετε κάνει, σχετικά με το πρώτο ερώτημα με το «Τι οδηγίες έχετε δώσει και σε ποιους;», τι εννοείτε «σε ποιους»; Στην Ελληνική Αστυνομία, τι «σε ποιους»; Η Ελληνική Αστυνομία, σας ξαναλέω, είναι επιφορτισμένη με τη διαφύλαξη της κοινωνικής ειρήνης και της έννομης τάξης. Τίποτα παραπάνω, τίποτα περισσότερο, τίποτα λιγότερο. Αυτές είναι οι διαχρονικές εντολές και οδηγίες οι οποίες έχουν τα στελέχη της Ελληνικής Αστυνομίας.

Σε ό,τι έχει να κάνει με το δεύτερο, με ρωτάτε για τις παρεμβάσεις της πρεσβείας του Ισραήλ. Καμμία παρέμβαση. Σας το δηλώνω κατηγορηματικά. Από την ώρα που έγινε η τρομοκρατική επίθεση της Χαμάς στο Ισραήλ και ξεκίνησε όλη αυτή η εμπόλεμη κατάσταση στη Μέση Ανατολή, προφανώς και υπάρχουν συναντήσεις όχι μόνο με στελέχη της ισραηλινής πρεσβείας, αλλά και με στελέχη άλλων πρεσβειών, στη διαδικασία συλλογής και ανταλλαγής πληροφοριών, στη διαδικασία μιας μεγαλύτερης επιφυλακής των στελεχών της Ελληνικής Αστυνομίας σε ό,τι έχει να κάνει με ευπαθείς στόχους και αυτό είναι μόνο.

Είναι δυνατόν να πιστεύετε ότι τηλεφωνεί κάποιος από την ισραηλινή πρεσβεία; Ποιον πήρε; Τον Υπουργό; Και ο Υπουργός πήρε το «100» και το «100» πήγε να συλλάβει; Μα, τι είναι αυτά που λέτε, δηλαδή; Θέλω να είμαστε λίγο σοβαροί.

Βεβαίως και υπάρχει συνεργασία όχι μόνο με την Πρεσβεία του Ισραήλ, με όλες τις πρεσβείες. Προχθές εγώ υποδέχθηκα τον Αναπληρωτή Υπουργό Εσωτερικών της Κίνας και συζητήσαμε για θέματα ασφάλειας των Κινέζων πολιτών, για ευπαθείς στόχους της Κίνας στην Ελλάδα. Τι υπάρχει δηλαδή; Αυτή δεν είναι υποχρέωση την οποία έχει μια χώρα δημοκρατική, μια χώρα η οποία θέλει να δημιουργεί αίσθημα ασφάλειας στους Έλληνες και στους επισκέπτες της χώρας; Αυτή είναι η υποχρέωσή μας. Δεν υπάρχει κάτι άλλο, όμως. Μην προσπαθούμε να δημιουργήσουμε «δράκους».

Έγινε μια προσαγωγή στη συγκεκριμένη κυρία και στον πατέρα της. Μέσα σε δεκαπέντε λεπτά είχαν αφεθεί ελεύθεροι γιατί δεν είχαν κάνει τίποτα. Αφαιρείτε το δικαίωμα, όμως, από την Ελληνική Αστυνομία να κάνει ελέγχους και προσαγωγές, όπου αυτή θεωρεί και όπου αυτή πιστεύει; Μήπως κατασκεύασαν κάποια στοιχεία; Μήπως ταλαιπωρήθηκε η εν λόγω κυρία; Μήπως της στερήθηκε το δικαίωμα να διαδηλώνει και να υποστηρίζει την Παλαιστίνη, τους Παλαιστίνιους, οτιδήποτε θέλει;

Υπάρχουν κανόνες, όμως, κύριε συνάδελφε, και αυτούς τους κανόνες οφείλουμε να τους σεβαστούμε όλοι. Και για την τήρηση των κανόνων, υπεύθυνη είναι η Ελληνική Αστυνομία.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατσαφάδο.

Ο Βουλευτής κ. Γεώργιος Παπανδρέου ζητεί άδεια ολιγοήμερης απουσίας στο εξωτερικό από 29-11-2023 έως και 30-11-2023. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Θα συνεχίσουμε με την πρώτη με αριθμό 441/27-11-2023 επίκαιρη ερώτηση δεύτερου κύκλου του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη, προς τον Υπουργό Αγροτικής Ανάπτυξης και Τροφίμων, με θέμα: «Η απουσία των διαχειριστικών σχεδίων βόσκησης καταδικάζει σε αφανισμό την κτηνοτροφία».

Παρακαλώ πολύ, κύριε συνάδελφε, έχετε τον λόγο για δύο λεπτά.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ πολύ, κύριε Πρόεδρε.

Κύριε Υπουργέ, είναι αναφαίρετο δικαίωμά σας -και πάντα σύμφωνα με τις υποχρεώσεις σας- να απαντάτε στον κοινοβουλευτικό έλεγχο εσείς ο ίδιος ή κάποιος εξουσιοδοτημένος από εσάς Υφυπουργός. Θα περιμέναμε, όμως, όχι μόνο εμείς αλλά και οι χιλιάδες αγρότες, κτηνοτρόφοι, να έρθετε να απαντήσετε για το μείζον θέμα που κι εσείς ο ίδιος παραδεχτήκατε από τούτο εδώ το Βήμα, για το θέμα των αγροτικών ενισχύσεων. Θα σας περιμένουμε στην Επιτροπή Παραγωγής και Εμπορίου και αυτά τα λέμε όχι μόνο εν τη απουσία σας, αλλά και ενώπιος ενωπίω.

Έρχομαι στο θέμα της επίκαιρης ερώτησης. Ίσως είναι από τα πιο κρίσιμα θέματα της κτηνοτροφίας, ποιες και πόσες είναι οι βοσκήσιμες εκτάσεις στη χώρα μας.

Λόγω των λύσεων που είχαν δοθεί μέχρι και το 2015, η χώρα μας καταδικάστηκε σε πρόστιμο και σε εξαίρεση εκτάσεων βοσκοτόπων. Το 2015 ψηφίστηκε ο νόμος 4351 του 2015, για να καθοριστεί επιτέλους ποιες εκτάσεις είναι βοσκήσιμες.

Είναι κρίσιμο και πάρα πολύ σημαντικό –νομίζω ότι το καταλαβαίνετε- να καθορισθούν οι βοσκήσιμες εκτάσεις μέσω των διαχειριστικών σχεδίων βόσκησης, ώστε να καθοριστεί η αστική γη, η δασική, η κτηνοτροφική, να καθορισθούν και τα μέρη όπου μπορούν να τοποθετούνται ανανεώσιμες πηγές ενέργειας. Η μη ύπαρξη των διαχειριστικών σχεδίων βόσκησης έχει ως αποτέλεσμα όλα να πηγαίνουν παραπίσω και όλα να είναι εις βάρος της κτηνοτροφίας. Δυστυχώς, αφού είχε δοθεί μια παράταση, βέβαια, το 2019 έως και το 2020, δόθηκαν άλλες δύο παρατάσεις και η τελευταία είναι μέχρι το 2024.

Γνωρίζω πολύ καλά ότι η ευθύνη για την υλοποίηση είναι στις περιφέρειες της χώρας μας. Ερωτάσθε ποιο είναι το ακριβές χρονοδιάγραμμα. Γνωρίζουμε ότι η τελευταία παράταση είναι έως τις 31-12-2024. Οι περιφέρειες είναι έτοιμες; Έχουν συνεργαστεί με τη γεωγραφική πληροφοριακή βάση δεδομένων του Υπουργείου Αγροτικής Ανάπτυξης, το οποίο υπάγεται, βέβαια, σε εσάς, ή θα δοθεί εκ νέου και άλλη παράταση;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη.

Παρακαλώ πολύ, κύριε Υπουργέ, έχετε τρία λεπτά για την πρωτολογία σας. Πάντως το θέμα είναι σοβαρό. Το ίδιο ακούγεται και για τις Σέρρες, για το ίδιο θέμα.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Πάτε γυρεύοντας, κύριε Κόκκαλη. Ξύνεστε μονίμως στη γκλίτσα του τσοπάνη. Τώρα, λοιπόν, θα πάρετε την απάντηση όπως πρέπει.

Κύριε συνάδελφε, στην ερώτηση που καταθέσατε μιλάτε για αφανισμό της κτηνοτροφίας λόγω της απουσίας διαχειριστικών σχεδίων βόσκησης. Το είπατε και πριν λίγο. Μιλάτε για αφανισμό εσείς, που το μόνο που προσφέρατε στους Έλληνες κτηνοτρόφους κατά τη διάρκεια της κυβέρνησής σας ήταν η φορολόγηση από το πρώτο ευρώ των κοινοτικών ενισχύσεων και επιδοτήσεων που δικαιούνταν.

Να σας θυμίσω, κύριε Κόκκαλη, αν το ξεχνάτε, ότι ήσασταν εσείς αυτοί που αυξήσατε τους συντελεστές φορολόγησης του εισοδήματος των κτηνοτρόφων από 22% έως 45%, ενώ την ίδια στιγμή υπερδιπλασιάζατε τις ασφαλιστικές εισφορές. Το ξεχάσατε;

Προς την ίδια κατεύθυνση εξομοιώσατε τις αγροτικές εκμεταλλεύσεις με τις επιχειρήσεις και ως συνέπεια αυτού αυξήσατε την προκαταβολή φόρου στο 100% Αμνησία πάθατε; Τα ξεχάσατε;

Βεβαίως, η μέριμνά σας για την ανάπτυξη του κτηνοτροφικού κλάδου δεν σταμάτησε εκεί, αφού φροντίσατε και για την αύξηση της προκαταβολής του φόρου καθώς και της εισφοράς αλληλεγγύης. Το ξεχάσατε και αυτό;

Η λίστα των επώδυνων και αντιαγροτικών ενεργειών-μέτρων που λήφθηκαν επί κυβερνήσεώς σας δεν έχουν τέλος, κύριε Κόκκαλη. Με περίσσεια αλαζονεία και δίχως κανένα αίσθημα πολιτικής ευθύνης καταργήσατε την επιστροφή του ειδικού φόρου κατανάλωσης για το αγροτικό πετρέλαιο, αφού πρώτα φροντίσατε να τον αυξήσετε για το καλό, όπως λέγατε, των αγροτικών νοικοκυριών. Μας δουλεύετε; Ξεχάσατε; Σε άλλο κόσμο ήσασταν; Σε άλλη κυβέρνηση ήσασταν; Σε άλλο κόμμα ήσασταν; Α ναι, μπορεί να ήσασταν και σε άλλο κόμμα, τότε είχατε κάνει μια σχετική βόλτα.

Ήσασταν εσείς, αγαπητέ συνάδελφε, που ως κυβέρνηση με φιλολαϊκή πολιτική φροντίσατε να δίνετε συνεχείς παρατάσεις στην προκήρυξη του προγράμματος για τη σύσταση κτηνοτροφικών ομάδων παραγωγών-κοινοπραξιών αλλά και αντιεπαγγελματικών οργανώσεων. Οφείλουμε, όμως, να παραδεχτούμε ότι ήσασταν και παγκόσμιοι πρωτοπόροι, αφού για πρώτη φορά στα χρονικά η κυβέρνηση προέβη σε μη υπολογισμό των ασφαλιστικών εισφορών των κτηνοτρόφων ως εξόδων.

Κύριε συνάδελφε, στην αγωνία σας για στείρα κριτική και για βιομηχανία ερωτήσεων έρχεστε αναδρομικά, όλοι εσείς οι αλάνθαστοι –θυμίζω-, αλλά και πρωτοπόροι, όπως διατυμπανίζετε, του νομοσχεδίου για τα διαχειριστικά σχέδια βόσκησης, να μας αποδώσετε ευθύνες τη στιγμή που εσείς μετακυλήσατε σε εμάς το μείζον αυτό ζήτημα, αντί την ίδια στιγμή να ζητήσετε μια ειλικρινή συγγνώμη, όπως θα έπρεπε να έχετε κάνει, και εσείς προσωπικά, που παρατείνατε διαρκώς και αναιτίως την εκπόνηση υποβολής και ολοκλήρωση των διαχειριστικών σχεδίων βόσκησης, που θα έπρεπε να ήταν έτοιμα από 31-1-2017, ύστερα από τον ν.4351/2015.

Αλλά ως τελειομανείς είπατε να δώσετε εκ νέου μια παράταση έως το 2019. Φαντάζομαι τα θυμάστε τώρα με τη βοήθεια τη δικιά μου. Επίσης, να σας υπενθυμίσω ότι σύμφωνα με τον δικό σας σχεδιασμό, τον νόμο που εσείς ψηφίσατε –για να μην ψάχνεστε, είναι ο νόμος 4351/2015- ο δικός σας Υπουργός Αγροτικής Ανάπτυξης και Τροφίμων τότε επί ΣΥΡΙΖΑ-ΑΝΕΛ αναθέτει την εκπόνηση διαχειριστικών σχεδίων βόσκησης στις περιφέρειες της χώρας μας με προγραμματική σύμβαση η οποία συνάπτεται με τις οικείες περιφέρειες.

Τι έγινε, όμως, στην πράξη, για να μάθουμε όλοι εδώ πέρα, αλλά και όσοι μας παρακολουθούν; Από τις δεκατρείς περιφέρειες της χώρας μας, μόνο δύο περιφέρειες -η Περιφέρεια Δυτικής Μακεδονίας και η Περιφέρεια Ηπείρου- έχουν προχωρήσει στην έκδοση της διακήρυξης του έργου των διαχειριστικών σχεδίων βόσκησης. Οι υπόλοιπες περιφέρειες αρνήθηκαν να το εκπονήσουν, επικαλούμενες η καθεμία από αυτές ποικίλους λόγους ως προς τη μη δυνατότητα υλοποίησης. Μάλιστα, οι Περιφέρειες Κεντρικής Μακεδονίας, Θεσσαλίας, Πελοποννήσου, Αττικής, Ιονίων Νήσων δεν υπέγραψαν την προγραμματική, με απλά λόγια δεν προτίθεται να υλοποιήσουν το έργο αυτό. Συνεπώς, το βάρος της ευθύνης υλοποίησης των διαχειριστικών σχεδίων αυτών των περιοχών πρέπει να το αναλάβει το Υπουργείο Αγροτικής Ανάπτυξης και Τροφίμων σήμερα.

Στο σημείο αυτό θέλω να καυτηριάσω το γεγονός ότι οι μόνες δύο περιφέρειες που έχουν προχωρήσει στη διακήρυξη του έργου των διαχειριστικών σχεδίων βόσκησης, δέχτηκαν προδικαστικές προσφυγές. Αλλά είπαμε τα είχατε κάνει όλα καλώς καμωμένα!

Επομένως είναι αναγκαίο να αλλάξει το θεσμικό πλαίσιο, να αναμορφώσουμε το πλαίσιο των διακηρύξεων ώστε να αποφύγουμε και άλλα προβλήματα και καθυστερήσεις. Και αυτό θα κάνουμε. Θα το αναλύσω αναλυτικότερα στη δευτερολογία μου.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε Κόκκαλη, έχετε τρία λεπτά για τη δευτερολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, αφού βγάλατε ένα λογύδριο, κρατώντας ένα χαρτί μπροστά, σύμφωνα με αυτά τα οποία σας υπαγόρευσαν να πείτε, αφιερώσατε ένα λεπτό μόνο για το αντικείμενο της επίκαιρης, τα βοσκοτόπια. Αλλά αφού το θέλετε έτσι, πάμε και έτσι! Πρώτον, 446.000.000 ευρώ το πρόστιμο...

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Σιγά, τρομάξαμε!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, παρακαλώ!

**ΒΑΣΙΛΕΙΟΣ ΚΟΚΚΑΛΗΣ:** Αυτή την ειρωνεία και την αλαζονεία, κύριε Αυγενάκη, αλλού!

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Οι ειρωνείες αλλού όχι σε εμένα! Σιγά, τρομάξαμε!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, δεν κάνουμε διάλογο.

**ΒΑΣΙΛΕΙΟΣ ΚΟΚΚΑΛΗΣ:** Να έρχεστε να μιλάτε για τα βοσκοτόπια.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Εσείς σε εμένα;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, μη συνεχίζετε.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Εσείς σε εμένα;

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, μη μου κουνάτε το δάκτυλο.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Έλα σε παρακαλώ!

**ΒΑΣΙΛΕΙΟΣ ΚΟΚΚΑΛΗΣ:** Να είστε πιο κόσμιος. Και μη μου κουνάτε το δάκτυλο. Εντάξει;

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Ξεχάσατε τις δηλώσεις σας; Όχι αυτά σε εμένα!

**ΒΑΣΙΛΕΙΟΣ ΚΟΚΚΑΛΗΣ:** Λοιπόν, 446.000.000 ευρώ πλήρωσε η χώρα μας λόγω της τεχνικής λύσης. Είναι έτσι ή δεν είναι; Δικαιώθηκε μετά η χώρα μας το 2018, με τον κανονισμό «OMNIBUS»; Είχαν εξαιρεθεί εννέα εκατομμύρια εξακόσιες χιλιάδες στρέμματα βοσκοτόπων τα οποία στερήθηκαν οι κτηνοτρόφοι μας; Επανεντάχθηκαν τα εννέα εκατομμύρια εξακόσιες χιλιάδες στρέμματα βοσκοτόπων στη γεωγραφική βάση δεδομένων; Μπορείτε να πείτε σήμερα για την ουσία της επίκαιρης;

Δικαιώθηκε η χώρα μας από την κακιά διακυβέρνηση που είπατε, την προηγούμενη, και συγκρίνετε μια διακυβέρνηση με μνημόνιο με μια άλλη διακυβέρνηση, κύριε Αυγενάκη! Είπατε για φόρο και για εισφορές. Καμμία σχέση το ένα με το άλλο.

Πάμε στο πρακτέον. Αφού κάναμε όλη αυτή την άσχημη διαχείριση στις πληρωμές, κύριε Αυγενάκη, γιατί εσείς είπατε ότι έγιναν τόσα λάθη φέτος; Γιατί φέτος ήταν η χειρότερη πληρωμή; Μπορείτε να το εξηγήσετε; Γιατί οι κτηνοτρόφοι είδαν τόσες μειωμένες ενισχύσεις; Ακόμα και ο Πρωθυπουργός, ξέρετε, δηλώνει βοσκοτόπια. Το ξέρετε; Το θεωρείτε έντιμο; Το θεωρείτε σωστό; Μπορεί να είναι νόμιμο. Το θεωρείτε σωστό; Αφού το πάτε έτσι!

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν κάνουμε διάλογο.

**ΒΑΣΙΛΕΙΟΣ ΚΟΚΚΑΛΗΣ:** Και, εν πάση περιπτώσει, είπατε ότι θα πάρετε την αρμοδιότητα. Όταν ψηφίστηκε ο νόμος όμως, κύριε Αυγενάκη, δεν είπατε ότι κακώς εκχωρείται η αρμοδιότητα στις περιφέρειες.

Εν πάση περιπτώσει –και τελειώνω, κύριε Πρόεδρε- είπατε ότι την αρμοδιότητα θα την πάρει το Υπουργείο, για να λέμε κάτι ουσιαστικό. Δηλαδή δεν θα ισχύσει η προθεσμία μέχρι τα τέλη του ’24; Θα φέρετε κάποιο νόμο; Θα περιμένετε να δείτε και τις άλλες περιφέρειες; Τι θα γίνει με τα βοσκοτόπια; Αυτό ενδιαφέρει τον κόσμο. Θα περιμένετε τέλος του ‘24 όποιες περιφέρειες είναι έτοιμες και μετά; Δεν θα περιμένετε;

Ξέρετε ότι ο ορισμός του βοσκοτόπου έχει σχέση και με τη νέα Κοινή Αγροτική Πολιτική. Εάν υπήρχαν διαχειριστικά σχέδια βόσκησης, κύριε Υπουργέ, δεν θα είχαν εγκλωβιστεί οι κτηνοτρόφοι μόνο σε ένα οικολογικό σχήμα. Αυτά δεν μπορείτε να τα πείτε εδώ στο Κοινοβούλιο; Δεν έχει σχέση ο βοσκότοπος με τη νέα ΚΑΠ; Έχει. Άρα θα περιμένουμε μέχρι τέλος του ‘24; Είπατε ότι η αρμοδιότητα θα είναι στο Υπουργείο Αγροτικής Ανάπτυξης. Δεν αντιλέγω ότι πολλές περιφέρειες δεν έκαναν σωστά τη δουλειά τους.

Από εκεί και πέρα, στο διά ταύτα, κύριε Αυγενάκη, επειδή έχει σχέση και με τη νέα ΚΑΠ. Κύριε Υπουργέ, τι σκοπεύετε να κάνετε; Να φέρετε νόμο για να πάρετε τα διαχειριστικά στο Υπουργείο; Γι’ αυτό θέλουμε να ενημερωθούμε και όχι μόνο εμείς, αλλά και οι αγρότες και οι κτηνοτρόφοι.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόκκαλη.

Κύριε Υπουργέ, έχετε τρία λεπτά για τη δευτερολογία σας.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Κύριε Κόκκαλη, σας έχω πει να μη ξύνεστε στη γκλίτσα του τσοπάνη. Εσείς επιμένετε να λέτε πολλά χωρίς να λέτε τίποτα.

Και κάτι απλό: Τα χαρτιά τα έχουμε για να τα έχουμε μπροστά μας. Δεν ξέρω αν εσείς έχετε βρει άλλη μέθοδο, να έχετε πίσω τα χαρτιά και να συμβουλεύεστε νούμερα, αριθμούς, πληροφορίες, ημερομηνίες. Τέλος πάντων αν έχετε βρει άλλη μέθοδο καλό είναι να τη διδάξετε και σε εμάς, αν και στο καινούργιο κόμμα που δημιουργείτε όλα να τα περιμένουμε.

Αγαπητέ κύριε Κόκκαλη, η μετακίνηση του ζητήματος των διαχειριστικών σχεδίων βόσκησης της Κυβέρνησης της Νέας Δημοκρατίας και η πάγια εκ μέρους σας τακτική να εξαπολύετε μύδρους στην ηγεσία του Υπουργείου Αγροτικής Ανάπτυξης και Τροφίμων επί του συγκεκριμένου θέματος αποδεικνύει, αν μη τι άλλο, την προσχηματική προσέγγιση του ζητήματος, κάτι που σας διακρίνει διαρκώς.

Τι κάνουμε εμείς για να λυθούν τα προβλήματα που εσείς μας κληροδοτήσατε; Σας ενημερώνω, λοιπόν, ότι τις επόμενες ημέρες ανεβαίνει στη διαβούλευση και τις επόμενες εβδομάδες έρχεται προς συζήτηση και ψήφιση στη Βουλή το νομοσχέδιό μας το οποίο περιλαμβάνει -μεταξύ άλλων- και το νέο πλαίσιο για τα διαχειριστικά σχέδια βόσκησης. Με τη συγκεκριμένη μας πρωτοβουλία στοχεύουμε σε μια ολιστική αντιμετώπιση των ανασταλτικών παραγόντων για τα διαχειριστικά σχέδια βόσκησης, όπως είναι η γραφειοκρατία, η κωλυσιεργία από πλευράς περιφερειών και, κυρίως, τα προβλήματα υλοποίησης που έχουν δημιουργηθεί με δική σας υπαιτιότητα και μην κρύβεστε πίσω από το δάχτυλό σας.

Ειδικότερα, με τις σχετικές προτεινόμενες διατάξεις του νομοσχεδίου μας υπάρχει ρητή πρόβλεψη ανάληψης εκπόνησης των διαχειριστικών σχεδίων βόσκησης από το Υπουργείο Αγροτικής Ανάπτυξης και Τροφίμων με ειδική μνεία στους λόγους μη συμμόρφωσης των περιφερειών με το ισχύον νομοθετικό πλαίσιο.

Επιπλέον, υπάρχει σχετική μέριμνα από πλευράς του ΥΠΑΑΤ για ανάληψη εξαρχής της διαγωνιστικής διαδικασίας προς εξυπηρέτηση του σκοπού ως ενιαίας διαχείρισης αλλά και της ταχύτερης υλοποίησης ενός τόσο σημαντικού έργου, για το οποίο εσείς αδιαφορήσατε πλήρως.

Να τονίσω ότι μετά την ψήφιση του νόμου ξεκινάμε άμεσα τις διαδικασίες διαγωνισμού για την ανάληψη εκπόνησης των διαχειριστικών σχεδίων βόσκησης.

Κύριε συνάδελφε, δεν χωρά καμμία αμφιβολία ότι υπονομεύσατε τα δικαιώματα και τα εισοδήματα των κτηνοτρόφων με την επανειλημμένη υπεκφυγή σας για ολοκλήρωση των διαχειριστικών σχεδίων βόσκησης μέσα από συνεχείς παρατάσεις. Δεν χρειάζεται, λοιπόν, να μας κουνάτε τώρα επιδεικτικά το δάχτυλο. Ποιος; Εσείς, ότι δήθεν εμείς επιβραδύνουμε την προοπτική ανάπτυξης του κτηνοτροφικού κλάδου. Αυτό δηλώνει αμηχανία. Θέλατε να τα ακούσετε, θα τα ακούσετε, λοιπόν, κύριε Κόκκαλη ,και κάντε όσες δηλώσεις θέλετε σε όσα μέσα ενημέρωσης θέλετε. Εμείς θα είμαστε εδώ να σας απαντάμε σε ό,τι ρωτάτε με επιχειρήματα και στοιχεία. Καταλαβαίνω την αμηχανία σας. Το προκαλέσατε.

**ΒΑΣΙΛΕΙΟΣ ΚΟΚΚΑΛΗΣ:** Να έρθετε και στην Επιτροπή Παραγωγής και Εμπορίου.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Σας καλούμε, λοιπόν, κύριε συνάδελφε, να μη ξιφουλκείτε συνεχώς με την Κυβέρνηση για ζητήματα που χειριζόμαστε με σύνεση, με συνέπεια και προς όφελος του αγροτικού κόσμου, και μην υποδαυλίζετε την υλοποίηση αυτών που έχουμε ήδη ανακοινώσει ως Κυβέρνηση και ως Υπουργείο Αγροτικής Ανάπτυξης και Τροφίμων αλλά και όσων βρίσκονται σε στάδιο ψήφισης.

Να είστε βέβαιος ότι θα εξαντλούμε κάθε δυνατότητα για να πετύχουμε την όσο το δυνατόν ταχύτερη αποκατάσταση του πρωτογενούς τομέα.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα επτά μαθήτριες και φοιτητές και δύο συνοδοί εκπαιδευτικοί από το 59ο Γυμνάσιο Αθήνας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Η πρώτη με αριθμό 438/27-11-2023 επίκαιρη ερώτηση πρώτου κύκλου του Βουλευτή Αιτωλοακαρνανίας της Κοινοβουλευτικής Ομάδας. «ΣΥΡΙΖΑ - Προοδευτική Συμμαχία» κ. Μιλτιάδη (Μίλτου) Ζαμπάρα προς την Υπουργό Εσωτερικών, με θέμα: «Πλήρης απαξίωση και εγκατάλειψη στο Μουσείο Βάσως Κατράκη στο Αιτωλικό Μεσολογγίου», δεν θα συζητηθεί κατόπιν συνεννόησης.

Η δεύτερη με αριθμό 444/27-11-2023 επίκαιρη ερώτηση πρώτου κύκλου του Βουλευτή Αχαΐας της Κοινοβουλευτικής Ομάδας. «ΝΙΚΗ» κ. Σπυρίδωνα Τσιρώνη προς τον Υπουργό Παιδείας, Θρησκευμάτων και Αθλητισμού, με θέμα: «Μετεγγραφές φοιτητών - τέκνων τριτέκνων και πολυτέκνων οικογενειών», δεν θα συζητηθεί κατόπιν συνεννόησης.

Η δεύτερη με αριθμό 443/27-11-2023 επίκαιρη ερώτηση δεύτερου κύκλου του Βουλευτή Πρέβεζας της Κοινοβουλευτικής Ομάδας. «ΣΥΡΙΖΑ - Προοδευτική Συμμαχία» κ. Κωνσταντίνου Μπάρκα προς τον Υπουργό Παιδείας, Θρησκευμάτων και Αθλητισμού, με θέμα: «Ποια είναι η γνωμοδότηση της Εθνικής Αρχής Ανώτατης Εκπαίδευσης (ΕΘΑΑΕ), σχετικά με τη μεταφορά του Τμήματος Λογιστικής και Χρηματοοικονομικής του Πανεπιστημίου Ιωαννίνων από την Πρέβεζα;», δεν θα συζητηθεί κατόπιν συνεννόησης.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Θα διακόψουμε τη συνεδρίαση για πέντε λεπτά και θα συνεχίσουμε με νομοθετική εργασία.

(ΔΙΑΚΟΠΗ)

(ΑΛΛΑΓΗ ΣΕΛΙΔΑΑΣ ΛΟΓΩ ΑΛΛΑΓΗΣ ΘΕΜΑΤΟΣ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι συνεχίζεται η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

1. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Κλιματικής Κρίσης και Πολιτικής Προστασίας: «Κύρωση της Συμφωνίας μεταξύ της Ελληνικής Δημοκρατίας και της Κυπριακής Δημοκρατίας για τη συνεργασία στον τομέα πρόληψης και αντιμετώπισης φυσικών και/ή ανθρωπογενών καταστροφών».

2. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Κλιματικής Κρίσης και Πολιτικής Προστασίας: «Κύρωση του Μνημονίου Συνεργασίας για την ανοικοδόμηση του Πυροσβεστικού Σταθμού Επταγωνίας Κύπρου, τον εξοπλισμό του και την προμήθεια δύο (2) πυροσβεστικών οχημάτων».

Τα νομοσχέδια ψηφίστηκαν στη Διαρκή Επιτροπή κατά πλειοψηφία και εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως των συμβάσεων αυτών για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας.

Η ψηφοφορία των συμβάσεων θα γίνει μετά το τέλος της συζήτησής τους χωριστά και με τη σειρά που συζητήθηκαν.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Το Σώμα συνεφώνησε.

Τον λόγο τώρα έχει ο κ. Πουλάς, εισηγητής του ΠΑΣΟΚ - Κινήματος Αλλαγής, για πέντε λεπτά.

**ΑΝΔΡΕΑΣ ΠΟΥΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, δεν υπάρχει αμφιβολία ότι η αντιμετώπιση των συνεπειών της κλιματικής κρίσης πρέπει να αποτελεί κορυφαία κυβερνητική προτεραιότητα. Η αποτροπή της απώλειας ανθρώπινων ζωών και περιουσιών, συνέπεια φυσικών καταστροφών και ακραίων φυσικών φαινομένων, οφείλει να αποτελεί μείζον ζήτημα ακόμα και για την Κυβέρνησή σας, που δεν διακρίνεται για τη διάθεση πόρων προς το κοινωνικό κράτος και την προστασία των πολιτών.

Οφείλω να πω ότι όσο και να θέλει ο εκάστοτε Υπουργός που αναλαμβάνει την «καυτή πατάτα» της πολιτικής προστασίας είναι λίγα αυτά που μπορεί να κάνει πρακτικά για να βελτιώσει την κατάσταση, αφ’ ενός διότι το αντικείμενο του Υπουργείου σας είναι κατ’ εξοχήν συντονιστικό και όχι ουσιαστικό όσον αφορά την πρόληψη και την καταστολή και αφ’ ετέρου διότι η πολυδιάσπαση αρμοδιοτήτων αποτελεί σημαντικό εμπόδιο και ο συντονισμός των συναρμόδιων φορέων, δήμων, περιφερειών, αποκεντρωμένης διοίκησης, δασαρχείων, Υπουργείου Περιβάλλοντος, Υπουργείου Υποδομών καθιστά τη διαχείριση των εκτάκτων αναγκών και του μηχανισμού πολιτικής προστασίας ακόμη δυσκολότερη. Επίσης, ο ν.4662/2020 δεν έχει τεθεί σε πλήρη ισχύ ακόμα και σήμερα, με ευθύνη σας, περιορίζοντας τα νομοθετικά εργαλεία και την καλύτερη δυνατή οργάνωση της πολιτικής προστασίας.

Παράλληλα, η ίδια η Κυβέρνηση έχει μάθει να διαχειρίζεται τα δύσκολα θέματα με τρόπο επικοινωνιακό και όχι ουσιαστικό, ρίχνοντας το μπαλάκι των ευθυνών στους πολίτες για τα ακραία καιρικά φαινόμενα, επιχειρώντας παράλληλα να μειώσει τους κοινωνικούς κραδασμούς της δυσαρέσκειας μέσω της κρατικής αρωγής.

Δυστυχώς, η αποτυχία στον σχεδιασμό της αντιμετώπισης των φυσικών καταστροφών, δεν έρχεται χωρίς κόστος για τους πολίτες, τα συνήθη και μόνιμα θύματα της κάθε φυσικής καταστροφής. Πέρα από την καταστροφή του φυσικού περιβάλλοντος -μόνο το καλοκαίρι του 2023 κάηκε περί το ενάμισι εκατομμύριο στρέμματα- και τις ανυπολόγιστες καταστροφές των υποδομών, όπως στη Θεσσαλία τον Σεπτέμβριο, σύμφωνα με το Γραφείο Προϋπολογισμού της Βουλής, ο απρόβλεπτος παράγοντας των φυσικών καταστροφών στοιχειώνει και τη δημοσιονομική προοπτική της ελληνικής οικονομίας.

Ενώ προ δύο μηνών ο κύριος Πρωθυπουργός εξήγγειλε το νέο Εθνικό Σχέδιο Κινδύνων και Καταστροφών και καθορισμό της Εθνικής Στρατηγικής για την Κλιματική Κρίση, καθώς και σημαντικές παρεμβάσεις στον ν.4662/20, μέχρι σήμερα δεν έχει υπάρξει κανένα νεότερο στοιχείο. Ακούσαμε χτες τον Υφυπουργό να εξαγγέλλει προσλήψεις, ταχύτερες διαδικασίες για την προμήθεια σωστικών μέσων, είτε πυροσβεστικών είτε αεροπλάνων, μέσω του προγράμματος «ΑΙΓΙΣ» και πραγματικά αναρωτιέμαι: Τόσο καιρό τι κάνατε; Δεν ξεκινήσατε να κυβερνάτε τη χώρα χθες! Οι πολίτες έχουν χορτάσει από εξαγγελίες χωρίς αντίκρισμα. Χρειάζονται άμεσες ενέργειες στην πολιτική προστασία και όχι μόνο λόγια.

Σήμερα τελειώνει η διαβούλευση του νομοσχεδίου για την αναδιάρθρωση της Πολιτικής Προστασίας, το οποίο θα καταθέσετε τις επόμενες μέρες στη Βουλή. Σκοπεύετε να λάβετε υπ’ όψιν σας τα αιτήματα των φορέων που έχουν υποβληθεί; Διότι υπάρχουν πάρα πολλές αντιδράσεις σχετικά με τη μεταφορά του Εθνικού Αστεροσκοπείου στο Υπουργείο Κλιματικής Κρίσης.

Αναμένουμε από την πλευρά της Κυβέρνησης, προτού καταθέσει το εν λόγω νομοσχέδιο, να προχωρήσει σε διάλογο για τον καθορισμό ενός οδικού χάρτη για τη μακροχρόνια αντιμετώπιση των συνεπειών της κλιματικής κρίσης. Αναμένουμε με αγωνία το νέο νομοθέτημα για την Πολιτική Προστασία, που με γενναιότητα θα περιλαμβάνει τις αλλαγές.

Και αναμένουμε απαντήσεις στα εξής καίρια ερωτήματα: Σε ποιο στάδιο βρίσκεται η χρηματοδότηση των δεκατριών κτηρίων για τη στέγαση των κέντρων συντονισμού κάθε περιφέρειας της χώρας; Πότε θα γίνουν οι προσλήψεις στο Πυροσβεστικό Σώμα που ανακοινώσατε χθες στην επιτροπή της Βουλής; Τι μέτρα θα λάβετε ώστε να ολοκληρωθεί η ομογενοποίηση του προσωπικού στο Πυροσβεστικό Σώμα; Ποια και πόσα αντιπλημμυρικά έργα εξελίσσονται αυτή τη στιγμή σε όλες τις περιφέρειες της χώρας και τους δήμους από το Υπουργείο Υποδομών, το οποίο κάνει αυτές τις παρεμβάσεις και πότε αυτές θα ολοκληρωθούν; Τι σκοπεύετε να κάνετε με τα δασαρχεία; Θα αποκτήσουν τον ρόλο που απαιτείται στην αντιπυρική προστασία;

Κύριε Υπουργέ, τα ερωτήματά μας θα επανέρχονται όσο εσείς δεν θα μας δίνετε επαρκείς απαντήσεις. Οι πολίτες δεν περιμένουν από την Κυβέρνηση άσκοπες συζητήσεις, ανώφελες συνεδριάσεις και λόγια παρηγοριάς μετά εορτής, δηλαδή μετά τις καταστροφικές πλημμύρες και πυρκαγιές. Οι πολίτες θέλουν την έγκυρη, έγκαιρη και προληπτική προστασία τους, ώστε να μην διακινδυνεύσουν οι ανθρώπινες ζωές και οι περιουσίες τους. Τελείωσε η ώρα της μετάθεσης ευθυνών. Κανέναν δεν πείθει πια ως τακτική αποπροσανατολισμού.

Κλείνοντας, θα αναφερθώ στις δύο κυρώσεις που ψηφίζουμε σήμερα. Η πρώτη αφορά τη συνεργασία των δύο κρατών στον τομέα πρόληψης και αντιμετώπισης φυσικών ή ανθρωπογενών καταστροφών, που συνήφθη το 2017 από την κυβέρνηση του ΣΥΡΙΖΑ με την Κυπριακή Δημοκρατία. Και η δεύτερη κύρωση αφορά την ανοικοδόμηση του Πυροσβεστικού Σταθμού Επταγωνίας Κύπρου, τον εξοπλισμό και την προμήθεια δύο πυροσβεστικών οχημάτων, που συνήφθη το 2021 από την Κυβέρνηση της Νέας Δημοκρατίας με την Κυπριακή Δημοκρατία και δυστυχώς, αντιμετωπίζει προβλήματα στην υλοποίησή της.

Παρέχουμε την ψήφο μας στις προς συζήτηση δύο κυρώσεις. Όμως, δεν παρέχουμε ψήφο ανοχής στις ολιγωρίες σας για την προστασία της κοινωνίας από τις τρομερές συνέπειες της κλιματικής κρίσης.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κ. Πουλά.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα πέντε μαθητές και μαθήτριες και δύο συνοδοί εκπαιδευτικοί από το 54ο Γυμνάσιο Αθηνών.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Δύο ακόμα ανακοινώσεις προς το Σώμα.

Ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας κ. Δημήτρης Κουτσούμπας και οι Βουλευτές του κόμματός του κατέθεσαν στις 28-11-2023 πρόταση νόμου: «Φορολογία μη μισθωτών και μέτρα για την ανακούφιση των αυτοαπασχολούμενων της πόλης και της υπαίθρου».

Παραπέμπεται στην αρμόδια Διαρκή Επιτροπή.

Επίσης, οι Υπουργοί Εθνικής Οικονομίας και Οικονομικών, Εξωτερικών, Εσωτερικών, Υγείας, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Προστασίας του Πολίτη, Δικαιοσύνης, Κοινωνικής Συνοχής και Οικογένειας, Αγροτικής Ανάπτυξης και Τροφίμων, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας, Επικρατείας, καθώς και ο Αναπληρωτής Υπουργός Εσωτερικών κατέθεσαν στις 28-11-2023 σχέδιο νόμου: «Μέτρα για τον περιορισμό της φοροδιαφυγής».

Παραπέμπεται στην αρμόδια Διαρκή Επιτροπή.

Κύριε Παπαναστάση, έχετε τον λόγο για πέντε λεπτά και ευχαριστώ για την υπομονή σας.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Κύριε Υπουργέ, θα μου επιτρέψετε πριν την τοποθέτησή μου για τις διεθνείς συμφωνίες, τις οποίες συζητάμε, να αναφέρω δυο λόγια με αφορμή τη σημερινή Ημέρα Διεθνούς Αλληλεγγύης στον παλαιστινιακό λαό.

Είναι μια μέρα που, με δεδομένες τις εξελίξεις στη Μέση Ανατολή, όπου ένας λαός σφαγιάζεται και αυτή η εξέλιξη αποτελεί την κορύφωση ενός εγκλήματος εναντίον αυτού του λαού που ξεκίνησε από το 1947 και μετά, σε όλο τον κόσμο γίνονται εκδηλώσεις συμπαράστασης προς αυτό τον λαό. Η μέρα αυτή σημαδεύεται για τον παλαιστινιακό λαό από την εγκληματική επίθεση του Ισραήλ, που κόστισε τη ζωή σε περισσότερους από δεκαπέντε χιλιάδες Παλαιστινίους, κυρίως στη Γάζα, εκ των οποίων είναι έξι χιλιάδες εκατόν πενήντα παιδιά, τέσσερις χιλιάδες γυναίκες, διακόσιοι επτά γιατροί, νοσηλευτές και παραϊατρικό προσωπικό, είκοσι έξι μέλη του σώματος πολιτικής προστασίας -καλή ώρα, συζητάμε σήμερα θέματά του- εβδομήντα δημοσιογράφοι, ενώ επιπλέον υπάρχουν και είναι τραγικό αυτό επτά χιλιάδες αγνοούμενοι, πλακωμένοι κάτω από τα ερείπια, μεταξύ των οποίων βρίσκονται και τέσσερις χιλιάδες επτακόσια παιδιά και γυναίκες. Η προσωρινή και εύθραυστη αυτή εκεχειρία, η οποία υπάρχει τώρα, δεν μπορεί να εφησυχάζει κανέναν και να σκεπάσει αυτό το έγκλημα.

Το Κομμουνιστικό Κόμμα Ελλάδας συνεχίζοντας τις πολύμορφες εκδηλώσεις αλληλεγγύης προς τον ηρωικό λαό της Παλαιστίνης, εκφράζει αμέριστη τη συμπαράστασή του στον δίκαιο αγώνα των Παλαιστινίων που εμπνέει τη λαϊκή πάλη των εργαζομένων σε όλο τον κόσμο, με τη διαχρονική στήριξη των Ηνωμένων Πολιτειών Αμερικής, της Ευρωπαϊκής Ένωσης, του ΝΑΤΟ, μεταξύ άλλων και της ελληνικής Κυβέρνησης και των συμμάχων τους. Εντείνεται η επιθετικότητα του Ισραηλινού κράτους στην Παλαιστίνη και στην ευρύτερη περιοχή σε βάρος του συνόλου των δικαιωμάτων του παλαιστινιακού λαού, με κίνδυνο ευρύτερες αναφλέξεις.

Το Κομμουνιστικό Κόμμα καλεί τον λαό να παραμερίσει τη βρώμικη προπαγάνδα των υποστηρικτών της ισραηλινής κατοχής και να συνεχίσει σταθερά να εκφράζει ακόμα πιο ενεργά την πολύμορφη αλληλεγγύη του στον παλαιστινιακό λαό, καταδικάζοντας το καθημερινό έγκλημα της ισραηλινής κατοχής σε βάρος των Παλαιστινίων για τον τερματισμό της ισραηλινής κατοχής και των συνεπειών της, τη δημιουργία ενιαίου ανεξάρτητου παλαιστινιακού κράτους, με πρωτεύουσα την Ανατολική Ιερουσαλήμ και στους όρους της 4ης Ιουνίου του 1967 το δικαίωμα επιστροφής όλων των παλαιστινίων προσφύγων στις εστίες τους, με βάση τις σχετικές αποφάσεις του Οργανισμού Ηνωμένων Εθνών, την άμεση απελευθέρωση όλων των Παλαιστινίων και άλλων πολιτικών κρατουμένων που κρατούνται στις ισραηλινές φυλακές.

Αναφορικά με τα δύο μνημόνια τα οποία συζητάμε σήμερα, το πρώτο είναι η συμφωνία για τη συνεργασία στον τομέα πρόληψης και αντιμετώπισης φυσικών ή και ανθρωπογενών καταστροφών. Οι συνεργασίες αυτές συνήθως αποσκοπούν σε αμοιβαία οφέλη, βελτιώσεις υποδομών, εφαρμοζόμενων μεθόδων δράσης κλπ.

Είναι γεγονός ότι η χώρα μας από φυσικές καταστροφές «πάει καλά», αν μπορεί να χρησιμοποιηθεί αυτή η έκφραση. Είναι πραγματικά μία περιοχή της Ευρώπης που δοκιμάζεται απ’ αυτά. Μόνο φέτος το καλοκαίρι καίγονταν χωρίς σταματημό τουριστικά νησιά, περιοχές στην Αττική στρατιωτικής σημασίας, Στεφανοβίκειο, Αγχίαλος, περιοχές στη Θράκη.

Είναι μία, πραγματικά, πολύπλευρη εμπειρία από υφιστάμενες καταστροφές, που κανονικά θα συνεπάγονταν και αντίστοιχη εμπειρία στην αντιμετώπισή τους ή και στην εξαγωγή συμπερασμάτων για σχεδιασμό πρόληψής τους. Όμως, κάθε φορά η Κυβέρνηση επαναλαμβάνει τις γνωστές δικαιολογίες, φορτώνοντας τις ευθύνες στον «στρατηγό άνεμο», στις δύσβατες περιοχές, στην κλιματική κρίση κ.λπ.. Το ίδιο έκανε και φέτος.

Πραγματικά, δεν υπάρχει καμμία ιδιαίτερη επιστημονική και τεχνική δυσκολία για να εκτιμηθεί και να σχεδιαστεί η ολοκληρωμένη αντιπυρική προστασία. Και όμως, αυτό δεν συμβαίνει. Βλέπουμε υποστελεχωμένες δασικές υπηρεσίες. Και όσες προσλήψεις κι αν γίνουν απ’ αυτές που ανέφερε ο κύριος Υφυπουργός χθες, προφανώς και δεν επαρκούν για να επιτελέσουν το βασικότατο έργο το οποίο θα μπορούσαν να κάνουν για να μην υπάρχουν αυτές οι πυρκαγιές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιτρέψτε μου, κύριε Πρόεδρε, ένα λεπτό.

Επίσης, πέρα από τις πυρκαγιές, έχουμε την εμπειρία της πρόσφατης πλημμύρας στη Θεσσαλία. Τι άραγε μπορεί να πει κάποιος σαν προοπτική, αντλώντας συμπεράσματα απ’ αυτή την πλημμύρα; Ακόμα δεν έχει ολοκληρωθεί η καταγραφή των ζημιών. Νεκροί, κατεστραμμένες υποδομές, χιλιάδες πλημμυρισμένα σπίτια, κτηνοτροφικές μονάδες και χιλιάδες στρέμματα τα οποία είναι άγνωστο πότε θα καλλιεργηθούν.

Τι συμπεράσματα βγαίνουν απ’ όλα αυτά; Ότι και αυτή η καταστροφή έχει τη «σφραγίδα» των διαδοχικών κυβερνήσεων, περιφερειακών τοπικών αρχών, της ίδιας της Ευρωπαϊκής Ένωσης, που αντιμετωπίζουν την αναγκαία αντιπλημμυρική προστασία ως περιττό κόστος.

Υπάρχει, όμως, και άλλη μία διάσταση, που δεν θίγει κανένας, σχετιζόμενη με την πολιτική προστασία. Ποια είναι αυτή; Είναι μία παράμετρος, που δένει την πολιτική προστασία με τις ιμπεριαλιστικές στοχεύσεις του ΝΑΤΟ, της Ευρωπαϊκής Ένωσης και των ΗΠΑ.

Βλέπουμε σε όλες τις συνόδους κορυφής του ΝΑΤΟ από το 2016 και μετά να βάζει ένα πρόταγμα αυτή η «λυκοσυμμαχία» για την προστασία των κρίσιμων υποδομών, ζητώντας την ανάπτυξη ανθεκτικότητας. Δεν είναι ότι το ΝΑΤΟ το πήρε ο πόνος για τις ανάγκες του λαού, αλλά ότι η πολιτική προστασία στο ΝΑΤΟ διαμορφώνει το πλαίσιο να μπαίνει, να αναμιγνύεται στη διαχείριση νευραλγικών δομών και υπηρεσιών των κρατών - μελών του. Αυτό βέβαια είναι ιδιαίτερα ανησυχητικό.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε συνάδελφε.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Εμείς απευθυνόμαστε και στον κυπριακό λαό και του λέμε να έχει τον νου του. Δεν είναι βέβαια στο ΝΑΤΟ, είναι στην Ευρωπαϊκή Ένωση.

Συμπερασματικά, για τη δεύτερη συμφωνία που σχετίζεται με την ανοικοδόμηση του Πυροσβεστικού Σταθμού Επταγωνίας της Κύπρου και τον εξοπλισμό με την προμήθεια δύο πυροσβεστικών οχημάτων δεν έχουμε να πούμε κάτι. Αυτή τη συμφωνία την υπερψηφίζουμε, την ανοικοδόμηση του πυροσβεστικού σταθμού.

Και ψηφίζουμε «παρών», λόγω των αναφερθέντων αιτιάσεων, στη συμφωνία που αφορά τη συνεργασία στον τομέα πρόληψης και αντιμετώπισης φυσικών ή και ανθρωπογενών καταστροφών.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παπαναστάση.

Τον λόγο έχει ο κ. Αλέξανδρος Καζαμίας.

**ΚΩΝΣΤΑΝΤΙΝΟΣ ΧΗΤΑΣ:** Ο Πρόεδρος…

**ΠΡΟΕΔΡΕΥΩΝ (Βασίλειος Βιλιάρδος):** Τώρα θα πάρει τον λόγο για πέντε λεπτά ο κ. Καζαμίας. Μετά θα ακολουθήσει ο Πρόεδρος της Ελληνικής Λύσης και μετά θα πάμε με τη σειρά, από την αρχή, στους εισηγητές.

**ΚΩΝΣΤΑΝΤΙΝΟΣ ΧΗΤΑΣ:** Στη θέση του εισηγητή μας θα μιλήσει ο κύριος Πρόεδρος.

**ΠΡΟΕΔΡΕΥΩΝ (Βασίλειος Βιλιάρδος):** Προηγούνται όσοι έχουν αντίρρηση. Μετά είναι κανονικά οι Βουλευτές από την αρχή, αλλά θα προηγηθεί ο Πρόεδρος της Ελληνικής Λύσης.

Κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, η πρώτη από τις δύο συμβάσεις που καλούμαστε να εξετάσουμε σήμερα είναι ένα μνημόνιο συνεργασίας με την Κύπρο για την ανοικοδόμηση του Πυροσβεστικού Σταθμού Επταγωνίας στην περιοχή της Λεμεσού και την παροχή δύο σύγχρονων πυροσβεστικών οχημάτων.

Η σύμβαση υπεγράφη πριν ενάμιση χρόνο στη Λευκωσία, τον Ιούνιο του 2022, στη διάρκεια της συνάντησης του Έλληνα Πρωθυπουργού με τον τότε Κύπριο Πρόεδρο. Το χρονικό αυτής της σύμβασης ξεκινά έναν χρόνο πριν ωστόσο, τον Ιούλιο του 2021, όταν ξέσπασαν μεγάλες πυρκαγιές στην περιοχή της Λεμεσού και κλήθηκε τότε η ελληνική Κυβέρνηση να συμπαρασταθεί στην Κύπρο, στέλνοντας εναέρια μέσα κατάσβεσης.

Έκτοτε, ως ένδειξη αλληλεγγύης προς τους αδελφούς Κυπρίους η ελληνική Κυβέρνηση υποσχέθηκε να αναλάβει το κόστος ανακατασκευής του Πυροσβεστικού Σταθμού της Επταγωνίας και τον επόμενο χρόνο τον Ιούνιο του 2022, υπεγράφη το σχετικό μνημόνιο. Η Πλεύση Ελευθερίας θα στηρίξει αυτή τη συμβολική χειρονομία, διότι απευθύνεται προς τον αδελφό κυπριακό λαό. Πρέπει βεβαίως εδώ να υπογραμμίσουμε ότι δυστυχώς από τον Ιούνιο του 2021 μέχρι σήμερα έχουν περάσει δυόμισι χρόνια καθυστέρησης.

Για μεγάλο διάστημα οι κάτοικοι της Επταγωνίας δεν είχαν καινούργιο πυροσβεστικό σταθμό, διότι περίμεναν το επιτελικό κράτος του κ. Μητσοτάκη να αξιωθεί να υπογράψει τη σύμβαση και να στείλει τα χρήματα. Κάποια στιγμή ο κοινοτάρχης της Επταγωνίας φαίνεται πως αγανάκτησε με την καθυστέρηση και δήλωσε στον Τύπο ότι «περιπαίζουν» -αυτό για την ελληνική Κυβέρνηση- τον κόσμο. Δεν είναι ωραία λόγια αυτά, ιδίως τη στιγμή που προφανώς οι προθέσεις του Πρωθυπουργού ήταν καλές. Αλλά το ξεχαρβάλωμα της κυβερνητικής μηχανής φαίνεται πως είναι τέτοιο, ώστε ακόμη και οι θετικές χειρονομίες, αντί να καλωσορίζονται, επειδή εφαρμόζονται με αυτόν τον τρόπο καταλήγουν να προκαλούν αγανάκτηση.

Εδώ η Πλεύση Ελευθερίας πρέπει να ασκήσει ακόμη πιο σκληρή κριτική στον κ. Μητσοτάκη, όχι βεβαίως για την καλή χειρονομία του προς την Κύπρο, αλλά για το γεγονός ότι αρνείται πεισματικά να κάνει παρόμοιες κινήσεις προς τους κατοίκους της Ελλάδας, όπου αυτό δεν είναι πλέον θέμα γενναιοδωρίας -όπως η δωρεά στην Κύπρο- αλλά επιβάλλεται ως καθήκον.

Το καλοκαίρι του 2021, την ίδια εποχή με την πυρκαγιά στην Επταγωνία κάηκε η βόρεια Εύβοια σε συνθήκες νηνεμίας, διότι δεν υπήρχαν τα κατάλληλα μέσα. Για την ανοικοδόμηση του Πυροσβεστικού Σταθμού της Επταγωνίας και την αγορά δύο σύγχρονων πυροσβεστικών οχημάτων, σύμφωνα με τη σύμβαση που συζητούμε πρόκειται να ξοδευτούν 650.000 ευρώ. Ξέρετε πόσο αυξήθηκαν τα έξοδα για την Πυροσβεστική Υπηρεσία της Εύβοιας μετά την πυρκαγιά του 2021 σύμφωνα με τον απολογισμό του έτους που συζητήσαμε στη Βουλή πριν μερικές εβδομάδες; Δόθηκαν αρχικά 40.000 ευρώ και αυτά ως το τέλος του έτους αυξήθηκαν οριακά. Αλλά τελικά δεν ξοδεύτηκαν όλα τα 40.000 ευρώ. Ξοδεύτηκαν μόνο 39.000 ευρώ και καταθέτω στα Πρακτικά εδώ τον απολογισμό του έτους 2021, επισκιάζοντας τα έξοδα που δόθηκαν για την Πυροσβεστική της Εύβοιας.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πρόκειται για ένα ποσό το οποίο είναι δεκαπέντε φορές μικρότερο από αυτό που η σύμβαση πρόκειται να παράσχει -και καλώς κατά τη γνώμη μας- προς την ανοικοδόμηση της πυροσβεστικής της Επταγωνίας στην Κύπρο και την αγορά δύο σύγχρονων οχημάτων. Η σύγκριση όμως είναι αμείλικτη.

Επίσης όταν η κ. Κωνσταντοπούλου πριν δύο εβδομάδες ζήτησε από τον Πρωθυπουργό να μονιμοποιήσει τους εποχικούς πυροσβέστες για να συμπληρώσει τα κενά στην πυροσβεστική, έλαβε απόρριψη από τον κ. Μητσοτάκη με την απάντηση ότι η πρόταση αυτή δεν είναι σοβαρή, διότι η Κυβέρνηση –είπε- δεν έχει «λεφτόδεντρο». Διέθεσε 650.000 για την Επταγωνία, για την πυροσβεστική και την ανοικοδόμησή της. Λεφτόδεντρο μπορεί να μην έχει ο κ. Μητσοτάκης για τα χρήματα στην Ελλάδα, αλλά έχει φαίνεται λεφτόδεντρο για να κάνει γενναιόδωρες πράξεις.

Εμείς υποστηρίζουμε αυτό που έκανε, αλλά πιστεύουμε ότι βεβαίως υπάρχουν πολύ περισσότερα χρήματα και πρέπει να διατεθούν πολύ περισσότερα χρήματα για την υποστήριξη των πυροσβεστικών υπηρεσιών της χώρας και κυρίως των επίγειων μέσων, τα οποία είναι απαρχαιωμένα και παραλύουν όταν έχουμε πυρκαγιές στη χώρα.

Με τα χρήματα αυτά θα μπορούσαν για παράδειγμα να είχαν προσληφθεί, να είχαν μονιμοποιηθεί περί τους εκατόν πενήντα εποχικούς πυροσβέστες και αυτό είναι ζωτικής σημασίας, γιατί η χώρα έχει έλλειψη από περίπου τρεις χιλιάδες οργανικές θέσεις στην πυροσβεστική. Αυτά δεν χρειάζονται λεφτόδεντρα, αλλά χρειάζονται μεγαλύτερη πολιτική ευαισθησία και μεγαλύτερη βούληση. Και αυτά φοβόμαστε πως είναι αρετές που η Κυβέρνησή σας πρέπει να διανύσει αρκετό δρόμο για να αποκτήσει.

Έρχομαι τώρα στη δεύτερη σύμβαση που καλούμαστε να εξετάσουμε σήμερα και αυτή είναι μια διμερής συμφωνία με την Κύπρο για τη συνεργασία στην πρόληψη και αντιμετώπιση πάσης φύσης φυσικών και ανθρωπογενών καταστροφών, κυρίως δασικές πυρκαγιές, σεισμούς και έντονα καιρικά φαινόμενα.

Σύμφωνα με τη συμφωνία αυτή, θα συσταθεί εξαμελής επιτροπή με τρία μέλη από κάθε πλευρά για την εποπτεία της συνεργασίας, ενώ προβλέπεται να υπάρχουν κοινά προγράμματα εκπαίδευσης εμπειρογνωμόνων και εθελοντών, ανταλλαγή πληροφοριών και τεχνογνωσίας, παροχή αμοιβαίας βοήθειας σε περίπτωση έκτακτης ανάγκης, διοργάνωση κοινών ασκήσεων, κοινών συνεδρίων κ.λπ.. Η Πλεύση Ελευθερίας αναγνωρίζει την ανάγκη στενότερης συνεργασίας μεταξύ Ελλάδας και Κύπρου στον τομέα των φυσικών και ανθρωπογενών καταστροφών και συνεπώς, πρόκειται να στηρίξει και αυτήν τη συμφωνία.

Εδώ, όμως, πρέπει να τονιστεί ότι έχουμε ακόμη πιο μεγάλη καθυστέρηση και από ό,τι είχαμε στην πρώτη σύμβαση. Τα χρόνια καθυστέρησης στην πρώτη σύμβαση είναι δυόμισι, αλλά στη δεύτερη συμφωνία είναι επτά μόλις επτά χρόνια. Η σύμβαση υπεγράφη τον Φεβρουάριο του 2017 και μάλιστα αναφέρεται στο άρθρο 3 της σύμβασης ότι συμμετέχει από την ελληνική πλευρά, ως αρμόδια υπηρεσία το Υπουργείο Εσωτερικών και η Γενική Γραμματεία Πολιτικής Προστασίας. Εδώ μπορείτε να χαμογελάσετε. Έκτοτε, βεβαίως, η Γενική Γραμματεία έγινε ανεξάρτητο Υπουργείο Πολιτικής Προστασίας, αλλά επειδή πρόκειται για κύρωση διεθνούς σύμβασης η Βουλή είναι υποχρεωμένη να την κυρώσει ως έχει, δηλαδή με την αναφορά της σε λάθος Υπουργείο. Όταν, όμως, νομοθετείτε με τον πραγματικά τραγελαφικό αυτόν τρόπο και φέρνετε ενωσιακές οδηγίες και διεθνείς συμβάσεις με καθυστερήσεις πολλών ετών, τι περιμένετε;

Η Πλεύση Ελευθερίας, όπως είπαμε, θα ψηφίσει υπέρ αυτής και της προηγούμενης σύμβασης, αλλά περιμένουμε από την Κυβέρνηση να δώσει στη Βουλή πλήρη εξήγηση –επαναλαμβάνω, πλήρη εξήγηση- των λόγων για τους οποίους οι συμβάσεις αυτές καθυστέρησαν (δυόμισι και επτά χρόνια αντιστοίχως), μέχρι να έρθουν προς κύρωση. Θέλουμε, επίσης, να μας πείτε γιατί οι αιτιολογικές εκθέσεις δεν αναφέρουν τίποτα γι’ αυτό. Η αιτιολογική έκθεση, υποτίθεται, δίνει τις αιτίες. Και τα προσπερνάμε συνέχεια αυτά τα θέματα, σαν να μη συμβαίνει τίποτα.

Και φυσικά, θέλουμε να μας πείτε κατά πόσο τελικά αυτές οι καθυστερήσεις κατά τη γνώμη σας δεν δείχνουν αυτό που πολύς κόσμος βλέπει και πολλοί δημοσιογράφοι που υποστηρίζουν την κυβέρνηση βλέπουν ως το ξεχαρβάλωμα των Υπουργείων και των υπηρεσιών των Υπουργείων, με αποτέλεσμα να ξεχνιούνται διεθνείς συμβάσεις για χρόνια στα συρτάρια, μέχρι να τις θυμηθεί κάποιος, για να τις ανασύρετε.

Παρ’ όλα αυτά τα αρνητικά, επαναλαμβάνω ότι η Πλεύση Ελευθερίας θα υπερψηφίσει και τις δύο συμβάσεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Καλείται ο Πρόεδρος της Ελληνικής Λύσης, κ. Κυριάκος Βελόπουλος. Στη συνέχεια, αφού έχουν προηγηθεί οι ειδικοί αγορητές των κομμάτων που είχαν αντίρρηση, θα μιλήσουν οι υπόλοιποι εισηγητές ξεκινώντας από τη Νέα Δημοκρατία και τον κ. Βασιλειάδη. Ο ΣΥΡΙΖΑ δεν θα μιλήσει. Στη θέση του κ. Γραμμένου θα μιλήσει ο κ. Βελόπουλος, μετά ο κ. Δημητροκάλλης και στο τέλος ο κ. Βρεττός.

Παρακαλώ, κύριε Πρόεδρε, έχετε τον λόγο για δεκαπέντε λεπτά.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ, κύριε Πρόεδρε.

Κύριε Τουρνά, επ’ ευκαιρία της παρουσίας σας, θα ήθελα να κάνω μια υπέρβαση για λίγα λεπτά σε σχέση με την Κύπρο. Ως πρώην Αρχηγός ΓΕΑ ίσως να προβληματίσετε εσείς την Κυβέρνηση με τα εγκληματικά λάθη που κάνει στα εθνικά θέματα.

Όμως, θα ήθελα να ξεκινήσω με την επικαιρότητα. Η Κυβέρνηση έφερε ένα φορολογικό νομοσχέδιο. Κατά την άποψη τη δική μας, είναι μία από τα ίδια. Συνεχώς φέρνετε νομοσχέδια τα οποία τα αλλάζετε, τα τροποποιείτε αναλόγως με την περίσταση. Είστε Κυβέρνηση της περίστασης και επί της ουσίας. Δεν είναι φορολογικό το νομοσχέδιο αυτό, είναι φοροληστρικό και θα σας το εξηγήσω γιατί είναι φοροληστρικό. Δεν ξέρω γιατί ο Υπουργός Εθνικής Οικονομίας, όλοι αυτοί που μαζέψατε εκεί, οι πρώην σύμβουλοι της «GOLDMAN SACHS» -δεν ξέρω από πού τους μαζεύετε- βγάζουν τέτοια νομοσχέδια, αλλά είναι πραγματικά του ποδαριού. Τα πρόστιμα τα οποία θα επιβάλουν για το MyDATA θα είναι μεγαλύτερα από τους φόρους. Αν ένας επιχειρηματίας δεν προλάβει να στείλει ένα τιμολόγιο των δέκα χιλιάδων ευρώ, 10% πρόστιμο! Δείξτε μου μία χώρα όπου υπάρχουν κυνηγοί κεφαλών εναντίον των επιχειρηματιών και των πολιτών, πλην της δικής σας Κυβέρνησης, μία χώρα που νομοθετεί έτσι στο πόδι!

Παρατήρηση δεύτερη για το φοροληστρικό νομοσχέδιό σας. Δεν κάνατε τίποτα για τις τεράστιες προσαυξήσεις, όταν τσιμπάει ο εφοριακός μια υπόθεση του 2014, 2015, 2016, 2017. Είναι 200% επάνω. Σαν να του λέτε του άλλου «κλείσε την επιχείρηση και φύγε». Το αντιλαμβάνομαι εγώ ότι πρέπει να πληρώσει ένα πρόστιμο, αλλά η πολιτεία, που αργεί να μου επιστρέψει εμένα την εφορία, πληρώνει πρόστιμο; Για πείτε μου.

Και απευθύνομαι σε εσάς τους νεοδημοκράτες. Το κράτος μπορεί να ληστεύει τον πολίτη ή να μην του αποδίδει τα πρόστιμα που πρέπει να του αποδώσει, αλλά του πολίτη πρέπει να του παίρνει το κεφάλι.

Βάλτε επιτέλους ταβάνι στις προσαυξήσεις. Αυτός είναι και ο λόγος που ακούμε συνεχώς για ληξιπρόθεσμα 50 δισεκατομμύρια, 70 δισεκατομμύρια, 100 δισεκατομμύρια. Γιατί τα 10 δισεκατομμύρια έγιναν 50 δισεκατομμύρια με τις προσαυξήσεις. Τόσο απλά είναι τα πράγματα! Και εδώ απορώ: Τα υπόλοιπα κόμματα δεν το είδαν αυτό; Δεν το είδε κανείς, μα κανένας; Δεν πρόκειται για φορολογικό νομοσχέδιο. Με αυτά που κάνετε πρόκειται για φοροληστεία και φοροληστρικό νομοσχέδιο της Νέας Δημοκρατίας!

(Χειροκροτήματα από την πτέρυγα της Ελληνικής Λύσης)

Και καταθέτω στα Πρακτικά τα πρόστιμα διαβίβασης του myDATA. Είναι σαν να γδέρνεις τον επιχειρηματία και τον πολίτη. Μιλάμε για ανθρώπους που γδέρνουν κόσμο! Αυτή η Κυβέρνηση γδέρνει τον Έλληνα, δέρνει τον Έλληνα και δεν τον υπηρετεί. Και έρχεται σε πλήρη αναντιστοιχία με όσα έχει πει ο σημερινός Πρωθυπουργός στις 19 Οκτωβρίου 2015. Ακούστε: «Είσαι ελεύθερος επαγγελματίας; Πες όχι σε νέους φόρους. Μαζί σταματάμε τη φοροκαταιγίδα. Με τον Κυριάκο». Όμως, με τον λάθος Κυριάκο! Έπρεπε να έχουμε τον Κυριάκο τον Βελόπουλο, γιατί αυτά που λέει ο κ. Μητσοτάκης είναι συνεχώς ψευδή και ψεύδη!

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

Πάμε, λοιπόν, στην Κύπρο, κύριε Πτέραρχε, με όλο τον σεβασμό προς τη στολή σας.

Κύριε Πτέραρχε, τι έγινε εκείνο το Ενιαίο Αμυντικό Δόγμα; Καλά τα πυροσβεστικά να σβήνουν φωτιές, αλλά το Ενιαίο Αμυντικό Δόγμα, Πτέραρχέ μου, πού πήγε; Πού είναι το Ενιαίο Αμυντικό Δόγμα που έκανε ο Ανδρέας Παπανδρέου; Γιατί εγώ αποδίδω τα του Καίσαρος τω Καίσαρι, σέβομαι εθνικές επιλογές, όπως το Ενιαίο Αμυντικό Δόγμα που είναι το άλφα και το ωμέγα του ελληνισμού από την Ελλάδα και την Κύπρο. Θα στείλουμε πυροσβεστικά στην Κύπρο. Στη γάγγραινα να δώσουμε ασπιρίνη, δηλαδή! Αφήσατε μόνη την Κύπρο, όταν η Ελλάς είναι εγγυήτρια δύναμη. Διότι είμαστε εγγυήτρια δύναμη. Η εισβολή στην Κύπρο έγινε γι’ αυτόν τον λόγο, ότι επικαλέστηκε ο βάρβαρος Αττίλας την εγγύηση προς τη μειονότητα που είχε εκεί.

Ακούστε, κύριε Πτέραρχέ μου! Επειδή η πολιτική είναι πολύ σοβαρή υπόθεση και επειδή ασκείται πολύ επιδερμικά από την Κυβέρνησή σας, θα ασχοληθώ λίγο και με τον Σούνακ, με την υπόθεση του Σούνακ. Είναι πραγματικά κωμικό! Έχετε αλώσει όλα τα μέσα ενημερώσεως, τα έχετε κονιορτοποιήσει, ρε παιδί μου! Δεν έχετε αφήσει τίποτα όρθιο σε όλα τα κανάλια, σε όλες τις εφημερίδες, σε όλα τα site. Πόσα εκατομμύρια εξαργυρώσατε για τα ψεύδη που λέγατε; Απόδειξη! Πριν την επίσκεψη του Μητσοτάκη, μανιφέστο: «Ο Μητσοτάκης με τον Σούνακ στην Downing Street…», λες και είναι επίσημη επίσκεψη. Ιδιωτική επίσκεψη είναι! Σαν να πηγαίνω εγώ στο σπίτι του Τσιάρα να πιώ καφέ! Και το κάνατε τρεις μέρες πριν τη μεγάλη συνάντηση του μεγάλου ηγέτη, του Κυριάκου Μητσοτάκη, με τον Σούνακ. «Θα αλλάξουν τον κόσμο οι δύο μεγάλοι ηγέτες». Αυτά που κάνετε είναι κωμικά! Όμως, ταΐζετε σανό με τα μέσα ενημερώσεως που τα πληρώνετε αδρά για να γράφουν ό,τι τους λέτε.

Πάμε και στην ουσία. Ήταν σε πενθήμερες διακοπές ο Πρωθυπουργός στο Λονδίνο, ναι ή όχι; Ήταν! Ήταν επίσκεψη εργασίας, γευματάκι και όχι επίσημη επίσκεψη; Ναι, ήταν! Σταματήστε, λοιπόν, να λέτε ψέματα στον ελληνικό λαό! Πήγατε για μαλλί και βγήκατε κουρεμένοι! Αυτή είναι η αλήθεια! Πήγατε να κάνετε τον ένδοξο Μητσοτάκη να συναντιέται με τον Σούνακ για να κάνετε δουλειά! Δεν ξέρω τι δουλειά, θα σας πω σε λίγο. Γιατί πραγματικά είναι κωμική η κατάσταση! Θες να θέσεις το θέμα των Μαρμάρων του Παρθενώνος; Δεν το θέτεις τριάντα έξι ώρες πριν, για να του δώσεις άλλοθι του άλλου, ο οποίος αντιδρά και δεν θέλει να στα δώσει. Τα λες μπροστά του, παρουσία του και on camera και όχι τριάντα έξι ώρες πριν δίνοντας άλλοθι για να σου ρίξει πόρτα!

(Χειροκροτήματα από την πτέρυγα της Ελληνικής Λύσης)

**ΚΩΝΣΤΑΝΤΙΝΟΣ ΤΣΙΑΡΑΣ:** Δεν ήταν κάτι κρυφό…(Δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα σας εξηγήσω τώρα, μη βιάζεστε! Βιάζεστε, βιάζεστε! Έκανε γκάφα, γιατί η πολιτική είναι η διαφορά του ευφυούς με αυτόν που δεν σκέπτεται τι λέει.

Και το χειρότερο; Μιλάτε για τα αποτελέσματα των Μαρμάρων. Θα έρθουν τα Μάρμαρα. Σας το λέω από τώρα ότι οι Βρετανοί θα τα στείλουν. Είναι βέβαιο πλέον και θα σας εξηγήσω και γιατί. Όμως, γι’ αυτό εδώ που δείχνατε επί τρεις μέρες, τη μεγάλη συνάντηση, θα σας δείξω μία άλλη φωτογραφία που έγινε πραγματικά. Τον Ράμα. Ο Σούνακ συνάντησε τον Ράμα πριν από δύο εβδομάδες και δεν συνάντησε τον κ. Μητσοτάκη!

Ποιος υπέστη, λοιπόν, σύνθλιψη; Ποιος εξευτελίστηκε; Η Ελλάς, δυστυχώς! Δυστυχώς!

**ΚΩΝΣΤΑΝΤΙΝΟΣ ΤΣΙΑΡΑΣ:** Ο Σούνακ, γιατί αυτό δεν γίνεται ποτέ!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα σας απαντήσω γιατί δεν είναι ο Σούνακ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Τσιάρα, θα έχετε τον λόγο αργότερα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα σας απαντήσω. Του δώσατε την αφορμή να μη συναντήσει τον Πρωθυπουργό για έναν λόγο: Λίγες μέρες πριν υπογράφεται αμυντική συμφωνία με την Τουρκία, Βρετανίας και Τουρκίας. Αντί, λοιπόν, να μη μιλήσει και να πάει μπροστά του και να απαιτήσει να σταματήσει αυτή η ανθελληνική επιλογή των Βρετανών να δώσουν και όπλα και να κάνουν και αμυντική συμφωνία με την Τουρκία, τι κάνατε; Κάψατε την επίσκεψη! Παιδαριώδη λάθη, παιδαριώδη λάθη! Δώσατε αφορμή στον Σούνακ –που ούτε καν Βρετανός είναι, δεύτερης γενιάς Βρετανός είναι ο άνθρωπος- να μας ρίξει πόρτα και να ευτελίσει την Ελλάδα. Αυτή είναι η πραγματικότητα.

Και έχουμε και μερικές ερωτήσεις: Γιατί επιμένουμε μόνο στα Μάρμαρα του Βρετανικού Μουσείου; Ρωτώ εσάς για ποιον λόγο. Γιατί δεν ζητάμε από το Βερολίνο, από το Λούβρο όλα τα μάρμαρα και τα ευρήματα που έχουν κλέψει από την Ελλάδα;

(Χειροκροτήματα από την πτέρυγα της Ελληνικής Λύσης)

Εκατοντάδες είναι, οι ναζί κατέκλεψαν εκατοντάδες αγάλματα από το 1941 μέχρι το 1945. Γιατί δεν μιλάτε για αυτά και μιλάτε μόνο εκεί που τουλάχιστον βολεύεστε; Σιγά μη ζητήσετε από το Βερολίνο τα αγάλματα! Εδώ δεν τολμήσατε ποτέ, κανένα κόμμα να διεκδικήσει πολεμικές επανορθώσεις και αποζημιώσεις. Θα ζητήσετε τα αγάλματα; Δεν θα το κάνατε ποτέ! Ποτέ σας!

(Χειροκροτήματα από την πτέρυγα της Ελληνικής Λύσης)

Δεν θα πω τώρα τα γεωπολιτικά παιχνίδια που παίζονται, γιατί μάλλον δεν τα ξέρετε ούτε εσείς στη Νέα Δημοκρατία. Και διαβάζω διεθνή Τύπο -ακούστε τώρα- από χθες. Ο διεθνής Τύπος έχει μερικά points μικρά, μονοστηλάκια, που δεν τα παίρνετε υπ’ όψιν σας.

Πρώτον, ρωτώ: Στην Κίνα ο Πρωθυπουργός ζήτησε να φύγουν οι Κινέζοι από τον Πειραιά, ναι ή όχι; Αμερικανικός Τύπος. Ζήτησε η Κίνα σε αντίδραση των δηλώσεων, των απαιτήσεων του Έλληνα Πρωθυπουργού να πολεμηθεί η ελληνική Ναυτιλία και το κεφάλαιο της ελληνικής Ναυτιλίας, ναι ή όχι; Ρωτώ γιατί έχουμε ναυτιλιακό πόλεμο με τη Γερμανία, ηττήθηκε η Γερμανία στο πρώτο ημίχρονο. Τώρα έχουμε πόλεμο μεταξύ Κίνας και Ελλάδας στη Ναυτιλία, δεν ξέρω αν το ξέρετε. Ο μεγαλύτερος ανταγωνιστής στη Ναυτιλία στην Ελλάδα ξέρετε ποιος είναι; Η Κίνα είναι! Κινδυνεύει η συμφωνία για μεταφορά πετρελαίου με ελληνικά τάνκερ, ναι ή όχι; Αυτά είναι τα μεγάλα γεωοικονομικά παιχνίδια που παίζονται. Τα υπόλοιπα είναι το προπέτασμα καπνού, Σούνακ, βρετανικά Μάρμαρα -Ελγίνεια τα λένε κάποιοι, για μένα είναι του Παρθενώνος- αλλά όλα αυτά είναι -ξέρετε- οι σάλτσες.

Η ουσία είναι από πίσω. Πώς εμπλέκονται οι Βρετανοί και η υπόθεση με τα Γλυπτά του Παρθενώνα; Είναι ερωτήσεις που βγαίνουν από τον διεθνή Τύπο σάς λέω, δεν είναι τι πιστεύω εγώ, ξέρω τι γίνεται. Πολλοί εδώ μέσα δεν ξέρετε τι γίνεται. Γιατί η Κυβέρνηση για να καλύψει τις μπίζνες -γιατί και αυτό αφαιρέθηκε από το δελτίο Τύπου- πού το είδατε εσείς να συναντάει Πρωθυπουργός της Ελλάδος σε μία διακοπή -που έκανε διακοπές πέντε μέρες- Σαουδάραβες επιχειρηματίες στην ελληνική Πρεσβεία; Έγινε η συνάντηση, ναι ή όχι; Εγώ ξέρω ότι οι επενδυτές έρχονται επίσημα και συζητούν όχι σε πρεσβείες σε ιδιωτικά ταξίδια σε πέντε μέρες διακοπές. Εγώ θέτω ερωτήματα και μας ακούν και νέα παιδάκια και μικρά παιδιά δημοτικού ή γυμνασίου. Μας ακούν. Ερωτήσεις θέτω και θέλω απαντήσεις.

Και να υπενθυμίσω στον Έλληνα Πρωθυπουργό, διότι ακούω εδώ και δύο μέρες ότι οι Βρετανοί είναι φίλοι μας, είμαστε προ διακοσίων χρόνων φίλοι. Από πού και ως πού είμαστε φίλοι με τους Βρετανούς; Από πού και ως πού οι Βρετανοί ήταν φίλοι των Ελλήνων;

(Στο σημείο αυτό κτυπάει το κουδούνι λήξης του χρόνου ομιλίας του κυρίου Προέδρου)

Να σας υπενθυμίσω -λίγο παραπάνω χρόνο θα ήθελα, κύριε Πρόεδρε- τι είχε πει ο Δούκας του Ουέλινγκτον για τη Ναυμαχία στο Ναυαρίνο; Ξέρετε τι είχε πει; Ότι ήταν ένα ατυχές συμβάν, ατυχές, ανάρμοστο γεγονός της Βρετανίας. Να σας υπενθυμίσω ότι το 1764 οι Βρετανοί άλλαξαν τον Όθωνα και έφεραν τον Γεώργιο, γιατί ο Όθωνας ήθελε να απελευθερώσει την Ήπειρο και τη Μακεδονία; Να σας υπενθυμίσω ότι το 1822 οι ίδιοι οι Βρετανοί μάς παράτησαν και έδιναν στους Τούρκους όπλα και παράτησαν τη σύμμαχο Ελλάδα; Να σας θυμίσω ότι από το 1940 έως το 1945 μας έβαλαν να σφαχτούμε μεταξύ μας με τα Δεκεμβριανά; Οι Βρετανοί τα έκαναν αυτά. Να σας υπενθυμίσω ότι έλεγαν «όχι» στην ένωση Ελλάδος και Κύπρου; Να σας υπενθυμίσω ότι το 1974 οι βρετανικές βάσεις βοήθησαν τους Τούρκους; Τι να σας πρωτοπώ;

Και μου βγαίνει η Κυβέρνηση και λέει «απρέπεια του Σούνακ, οι Βρετανοί είναι σύμμαχοι». Ποτέ η Βρετανία δεν ήταν σύμμαχος της Ελλάδος! Ποτέ, μα ποτέ!

(Χειροκροτήματα από την πτέρυγα της Ελληνικής Λύσης)

Αυτή είναι η οικτρή πραγματικότητα. Γι’ αυτό λέω ότι βαδίζετε σε λάθος ράγες.

Και θα σας υπενθυμίσω τι έλεγε ο Ελύτης: «Ήρθαν ντυμένοι φίλοι αμέτρητες φορές οι εχθροί μου, το παμπάλαιο χώμα πατώντας και το χώμα δεν έδεσε ποτέ με τη φτέρνα τους». Για ποιον το έλεγε αυτό; Για τους Άγγλους τα έλεγε ο Ελύτης, για τους Άγγλους, τους φίλους σας. Δεν υπάρχουν φίλοι, υπάρχουν συμφέροντα, το έχω πει χίλιες φορές.

Και ακούστε τώρα τα χειρότερα, γιατί πηγαίνουμε σε έναν ακρωτηριασμό και επιμένω, πτέραρχέ μου.

Κάνατε εγκληματικά λάθη. Αποστρατικοποιήσατε τα νησιά. Πήρατε από εκεί τα ρωσικά όπλα -όσα, τα άλλα τεθωρακισμένα- και δεν τα αναπληρώσατε. Κάνετε εγκλήματα στο Αιγαίο. Και την ίδια ώρα -την ίδια ώρα ακριβώς!- βγαίνουν οι Τούρκοι, ενώ καλείτε εδώ τον κ. Ερντογάν για να μιλήσει μαζί μας. Αυτό είναι αληθές, κύριε Πτέραρχε;

Έχουν δεσμεύσει μια βδομάδα μετά την επίσκεψη οι Τούρκοι με ΝΟΤΑΜ τον 25ο μεσημβρινό και δυτικά, ναι ή όχι; Είναι ο χάρτης του Υπουργείου Εθνικής Άμυνας της Τουρκίας. Κάνουν ασκήσεις στο Αιγαίο. Ξέρετε από πού; Από τη Σαμοθράκη -γι’ αυτό και μιλάνε για Λαδόξερα- μέχρι κάτω τη Ρόδο. Αλλά όχι 25ο μεσημβρινό και ανατολικά, 25ο μεσημβρινό και δυτικά, προς την Αθήνα, προς την Ακρόπολη. Και τον φέρνετε εδώ τον Ερντογάν, για να τον συναντήσουμε; Να τος ο χάρτης, αυτός είναι. Και αντί τα υπόλοιπα κόμματα να μιλήσουμε γι’ αυτά τα θέματα, ασχολείστε με τα επουσιώδη και όχι τα ουσιώδη.

Ακούστε τώρα, αν η ΕΛΑΣ έκανε ό,τι κάνουν οι Τούρκοι με τους Ρώσους, οι Αμερικάνοι θα είχαν βομβαρδίσει την Ακρόπολη. Αυτή είναι η αλήθεια, το έχουν ξανακάνει στο παρελθόν. Και με τον Μοροζίνι και οι Βρετανοί στον Πειραιά με τον αποκλεισμό.

(Χειροκροτήματα από την πτέρυγα της Ελληνικής Λύσης)

Όλα αυτά τα ξεχνάτε. Και επιμένω και θα συνεχίσω να επιμένω, γιατί το τουρκικό φέσι που επιχειρείται να επιβληθεί στο Αιγαίο, είναι κάτι που με ενοχλεί ως άνθρωπο, ως Έλληνα, ως πατριώτη και ξέρω ότι ενοχλεί και εσάς στη Νέα Δημοκρατία -σας ενοχλεί!- αλλά ξέχασαν οι Δυτικοί τι είχε πει ο Ναπολέων Βοναπάρτης. Οι Τούρκοι είναι δυνατόν να εξοντωθούν, αλλά όχι να κατακτηθούν, με συνέπεια να αμύνονται διεθνώς και συνεχώς, γιατί έχουν τεράστια συμφέροντα.

Ακούστε, εγώ θα διαβάσω ένα κείμενο με το οποίο συμφωνώ απόλυτα και θα κλείσω. Σήμερα, έχω ένα μήνυμα για τους Τούρκους. Η Κυβέρνησή σας σάς εξαπατά, κάνοντάς σας να πιστέψετε πως μια μέρα θα γίνετε μέλος των Ευρωπαίων και της Ευρωπαϊκής Ενώσεως. Λοιπόν, ξεχάστε το. Δεν είστε Ευρωπαίοι, δεν θα γίνετε ποτέ. Ένα ισλαμικό κράτος, το τουρκικό, δεν ανήκει στην Ευρώπη.

Ελευθερία, δημοκρατία και ανθρώπινα δικαιώματα, όλες οι αξίες που υπερασπίζεται η Ευρώπη, είναι αταίριαστες με το ισλάμ. Δεν θέλουμε να ταξιδεύουν οι Τούρκοι, χωρίς βίζα στην Ευρώπη. Η Τουρκία ψήφισε τον Ερντογάν, έναν επικίνδυνο ισλαμιστή που σηκώνει τη σημαία του Ισλάμ. Δεν θέλουμε περισσότερο, αλλά λιγότερο Ισλάμ. Οπότε, Τουρκία, μείνε μακριά μας, δεν σε θέλουμε εδώ.

Έλληνας πολιτικός δεν τόλμησε να το πει ποτέ αυτό. Έλληνας! Το είπε Ολλανδός. Μπορεί να διαφωνώ με πολλά μαζί του αλλά αυτό που λέει είναι η πεμπτουσία. Η Τουρκία είναι ασιατική χώρα και όχι ευρωπαϊκή. Ανήκει στην Ασία και όχι στην Ευρώπη.

(Χειροκροτήματα από την πτέρυγα της Ελληνικής Λύσης)

Κι εδώ, για να τελειώνουμε λίγο, όλοι λέτε και άκουγα κι από τον ΣΥΡΙΖΑ -ευτυχώς το ΠΑΣΟΚ δεν μιλά γι’ αυτό το θέμα, δεν ξέρω γιατί, αποφεύγει- να λέει θέλουμε καλή κουβέντα με την Τουρκία, καλό διάλογο, καλή γειτονία.

Θα σας πω εγώ ποια είναι η Τουρκία. Έλεγε ο δάσκαλός μας ο Νεοκλής Σαρρής: Η Τουρκία δεν έχει ιστορία, έχει ποινικό μητρώο. Με εγκληματίες, κανέναν διάλογο. Τί να συζητήσω και με ποιον με την Τουρκία; Για πείτε μου εσείς. Πείτε μου εσείς, με ποιον;

(Χειροκροτήματα από την πτέρυγα της Ελληνικής Λύσης)

Δεν θα σας πω για το όνειρο των Τούρκων, γιατί είναι ο εφιάλτης της Ελλάδος. Οι Τούρκοι ζητούν τη Θράκη, τη Ρόδο, την Ικαρία. Χθες ζήτησαν την Ικαρία. Σε λίγο θα ζητούν και την Ακρόπολη. Θα ζητάνε και τη Ζάκυνθο κι εμείς θα συζητάμε εδώ. Επίσημες δηλώσεις του Ερντογάν: Η Θεσσαλονίκη και οι Σαράντα Εκκλησιές είναι η Γάζα της Τουρκίας. Είναι επίσημες δηλώσεις του Ερντογάν. Το είπε ξεκάθαρα και τον κουβαλάτε εδώ.

(Χειροκροτήματα από την πτέρυγα της Ελληνικής Λύσης)

Ο Έλληνας, λοιπόν, είναι ένας διαβάτης σε έναν δρόμο που λέγεται Ελλάδα, χωρίς φώτα, χωρίς οδηγό, χωρίς ηγεσία. Εδώ ακριβώς, υπάρχει οδηγός, υπάρχουν τα φώτα, υπάρχει ηγεσία. Υπάρχει η Ελληνική Λύση και αυτή θα οδηγήσει την Ελλάδα πέρα από τα αδιέξοδα που είστε εσείς. Αυτή είναι η ύπαρξή μας!

(Χειροκροτήματα από την πτέρυγα της Ελληνικής Λύσης)

Και να υπενθυμίσω στον κ. Τσιάρα που αντιδρά και καλά κάνει, γιατί η δουλειά του είναι, Κοινοβουλευτικός Εκπρόσωπος είναι, το εξής: Θα ψηφίσετε τον γάμο ομοφυλοφίλων εσείς;

**ΚΩΣΤΑΝΤΙΝΟΣ ΤΣΙΑΡΑΣ:** Θα τα πούμε αυτά, δεν είναι ώρα τώρα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, όχι! Θέλω να μου το πείτε εσείς εδώ, οι πατριώτες! Διότι ο Κωνσταντίνος Καραμανλής άκουσε ένα κόμμα της λαϊκής κοινωνικής εθνικής πατριωτικής παράταξης και το κάνατε ΠΑΣΟΚοακρονεοφιλελεύθερο.

(Χειροκροτήματα από την πτέρυγα της Ελληνικής Λύσης)

Ρωτάω, λοιπόν, θα ψηφίσετε τον γάμο και την υιοθεσία, ναι ή όχι; Και ας αφήσει ο Σαμαράς και η παρέα τις βαλβίδες ασφαλείας.

Ξέρετε ότι θα ψηφίσει ο ΣΥΡΙΖΑ και η Πλεύση. Θα ψηφίσετε, αλλά δεν θα χρειαστείτε. Την προδοσία που έγινε στις Πρέσπες και την καρατόμηση, πάτε να κάνετε εσείς.

Εγώ θέλω να σας ακούσω. Θα ψηφίσετε, ναι ή όχι, τον γάμο των ομοφυλοφίλων; Ναι ή όχι; Και ο γάμος δεν είναι το πρόβλημα, υπήρχε το σύμφωνο συμβίωσης. Η τεκνοθεσία είναι το πρόβλημα. Η αγορά βρεφών είναι το πρόβλημα. Η εμπορία παιδιών είναι το πρόβλημα. Αυτό είναι το πρόβλημα.

Να σας πω ποιοι είστε και κλείνω. Τέθηκε το θέμα του βέτο στην Ευρωβουλή. Το ξέρετε; Το μάθατε; Έλληνες Ευρωβουλευτές ψήφισαν να μην υπάρχει βέτο στο Ευρωκοινοβούλιο, σε κανονική ψηφοφορία. Δεν το πιστεύετε; Καταθέτω στα Πρακτικά την ψηφοφορία.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ποιοι Ευρωβουλευτές, λοιπόν, απείχαν ή δεν ψήφισαν στο βέτο; Αρβανίτης, Ασημακοπούλου, Γεωργούλης, Καϊλή, Κεφαλογιάννης, Κουντουρά, Κυμπουρόπουλος, Κύρτσος, Μεϊμαράκης, Παπαδημούλης, Παπανδρέου, Σπυράκη. Το μεγαλύτερο πυρηνικό όπλο που έχει η Ελλάς και οι μικρές χώρες στην Ευρώπη, στη γερμανική Ευρώπη, να λένε όχι, το βέτο, δεν το ψήφισαν αυτοί οι άνθρωποι, πλην Φράγκου. Τους αφήνω στην κρίση των Ελλήνων. Έγινε πριν από πέντε ημέρες η ψηφοφορία. Η ψηφοφορία είναι εδώ. Δεν το ξέρετε. Λογικό είναι, δεν σας ενημερώνουν οι Ευρωβουλευτές σας, γιατί κάνουν lobbying εκεί. Καθίστε κορόιδα εσείς και παλέψτε για την Ελλάδα εδώ στη Βουλή. Καλά κάνετε. Αυτοί όμως κάνουν παιχνίδια εκεί, παιχνίδια υπέρ της κατάργησης του βέτο.

Αυτά όλα τα λέω γιατί; Διότι οι δήθεν αριστεροί διέλυσαν τους μικρομεσαίους και κομμάτια σαν τη Μακεδονία. Οι δήθεν δεξιοί διαλύετε τη μεσαία τάξη και θα κομματιάζετε το Αιγαίο. Έλληνα, δεν πειράζει, υπάρχει λύση, είναι η Ελληνική Λύση. Ξεκίνα, λοιπόν, με κάτι δύσκολο που λέγεται Ελληνική Λύση και πορέψου με αυτή.

(Χειροκροτήματα από την πτέρυγα της Ελληνικής Λύσης)

Εμείς θέλουμε μια περήφανη Ελλάδα, περήφανα παιδιά. Το αύριο της Ελλάδας είναι πάνω από το κεφάλι μας. Σε αυτούς υποσχόμαστε ένα πράγμα: Και δουλειά θα έχουν και περήφανοι θα είναι και κυρίως Έλληνες με κεφαλαία γράμματα.

Σας ευχαριστώ πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον Πρόεδρο της Ελληνικής Λύσης.

Τον λόγο έχει ζητήσει ο Κοινοβουλευτικός Εκπρόσωπος της Νέας Δημοκρατίας.

Θα δώσω τον λόγο στον κ. Τσιάρα, αφού πρώτα κάνω μία ανακοίνωση.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα οκτώ μαθήτριες και μαθητές και τέσσερις συνοδοί εκπαιδευτικοί από το 13ο Δημοτικό Σχολείο Αμαρουσίου.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Κύριε Τσιάρα, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΤΣΙΑΡΑΣ:** Ευχαριστώ πολύ, κύριε Πρόεδρε.

Ζήτησα τον λόγο, αν και στη διαδικασία της κύρωσης συμφωνίας νομίζω ότι είναι γνωστό ότι δεν προβλέπονται τέτοιου είδους συζητήσεις, όπως αυτή η οποία έχει προηγηθεί, αλλά βεβαίως και η δική μου τοποθέτηση...

**ΠΡΟΕΔΡΕΥΩΝ (Βασίλειος Βιλιάρδος):** Προβλέπεται.

**ΚΩΝΣΤΑΝΤΙΝΟΣ ΤΣΙΑΡΑΣ:** Όποιος έχει αντίρρηση παίρνει τον λόγο και από εκεί και πέρα εξελίσσεται η συζήτηση επί της κυρώσεως. Συνήθως αυτό γίνεται.

**ΠΡΟΕΔΡΕΥΩΝ (Βασίλειος Βιλιάρδος):** Όχι, κύριε Τσιάρα. Μπορεί ο κάθε Πρόεδρος κόμματος να ζητήσει τον λόγο. Το γράφει καθαρά ο Κανονισμός.

**ΚΩΝΣΤΑΝΤΙΝΟΣ ΤΣΙΑΡΑΣ:** Επί τηςκυρώσεως γίνεται η συζήτηση, δεν είναι μια γενικευμένη συζήτηση.

Παρ’ όλα αυτά, θα ήθελα να δώσω κάποιες απαντήσεις και να θυμίσω στον εκλεκτό και αγαπητό Πρόεδρο της Ελληνικής Λύσης ότι όλα αυτά τα οποία διημείφθησαν αυτές τις ημέρες με την ακύρωση της συνάντησης από την πλευρά του Πρωθυπουργού της Βρετανίας με τον Έλληνα ομόλογό του νομίζω ότι δεν έχουν προηγούμενο και έχουν καταδικαστεί και από το εγχώριο πολιτικό σύστημα, αλλά βεβαίως και από την παγκόσμια κοινή γνώμη.

Το γεγονός ότι κάτι τέτοιο συμβαίνει, ενδεχομένως για μία και μοναδική φορά, δείχνει την αδυναμία κάποιων να απαντήσουν με πειστικά επιχειρήματα σε θέματα, τα οποία βρίσκονται στην προμετωπίδα συνολικά της ελληνικής εξωτερικής πολιτικής εδώ και πολλά χρόνια, εδώ και δεκαετίες, όπως το πότε ξεκινά η διεκδίκηση της επιστροφής των Μαρμάρων του Παρθενώνα, που είναι μια συζήτηση, την οποία γνωρίζουμε πολύ καλά, από τις αρχές της δεκαετίας του ’80, και νομίζω ότι ποτέ καμμία ελληνική κυβέρνηση δεν άλλαξε τη σταθερή της θέση. Το γεγονός ότι σήμερα έχει αρχίσει να γίνεται ένα θέμα μίας, θα έλεγα, περισσότερο συστηματικής και επίμονης συζήτησης, προφανώς αφορά στις πρωτοβουλίες αυτής της Κυβέρνησης της Νέας Δημοκρατίας και του συγκεκριμένου Πρωθυπουργού Κυριάκου Μητσοτάκη.

Από την άλλη πλευρά, όμως, το να διατυπώνονται θέσεις οι οποίες δεν έχουν καμμία σχέση με μια σταθερή εθνική διεκδίκηση δεκαετιών νομίζω ότι ξεφεύγει από την πραγματική ουσία της συζήτησης. Και το λέω αυτό, γιατί ακόμη και οι αναφορές του αγαπητού Προέδρου στο ποια ήταν η σκοπιμότητα του ταξιδιού του Έλληνα Πρωθυπουργού θα μπορούσαν πολύ εύκολα να απαντηθούν, εάν απλά διάβαζε το πρόγραμμα των καθημερινών υποχρεώσεων του Κυριάκου Μητσοτάκη, όσο καιρό βρισκόταν στο Λονδίνο.

Θα μπορούσατε πολύ εύκολα, κύριε Πρόεδρε, να διαπιστώσετε ότι ο Πρωθυπουργός καθημερινά είχε συναντήσεις με θεσμικούς παράγοντες, με φορείς, με επιχειρηματίες, προκειμένου να αναδείξει τα επιτεύγματα της ελληνικής οικονομίας, αλλά βεβαίως και να δημιουργήσει αυτές τις συνθήκες, ώστε η Ελλάδα το επόμενο χρονικό διάστημα να γνωρίσει μεγαλύτερη άνθηση ειδικά στον τομέα της οικονομίας.

Και αν πιστεύει κανείς ότι όλα αυτά γίνονται μαγικά, αν πιστεύει δηλαδή κανείς ότι η Ελλάδα ανέκτησε την εμπιστοσύνη των αγορών, ότι πήρε την αναβάθμισή της μέσα από τους μεγάλους οικονομικούς οίκους, ότι έχει καταφέρει να διατηρεί έναν υψηλό ρυθμό ανάπτυξης μεταξύ των ευρωπαϊκών χωρών ή ότι έχει καταφέρει να μειώσει την ανεργία και σιγά σιγά να πηγαίνει στο δεύτερο επίπεδο των επιμέρους ρυθμίσεων, προφανώς θα κινείται σε μια άλλη λογική και όχι στη λογική της πραγματικότητας.

Τέλος, για το φορολογικό νομοσχέδιο στο οποίο αναφερθήκατε, κάποια στιγμή πρέπει -και το λέω, κύριε Πρόεδρε, γιατί είναι η βασική μου πεποίθηση- να τελειώσει αυτή η συζήτηση μεταξύ των πολιτικών κομμάτων. Θέλουμε να πατάξουμε τη φοροδιαφυγή για την οποία πάντα κοπτόμεθα και πάντα προβάλλουμε επιχειρήματα και πάντα γίνεται δημόσιος λόγος ή θέλουμε κάθε φορά να κρυβόμαστε πίσω από το δάκτυλό μας απέναντι σε οποιαδήποτε πρωτοβουλία αφορά στην αντιμετώπισή της;

Αν υπάρχουν επιμέρους θέματα ή ζητήματα τα οποία αναδείχθηκαν κιόλας στη δημόσια συζήτηση που προηγήθηκε, νομίζω ότι και η ευκαιρία που δόθηκε στην Κυβέρνηση προκειμένου να βελτιώσει και να προσαρμόσει το νομοσχέδιο σε θέματα και ζητήματα τα οποία έχουν τεθεί, έχει αποδειχθεί και το έχει κάνει με έναν πολύ συγκεκριμένο τρόπο. Από εκεί και πέρα προφανώς είναι πεδίον δόξης λαμπρό αυτή η δημόσια συζήτηση. Είναι κατανοητό ότι θα υπάρχουν διαφορετικές απόψεις. Αυτό όμως που θέλω να πω κλείνοντας είναι ότι η Κυβέρνηση, κυρίες και κύριοι συνάδελφοι, είναι σταθερά προσανατολισμένη στον δρόμο των μεταρρυθμίσεων και στον δρόμο της ανόρθωσης της εθνικής οικονομίας και αυτό που κάνει το κάνει με συνείδηση. Αποτέλεσμα είναι η οικονομία να αναβαθμίζεται, το πραγματικό εισόδημα των πολιτών να αυξάνεται, η ανεργία να μειώνεται, ο ρυθμός ανάπτυξης να παραμένει υψηλός, η αξιοπιστία της να γίνεται όλο και μεγαλύτερη και εντός αλλά και εκτός χώρας και βεβαίως με αποφασιστικότητα και με σταθερή πολιτική βούληση να επιμείνει σε αυτόν τον δρόμο των μεταρρυθμίσεων. Προφανώς κάποιοι θα βρεθούν κοντά ή μαζί, κάποιοι θα βρεθούν απέναντι. Στο τέλος της ημέρας ο κριτής ή οι κριτές είναι πάντα οι Έλληνες πολίτες και η ελληνική κοινωνία.

**ΠΡΟΕΔΡΕΥΩΝ (Βασίλειος Βιλιάρδος):** Τον λόγο έχει ζητήσει ο Πρόεδρος της Ελληνικής Λύσης για μία παρέμβαση.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Υπουργέ, με συγκίνηση σας άκουσα! Αφού από τον πολύ πόνο και καημό του αγώνα της Κυβέρνησης για να πατάξει την φοροδιαφυγή άρχισα να κλαίω τώρα!

Θέλετε λύση στη φοροδιαφυγή; Το λαθρεμπόριο πετρελαίου είναι 12 δισεκατομμύρια. Τι κάνετε γι’ αυτό; Τι συζητάμε εδώ μέσα, που λέει και ο κ. Παφίλης; Κοροϊδευόμαστε μεταξύ μας; Φοροδιαφυγή 12 δισεκατομμύρια έτοιμα στα διυλιστήρια. Στον Λάτση -να λέμε και τα ονόματα- και στον Βαρδινογιάννη πηγαίνετε. Δεν λέω ότι οι άνθρωποι φοροδιαφεύγουν. Λέω ότι από κάπου γίνεται η εκροή του λαθραίου πετρελαίου.

Μου λέτε να ψάξω εγώ το πρόγραμμα του Πρωθυπουργού. Ρωτώ: Σε ιδιωτική επίσκεψη δική σας έχετε πρόγραμμα συναντήσεων; Ιδιωτική επίσκεψη σε διακοπές πενθήμερες ο Πρωθυπουργός.

**ΚΩΝΣΤΑΝΤΙΝΟΣ ΤΣΙΑΡΑΣ:** …είναι γνωστά…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Τσιάρα, είπατε ό,τι θέλατε. Δεν σας διέκοψε κανείς.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Άλλο η επίσημη επίσκεψη και άλλο η ιδιωτική. Εκτός και αν θεωρεί ο κ. Τσιάρας, ο συμπαθής και φίλος μου πολλά χρόνια πριν, ότι τρελάθηκε ο Σούνακ, ότι κάτι έπαθε, ότι τον τσίμπησε μύγα τσε τσε! Είναι τόσο σημαντικά τα Μάρμαρα του Παρθενώνα για τον Σούνακ! Αυτό πιστεύετε; Δεν είναι έτσι.

Και επίσης ξεχάσατε πάλι να πείτε κάτι: Για πρώτη φορά είχαμε αμυντική συμφωνία Βρετανίας και Τουρκίας. Εκεί είναι η αθέατη στιγμή και η πλευρά όπου πρέπει να εστιάσουμε όλοι μας.

Και θα ξανακάνω την ερώτησή μου γιατί δεν σας είδα ζωηρό! Θα τον ψηφίσετε τον γάμο της τεκνοθεσίας, ναι ή όχι; Δεν μας απαντήσατε. Ερώτημα δύσκολο για δεινούς λύτες!

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Τον λόγο έχει ζητήσει ο Κοινοβουλευτικός Εκπρόσωπος του ΠΑΣΟΚ.

Κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε.

Είναι κατανοητό ότι κάποιοι επιχειρούν σε αυτή την Αίθουσα να δείξουν ότι είναι περισσότερο πατριώτες από τους υπόλοιπους. Όμως αυτό είναι διαφορετικό από μια προσπάθεια αλλοίωσης και παραχάραξης της ιστορίας των γεγονότων.

Ξεχνάει κανείς σε αυτή την Αίθουσα επί ποιας κυβερνήσεως και πιο πολιτικό πρόσωπο ξεκίνησε το δίκαιο όχι μόνο εθνικό, αλλά οικουμενικό αίτημα για την επιστροφή των Μαρμάρων του Παρθενώνα. Ήταν το ΠΑΣΟΚ και η Μελίνα Μερκούρη.

Ξεχνάει κάποιος σε αυτή την Αίθουσα ποιος ήταν αυτός ο όποιος κατάφερε και πέτυχε δικαστική απόφαση για τις γερμανικές επανορθώσεις; Ήταν ο Ευρωβουλευτής και νομάρχης του ΠΑΣΟΚ, ο αείμνηστος Σταμούλης.

Τουλάχιστον δεν παραχαράχθηκε η διαχρονική πατριωτική θέση της παράταξής μας για ενιαίο αμυντικό δόγμα και ότι ο ελληνισμός είναι ενιαίος και αδιαίρετος, κάτι το οποίο εμείς ζητάμε σε όλη τη διάρκεια της θητείας της προηγούμενης κυβέρνησης. Εμείς ζητούσαμε από τον κ. Μητσοτάκη να επιβεβαιώσει την πάγια εθνική γραμμή ότι δεν συζητάμε τίποτε άλλο πέραν της οριοθέτησης υφαλοκρηπίδας και ΑΟΖ. Εμείς στηρίξαμε τον εκσυγχρονισμό των αμυντικών συστημάτων εν αντιθέσει με κάποιους άλλους που βγάζουν κορώνες, αλλά όταν έρχεται η ώρα της στήριξης, απέχουν ή δεν ψηφίζουν.

Και βεβαίως, θα ήθελα να διευκρινίσω ότι για το ζήτημα που ακούστηκε για την απουσία Βουλευτών για το θέμα του βέτο, θα βγει ανακοίνωση, αφορούσε μια ψηφοφορία για την ομοφωνία ή μη για την είσοδο νέων χωρών στην Ευρωπαϊκή Ένωση, για να μην δημιουργούνται ατυχείς συνειρμοί και εθνικοπατριωτικές πατριδοκάπηλες εντυπώσεις ότι η Ελλάδα, οι Βουλευτές απεμπόλησαν δικαιώματα.

Θέλω να πω όμως ότι, μια και είμαστε σε ένα νομοσχέδιο που αφορά την κλιματική κρίση και την προστασία για την οποία, κύριε Υπουργέ, εμείς στη συζήτηση που έγινε σε επίπεδο Αρχηγών καταθέσαμε και τις ενστάσεις μας και τις συγκεκριμένες προτάσεις μας. Και βεβαίως, είπε και ο εισηγητής ότι ψηφίζουμε συγκεκριμένες κυρώσεις, έχουμε ενστάσεις για την αποτελεσματικότητα και τα αντανακλαστικά σας. Εμείς το έχουμε ζήσει σε πολλές φυσικές καταστροφές και επί κυβερνήσεων Νέας Δημοκρατίας από το 2007 στην Ηλεία με τις καταστροφές και η ιστορία επαναλαμβάνεται. Βεβαίως θέλει συνολική δράση και ένωση δυνάμεων.

Όμως, κύριε Πρόεδρε, όντως υπάρχει μια τέλεια καταιγίδα, μια και μιλάμε για ακραία καιρικά φαινόμενα. Σε δέκα μέρες αυτή η Κυβέρνηση φέρνει νομοσχέδιο για τα κόκκινα δάνεια, που πλέον οι πλειστηριασμοί θα γίνουν μια καθημερινότητα, φέρνει ένα φορολογικό νομοσχέδιο που οι έμποροι και οι επαγγελματίες θα πληρώσουν γιατί η Κυβέρνηση δεν έχει τα έσοδα τα οποία έλεγε ότι θα έχει και φέρνει και έναν προϋπολογισμό που συνεχίζει την επιβάρυνση μέσω έμμεσης φορολογίας στους ευάλωτους και στη μεσαία τάξη, για τους οποίους δήθεν όμνυε ο κ. Μητσοτάκης το 2019 και όλα αυτά τα χρόνια φτάνει, αφού προεκλογικά δεν έχει ενημερώσει, για να μην πω εξαπατά τους πολίτες, να έρχεται τώρα παραμονή και να τους φορολογεί με άσχημο τρόπο.

Ναι, αυτή είναι η τέλεια καταιγίδα και σε αυτή την καταιγίδα εμείς θα προσπαθήσουμε να είμαστε η ομπρέλα προστασίας αυτών οι οποίοι αισθάνονται ότι απειλούνται για να μην πνιγούν, κύριε Υπουργέ.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Κατρίνη.

Θα ήθελα να κάνω μια ανακοίνωση προς το Σώμα προτού συνεχίσουμε τη διαδικασία.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι ένας μαθητές και μαθήτριες και δύο εκπαιδευτικοί συνοδοί τους από το 1ο Δημοτικό Σχολείο Παπάγου.

Καλώς ήρθατε στη Βουλή, παιδιά.

(Χειροκροτήματα απ’ όλες τις πτέρυγες της Βουλής)

Θα συνεχίσουμε τη διαδικασία με τον εισηγητή της Νέας Δημοκρατίας, τον κ. Βασίλειο Βασιλειάδη.

Κύριε Βασιλειάδη, έχετε τον λόγο για πέντε λεπτά.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έχω την τιμή να εισηγούμαι σήμερα δύο σχέδια νόμου του Υπουργείου Κλιματικής Κρίσης και Πολιτικής Προστασίας με τα οποία κυρώνονται δύο ακόμη διακρατικές συμφωνίες συνεργασίας σε ζητήματα που αφορούν την πολιτική προστασία και τη διαχείριση κρίσεων με την Κύπρο.

Το πρώτο σχέδιο νόμου που αφορά την κύρωση της συμφωνίας μεταξύ της Ελληνικής Δημοκρατίας και της Κυπριακής Δημοκρατίας για τη συνεργασία στον τομέα πρόληψης και αντιμετώπισης φυσικών και ανθρωπογενών καταστροφών που υπεγράφη μεταξύ της Ελληνικής και της Κυπριακής Δημοκρατίας στη Λευκωσία, στις 2 Φεβρουαρίου του 2017.

Το δεύτερο αφορά την κύρωση του μνημονίου συνεργασίας για την ανοικοδόμηση του Πυροσβεστικού Σταθμού Επταγωνίας Κύπρου, τον εξοπλισμό του και την προμήθεια δύο πυροσβεστικών οχημάτων.

Και τα δύο σχέδια νόμου αφορούν τη συνεργασία σε ζητήματα διαχείρισης φυσικών ή ανθρωπογενών καταστροφών και αποτελούν μια έμπρακτη προσπάθεια να δημιουργήσουμε συνθήκες συνεργασίας στον τομέα αυτόν.

Ειδικότερα, με την πρώτη συμφωνία επιδιώκεται η ενίσχυση της συνεργασίας μεταξύ Ελλάδας και Κύπρου στον τομέα της πολιτικής προστασίας, με ιδιαίτερη έμφαση στα πεδία της πρόληψης, ετοιμότητας, αντιμετώπισης και αποκατάστασης.

Υπό το πρίσμα αυτό περιλαμβάνονται θέματα ενημέρωσης και ευαισθητοποίησης πληθυσμού, προγράμματα εκπαίδευσης, διοργάνωση κοινών ασκήσεων, ανταλλαγή πληροφοριών, ακόμα και διοργάνωση συνεδρίων. Ο στόχος του σχεδίου νόμου είναι να προάγει τη γνώση και την εμπειρία ανάμεσα σε δύο αδελφικά κράτη, οδηγώντας σε μια πρακτική εφαρμογή των συζητήσεων που κάνουμε εδώ και αρκετό καιρό γύρω από τη διαχείριση των καταστροφών.

Το συγκεκριμένο σχέδιο νόμου έρχεται σε μια περίοδο που για την αντιμετώπιση μεγάλων καταστροφών καθίσταται επιτακτική ανάγκη η συνεργασία με άλλα κράτη. Είναι επίσης ιδιαιτέρως σημαντικό να τονίσουμε ότι σε μια περίοδο που οι κρίσεις είναι συνεχείς, η διακρατική συνεργασία είναι και επιβεβλημένη. Η ανταλλαγή γνώσεων και εμπειριών, καθώς και η ουσιαστική αρωγή, τόσο σε θέματα πρόληψης όσο και διαχείρισης και αντιμετώπισης καταστάσεων, θα συμβάλουν στην καλύτερη προετοιμασία, την πρόληψη και την αντιμετώπιση.

Οι φυσικές καταστροφές τείνουν πλέον δυστυχώς να γίνουν καθημερινότητα. Η πρόληψη, ετοιμότητα και η έγκαιρη και σωστή αντιμετώπιση είναι ζητήματα που αφορούν τη σωστή εκπαίδευση του προσωπικού, τη σωστή και έγκαιρη προειδοποίηση των πληθυσμών, στοιχεία που τελικά οδηγούν στην ανθεκτικότητα.

Τα υπό ψήφιση σχέδια νόμου θέτουν τα ζητήματα αυτά σε ένα πλαίσιο διακρατικής συνεργασίας με μια χώρα που έχει παρόμοια προβλήματα, βρίσκεται σε ένα γεωγραφικό σημείο με παρόμοιες κλιματικές συμπεριφορές με τη χώρα μας και αποτελεί μια χώρα που παραδοσιακά βρίσκεται κοντά μας, πολιτικά και πολιτισμικά. Αυτό πρακτικά σημαίνει πως η συνεργασία που θα προκύψει από αυτές τις συμφωνίες δεν μπορεί παρά να είναι πετυχημένη και να αποφέρει ουσιαστικά αποτελέσματα.

Η πρώτη συμφωνία ρυθμίζει ορισμένα καίρια ζητήματα σε θέματα συνεργασίας για την πολιτική προστασία. Κατά πρώτον, ορίζει συγκεκριμένους τρόπους συνεργασίας μεταξύ των κρατών, όπως η ανάπτυξη μεθόδων και στρατηγικών για τη μείωση κινδύνων που αντιμετωπίζουν τα δύο μέρη, όπως για παράδειγμα πυρκαγιές, σεισμοί, έντονα καιρικά φαινόμενα.

Δεύτερον, καθορίζει τη συνεργασία μεταξύ των κρατών για θέματα ενημέρωσης του πληθυσμού, ευαισθητοποίησης, προγράμματα εκπαίδευσης εθελοντών σε θέματα πολιτικής προστασίας, εκπαίδευσης εμπειρογνωμόνων, αμοιβαία βοήθεια σε περίπτωση αναγκών, ανταλλαγή πληροφοριών και άλλες μορφές συνεργασίας που βοηθούν στην εκπαίδευση, στη γνώση και στην αντιμετώπιση όλων αυτών των κρίσεων.

Τρίτον, καθορίζονται συγκεκριμένα οι τρόποι συντονισμού της διακρατικής συνεργασίας, που αποτελεί ένα πολύ σημαντικό κομμάτι στη διαχείριση αυτών των κρίσεων.

Ας περάσουμε σ’ αυτό το σημείο στο δεύτερο σχέδιο νόμου, που αφορά την κύρωση του μνημονίου συνεργασίας για την ανοικοδόμηση του Πυροσβεστικού Σταθμού Επταγωνίας Κύπρου, τον εξοπλισμό του και την προμήθεια δύο πυροσβεστικών οχημάτων. Ο πυροσβεστικός σταθμός, ο οποίος καταστράφηκε από πυρκαγιά το 2021, όπως μπορεί εύκολα να γίνει αντιληπτό, αποτελεί ένα επιχειρησιακό πλήγμα, το οποίο μειώνει σημαντικά τις δυνατότητες απόκρισης της Πυροσβεστικής Υπηρεσίας Κύπρου σε τοπικό επίπεδο. Νομίζω πως δεν χρειάζεται να πω πολλά, καθότι γίνεται αντιληπτό πως το σχέδιο νόμου αυτό αποτελεί μια ένδειξη αλληλεγγύης στον κυπριακό λαό.

Το μνημόνιο συνεργασίας προβλέπει την καταβολή μέσω εμβάσματος εν είδει οικονομικής ενίσχυσης του συμφωνημένου ποσού των 650 χιλιάδων ευρώ προς την Κυπριακή Δημοκρατία.

Κυρίες και κύριοι συνάδελφοι, νομίζω ότι είναι πέρα για πέρα κατανοητό και δεν νομίζω ότι υπάρχει κάποιος σ’ αυτή την Αίθουσα που διαφωνεί ότι η Κύπρος αποτελεί ένα αδελφικό κράτος και πως τα προβλήματα που ενίοτε αντιμετωπίζει μπορούν να θεωρηθούν και ως δικά μας προβλήματα. Δεν θα μπορούσαμε επομένως να κάνουμε κάτι διαφορετικό από την αρωγή σε μια δύσκολη συγκυρία. Δεν θα μπορούσαμε να κάνουμε κάτι διαφορετικό από την αρωγή για λόγους ανασυγκρότησης των υποδομών που σχετίζονται άμεσα με την πολιτική προστασία και τη διαχείριση των καταστροφών.

Ολοκληρώνοντας την εισήγησή μου για τα σχέδια νόμου, τόσο για την κύρωση της συμφωνίας μεταξύ της Ελληνικής και της Κυπριακής Δημοκρατίας στον τομέα της πρόληψης φυσικών και ανθρωπογενών καταστροφών όσο και για το μνημόνιο συνεργασίας για την ανοικοδόμηση του Πυροσβεστικού Σταθμού Επταγωνίας Κύπρου, θα ήθελα να τονίσω πως οι συμφωνίες αυτές είναι άκρως επίκαιρες και θα συμβάλουν πραγματικά στη διευκόλυνση των διαδικασιών διαχείρισης καταστροφών και κρίσεων ανάμεσα στα δύο κράτη.

Θα ήθελα να τονίσω, επίσης, πως τα ζητήματα αρωγής και συνεργασίας σε θέματα διαχείρισης κρίσεων και καταστροφών είναι μια επιτακτική ανάγκη, καθώς η κλιματική αλλαγή δεν γνωρίζει πλέον σύνορα. Και τα δύο σχέδια νόμου που συζητούνται σήμερα περιλαμβάνουν επιδιώξεις που σχετίζονται με στόχους βιώσιμης ανάπτυξης των Ηνωμένων Εθνών, πράγμα που αποδεικνύει τη χρησιμότητά τους στην πράξη. Και για το τυπικό αναφέρω πως υπερψηφίζουμε το σχέδιο νόμου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Βασιλειάδη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθήτριες και μαθητές και έξι εκπαιδευτικοί συνοδοί τους από το 3ο Δημοτικό Σχολείο Καματερού.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα συνεχίσουμε με τον ειδικό αγορητή της Κοινοβουλευτικής Ομάδας Σπαρτιάτες κ. Ιωάννη Δημητροκάλλη.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ, κύριε Πρόεδρε.

Αρχικά θα ήθελα να καταγγείλω και από το Βήμα της Βουλής την απαράδεκτη απόφαση του Βρετανού πρωθυπουργού Σούνακ να ακυρώσει την προγραμματισμένη συνάντηση με τον Πρωθυπουργό της Ελλάδας. Εμείς ως «Σπαρτιάτες» πραγματικά συμπαραστεκόμαστε στο δράμα που βιώνει ο Πρωθυπουργός τις τελευταίες ημέρες. Από την άλλη ως έμπειρος πολιτικός όφειλε να γνωρίζει ότι ο κυβερνήτης της πέμπτης πιο ισχυρής οικονομίας του κόσμου δεν υπήρχε περίπτωση να ανεχτεί τα κακόγουστα σόου, τις τσάμπα μαγκιές και τους κουτσαβακισμούς, στα οποία μας έχει συνηθίσει την τελευταία πενταετία ο Πρωθυπουργός.

Η Μεγάλη Βρετανία, κύριοι συνάδελφοι, δεν είναι Ελλάδα. Σε μία ακόμη προσπάθεια να κάνουν το άσπρο μαύρο, βλέπουμε τα μπουκωμένα με κρατικό χρήμα μέσα μαζικής ενημέρωσης να επιχειρούν να παρουσιάσουν ως τεράστια επιτυχία τη συνάντηση του Έλληνα Πρωθυπουργού με τον αρχηγό της αντιπολίτευσης της Μεγάλης Βρετανίας. Αν ο αρχηγός ξένου κράτους ερχόταν στη χώρα μας, έχοντας προγραμματίσει συνάντηση με τον Έλληνα Πρωθυπουργό και αντί αυτού τελικά κατέληγε να συναντηθεί με τον κ. Κασσελάκη, είναι βέβαιο πως δεν θα δικαιούταν να επιστρέψει στη χώρα του, πανηγυρίζοντας και θριαμβολογώντας. Είναι βέβαιο πως όλο αυτό που έχει συμβεί, έχει δημιουργήσει μεγάλο θέμα στη χώρα μας για την εικόνα της χώρας μας στο εξωτερικό. Και έχω να δηλώσω πως πρόκειται για μια διπλωματική ήττα που απορρέει από την αλαζονεία και την αντίληψη πολιτικής υπεροχής της Νέας Δημοκρατίας και του κ. Μητσοτάκη.

Η επιστροφή των Γλυπτών του Παρθενώνα είναι εθνική υπόθεση την οποία, δυστυχώς, η Νέα Δημοκρατία τη χρησιμοποιεί για κομματικά οφέλη. Και ιδού τα αποτελέσματα. Αλήθεια, τι έχουν να μας πουν τα κυβερνητικά στελέχη για τη δήθεν διαπραγμάτευση για τα γλυπτά; Μάλιστα, από την αρχή της χρονιάς διέρρεαν πως η διαπραγμάτευση πάει καλά, ενώ το Σαββατοκύριακο υπήρχαν δημοσιεύματα από το φιλοκυβερνητικό Τύπο ότι επίκειται συμφωνία με κορμό τον δανεισμό. Και τελικά καταλήξαμε να «τρώει πόρτα» ο κ. Μητσοτάκης και να διασύρεται η χώρα μας στον διεθνή Τύπο. Το ζήτημα της επιστροφής των Γλυπτών του Παρθενώνα πρέπει να ενώνει όλους τους Έλληνες. Και εσείς πρέπει να δώσετε σαφείς απαντήσεις για όσα κωμικοτραγικά έγιναν τις τελευταίες ημέρες.

Σήμερα βρισκόμαστε στην Ολομέλεια για την ψήφιση των μνημονίων συνεργασίας μεταξύ Ελλάδας και Κύπρου για την ανταλλαγή παροχής βοήθειας σε περιπτώσεις φυσικών καταστροφών, αλλά και τη δωρεά για την κατασκευή και τη συντήρηση ενός πυροσβεστικού σταθμού στην Κύπρο, καθώς και δύο πυροσβεστικών οχημάτων. Ξεκαθαρίζουμε πως κάθε διακρατική συμφωνία με την Κύπρο, η οποία εμβαθύνει και ενδυναμώνει τις διαχρονικές σχέσεις μεταξύ των δύο χωρών, μας βρίσκει σύμφωνους, διότι οι Κύπριοι είναι αδέλφια μας.

Θέλω όμως να περάσω τώρα σε δύο παρατηρήσεις που θεωρώ ότι έχουν αξία. Βλέπουμε πως το Υπουργείο Οικονομίας ενέκρινε το κονδύλι άνω των 600.000 ευρώ ετησίως για τη συντήρηση του πυροσβεστικού σταθμού στην Κύπρο. Και καλά έκανε. Παράλληλα, όμως, στην Ελλάδα έχουμε αφήσει τα δάση μας απροστάτευτα, χωρίς δασοφύλακες, και τα πυροσβεστικά τμήματα ξεγυμνωμένα και με εξοπλισμό κακής ποιότητας. Η μόνιμη δικαιολογία είναι πως δεν κάνετε προσλήψεις επειδή θα εργάζονται μόνο το καλοκαίρι, κάτι το οποίο δεν ισχύει μιας και τα καθήκοντα ενός δασοφύλακα είναι πολυδιάστατα και δεν αφορούν μόνο τους μήνες του καλοκαιριού.

Απαιτούμε, λοιπόν, εφόσον η Κυβέρνηση κάνει τέτοιου είδους δαπάνες, άμεσα αναδιοργάνωση των δασοφυλακείων και την απαραίτητη στελέχωσή τους, καθώς και την πρόσληψη εποχικών πυροσβεστών που τους εκθειάζετε τα καλοκαίρια και τον υπόλοιπο χρόνο τούς πετάτε χημικά, όταν διεκδικούν τα δικαιώματά τους.

Το δεύτερο σημείο στο οποίο θέλω να σταθώ είναι πως και ο ελληνικός και ο κυπριακός λαός, ένα μνημόνιο συνεργασίας είναι αυτό που επιζητούν εδώ και πολλές δεκαετίες και δεν είναι άλλο από την κοινή οριοθέτηση αποκλειστικής οικονομικής ζώνης μεταξύ Ελλάδας και Κύπρου, οριοθέτηση η οποία είναι σύμφωνη με το Διεθνές Δίκαιο και παράλληλα «θα κόψει τον αέρα» στον Τούρκο Πρόεδρο, του οποίου η προκλητικότητα έχει ξεπεράσει κάθε όριο τον τελευταίο καιρό, αποκαλώντας Τουρκία τα νησιά του βορειοανατολικού Αιγαίου, τη Θράκη, ακόμα και τη Θεσσαλονίκη.

Θεωρούμε πως η Κυβέρνηση είναι εθνικά επικίνδυνη και μόνο που μπαίνει στη διαδικασία να υποδέχεται τον Ερντογάν σε επίσημη επίσκεψη στη χώρα μας, αλλά και να κάθεται στο τραπέζι των διαπραγματεύσεων μαζί του, που μοναδικό αποτέλεσμα θα έχει την εκχώρηση εθνικής κυριαρχίας, μιας κι εμείς δεν διεκδικούμε τίποτα, ενώ εκείνος ζητάει τα πάντα.

Σε αυτές τις κρίσιμες στιγμές χρειαζόμαστε συμφωνίες με την Κύπρο για κοινές στρατιωτικές ασκήσεις και εκμετάλλευση των υδρογονανθράκων μας. Ως πότε οι ελληνικές κυβερνήσεις θα παρουσιάζουν αυτό το σύνδρομο ηττοπάθειας στα εθνικά θέματα;

Να μην ξεχνάμε πως η κοινή οριοθέτηση αποκλειστικής οικονομικής ζώνης μεταξύ Κύπρου και Ελλάδας είναι οριοθέτηση ευρωπαϊκής ΑΟΖ, οπότε η αντίστοιχη κριτική για ηττοπαθή στάση ισχύει και για την Ευρωπαϊκή Ένωση που παραδοσιακά «χαιδεύει» την Τουρκία.

Εμείς θα υπερψηφίσουμε, όπως είπα και στην επιτροπή, το παρόν σχέδιο νόμου και οποιοδήποτε σχέδιο νόμου και οποιαδήποτε κύρωση φέρνετε σε συμφωνία με την Κύπρο, γιατί εμείς θεωρούμε τους Κυπρίους αδελφούς μας.

Ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δημητροκάλλη.

Τον λόγο έχει ο Κοινοβουλευτικός Εκπρόσωπος από τη Νίκη κ. Δελβερούδης.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ, κύριε Πρόεδρε.

Κύριε Υπουργέ, αξιότιμοι κυρίες και κύριοι συνάδελφοι, συζητάμε σήμερα για την κύρωση της συμφωνίας μεταξύ της Ελληνικής και της Κυπριακής Δημοκρατίας για τη συνεργασία στον τομέα πρόληψης και αντιμετώπισης φυσικών και ανθρωπογενών καταστροφών. Η συγκεκριμένη συμφωνία έχει υπογραφεί στη Λευκωσία το 2017 και από μέρους της Ελλάδας υπογράφει ο τότε Αναπληρωτής Υπουργός Εσωτερικών Νικόλαος Τόσκας.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Οι φυσικές καταστροφές, είτε οφείλονται σε φυσικά είτε σε ανθρωπογενή αίτια, εμφανίζονται ολοένα και πιο συχνά, γίνονται πιο ακραίες και περίπλοκες και φυσικά αγνοούν δυστυχώς τα εθνικά σύνορα. Έτσι, για την αντιμετώπιση αυτών των καταστροφών καθίσταται αναγκαία η συνεργασία με άλλα κράτη, όπως εν προκειμένω με την Κυπριακή Δημοκρατία.

Η συμφωνία αναφέρεται στη συνεργασία στον τομέα της πολιτικής προστασίας και συγκεκριμένα στα πεδία της πρόληψης, ετοιμότητας, αντιμετώπισης και αποκατάστασης των καταστροφών. Προβλέπεται να υλοποιηθούν μια σειρά δραστηριοτήτων, όπως ανάπτυξη κοινών μεθόδων και στρατηγικών, ενημέρωση και ευαισθητοποίηση του πληθυσμού, προγράμματα εκπαίδευσης προσωπικού και εθελοντών, διοργάνωση κοινών ασκήσεων, ανταλλαγή πληροφοριών, διοργάνωση συνεδρίων και βέβαια αμοιβαία βοήθεια σε περιπτώσεις εκτάκτων αναγκών. Ακόμη ρυθμίζονται οικονομικά θέματα, όπως η κάλυψη εξόδων και η απαλλαγή από αυτά.

Σύμφωνα με την απόφαση 420/2019 του Ευρωπαϊκού Κοινοβουλίου, τα κράτη-μέλη θα πρέπει να ανταλλάσσουν πληροφορίες σχετικά με μέτρα πρόληψης και ετοιμότητας και είναι απαραίτητο να ενισχυθεί η συλλογική ικανότητα ετοιμότητας και αντιμετώπισης καταστροφών.

Βλέπουμε, λοιπόν, πως η Ευρωπαϊκή Ένωση προσανατολίζεται προς την κατεύθυνση της συνεργασίας μεταξύ των κρατών-μελών. Αυτό μας βρίσκει σύμφωνους πολύ περισσότερο δε που η συνεργασία αυτή θα υλοποιηθεί με την Κυπριακή Δημοκρατία, ένα κράτος ομοεθνές με το οποίο μας συνδέουν αδελφικοί δεσμοί σε όλη την ιστορική μας πορεία. Η αλληλεγγύη μεταξύ μας μπορεί να θεωρηθεί δεδομένη και απλά επισφραγίζεται με αυτή τη συμφωνία. Οι στενοί μας δεσμοί γίνονται ολοφάνεροι και από το γεγονός πως μια συμφωνία που υπέγραψε ένας Υπουργός της κυβέρνησης του ΣΥΡΙΖΑ έρχεται να κυρώσει η Κυβέρνηση της Νέας Δημοκρατίας. Πιστεύουμε πως η μεγάλη πλειοψηφία του ελληνικού λαού σε αυτό ομοφρονεί, όπως και τα περισσότερα κόμματα.

Η Κύπρος δεν κείται μακράν από τις καρδιές των Ελλήνων και υφίσταται μια άδικη κατοχή από την Τουρκία εδώ και πενήντα χρόνια, γεγονός το οποίο ξεχνούν δυστυχώς στελέχη και Υπουργοί της Κυβέρνησης και επιδίδονται σε ατέρμονες συζητήσεις με τη γείτονα χώρα με κρυφές ατζέντες πιθανότατα εθνικά επιζήμιες. Όπως η πρώτη έτσι και η δεύτερη κύρωση, λόγω των αδελφικών δεσμών με τους Κυπρίους, ακόμα και το μνημόνιο για την ανοικοδόμηση και τον εξοπλισμό του πυροσβεστικού σταθμού Επταγωνείας και η προμήθεια δύο πυροσβεστικών οχημάτων, μια δαπάνη ύψους 650.000 ευρώ, μας βρίσκει σύμφωνους παρ’ όλη τη δύσκολη οικονομική μας κατάσταση. Ο ελληνικός λαός είναι φιλότιμος και βοηθάει πάντα ακόμα και από το υστέρημά του όπου υπάρχει ανάγκη. Εν αντιθέσει με τους κυβερνήτες του και το περιβάλλον τους που κοιτούν πώς θα απομυζούν τον κόπο τους.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

**ΝΙΚΟΛΑΟΣ ΒΡΕΤΤΟΣ:** Κύριε Πρόεδρε, θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ.

**ΝΙΚΟΛΑΟΣ ΒΡΕΤΤΟΣ:** Θα ήθελα να θέσω ένα θέμα που διέφυγε της προσοχής σας. Όση ώρα ο Kοινοβουλευτικός μας Eκπρόσωπος μίλαγε ο κύριος Υπουργός έλειπε από τη θέση του. Νομίζω ότι αυτό δεν επιτρέπει τη σωστή λειτουργικότητα, δεν δείχνει τον προσήκοντα σεβασμό. Μπορεί να είμαστε μικροί και κομματίδιο, όπως επαίρεται ο κύριος Πρωθυπουργός αλλά θεωρώ ότι το Κοινοβούλιο θα πρέπει να σέβεται όλες τις φωνές που εκπροσωπούνται μέσα στη Βουλή. Θα ήθελα να μην περάσει απαρατήρητο. Είχατε υποχρέωση εσείς εφόσον το είδατε να το σημειώσετε από μόνος σας.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Να σας ενημερώσουμε ότι και οι Υπουργοί, όπως οι Βουλευτές, οι Kοινοβουλευτικοί Eκπρόσωποι, οι πρόεδροι Κοινοβουλευτικών Ομάδων είναι άνθρωποι και έχουν και ανάγκες. Εάν έτυχε κατά την ομιλία του Κοινοβουλευτικού σας Εκπροσώπου να λείψει για τρία λεπτά ο Υπουργός, δεν νομίζω ότι είναι θέμα. Βεβαίως επί της αρχής έχετε δίκιο. Δεν διαφωνούμε σ’ αυτό. Κανένας δεν διαφωνεί στην Αίθουσα. Για το συγκεκριμένο θέμα, επιτρέψτε μου, μην είστε τόσο αυστηρός στην κριτική σας απέναντι τουλάχιστον στον Υπουργό. Δεν έχω καμμία διάθεση υπεράσπισης αλλά σαν διαδικασία, νομίζω, ο Υπουργός είναι εδώ από την αρχή. Έως το τέλος θα είναι. Παρέστη μια ανάγκη. Με συγχωρείτε, δεν καταλαβαίνετε; Τι άλλο να πούμε;

Να δώσουμε συνέχεια στη συζήτηση. Καλούμε στο Βήμα τον κ. Γραμμένο, εισηγητή από την Κοινοβουλευτική Ομάδα Ελληνική Λύση.

**ΒΑΣΙΛΕΙΟΣ ΓΡΑΜΜΕΝΟΣ:** Κύριε Πρόεδρε, κύριε Υπουργέ, κύριοι συνάδελφοι, κυρίες και κύριοι, το νομοσχέδιο αφορά σε κύρωση συμφωνίας η οποία υπεγράφη στη Λευκωσία το 2017. Πρόκειται, δηλαδή, για μία ακόμη συμφωνία η οποία, κύριοι συνάδελφοι, βρίσκεται στα συρτάρια ενός Υπουργείου και μετά από επτά ολόκληρα χρόνια θυμήθηκε η σημερινή Κυβέρνηση να τη φέρει. Είχε την τύχη και την ευκαιρία να τη φέρει στη Βουλή γιατί κυβέρνησε τέσσερα ολόκληρα χρόνια αλλά δεν το έκανε. Προφανώς τεχνηέντως κρατάνε κάποιες συμφωνίες στα συρτάρια των Υπουργείων για δικούς τους λόγους.

Αυτή η συμφωνία, λοιπόν, έρχεται μετά από επτά χρόνια να κυρωθεί στο ελληνικό Κοινοβούλιο. Είναι ένα ακόμη στοιχείο που αποδεικνύει πόσο υπολογίζει η Κυβέρνηση τη σημασία των συνεργασιών και δεμε την αδελφή μας Κύπρο στον τομέα της πρόληψης και της αντιμετώπισης φυσικών καταστροφών.

Σε κάθε περίπτωση η συμφωνία με την Κύπρο κινείται σε θεμιτό πλαίσιο αρκεί να εφαρμόζεται αποτελεσματικά. Αυτό πρέπει να μας ενδιαφέρει. Υπενθυμίζεται ότι τον Αύγουστο που μας πέρασε, κύριε Υπουργέ -το είπαμε και στην επιτροπή, το λέμε πάλι σήμερα- υπήρξαν μέσα μαζικής ενημέρωσης στην Κύπρο τα οποία είπαν ότι τα ελληνικά Καναντέρ, που στείλαμε στην Κύπρο, ώστε να συνδράμουν στις καταστροφές, στις μεγάλες πυρκαγιές της Κύπρου λόγω τεχνικών προβλημάτων –ακούστε, κύριοι- βρισκόντουσαν καθηλωμένα και δεν μπορούσαν να ενεργήσουν ούτε να μπουν στη διαδικασία να κατασβήσουν τις πυρκαγιές. Γίναμε διεθνώς ρεζίλι. Η Ελληνική Λύση εξέδωσε και δελτίο Τύπου την περίοδο εκείνη, τον Αύγουστο δηλαδή. Ουδείς από τα ελληνικά μέσα μαζικής ενημέρωσης ασχολήθηκε.

Το θέμα είναι να υπάρχει αλληλοβοήθεια στην πράξη με τρόπο αποτελεσματικό και όχι αποσπασματικό. Προκύπτουν κάποια ζητήματα βέβαια, τα οποία πρέπει να διευκρινιστούν, ιδίως αναφορικά με τη μεικτή επιτροπή για τον συντονισμό της συνεργασίας και τα έξοδα για σκοπούς που δεν σχετίζονται άμεσα με την παροχή βοήθειας σε περιπτώσεις εκτάκτων αναγκών.

Με αφορμή αυτή τη συνεργασία θα ήθελα να υπενθυμίσω σε όλους ότι για εμάς, την Ελληνική Λύση, η Κύπρος είναι Ελλάδα και το ξεκαθαρίζουμε. Είμαστε εγγυήτρια δύναμη, όπως προανέφερε και ο Πρόεδρος της Ελληνικής Λύσης και συνεχίζουμε να είμαστε για τα αδέλφια μας στην Κύπρο. Πρέπει η Ελλάδα μαζί με την Κύπρο να πιέσουμε όλες τις κυβερνήσεις και όλα τα κόμματα, ώστε και ο αγωγός «EastMed» επιτέλους να γίνει πράξη, όχι άλλη καθυστέρηση.

Επίσης, ο Πρόεδρός μας Κυριάκος Βελόπουλος έχει ζητήσει πολλές φορές να γίνει ανακήρυξη ΑΟΖ μεταξύ Ελλάδας και Κύπρου, αλλά δυστυχώς η Κυβέρνηση φοβάται να το πει. Περιμένει την Αντιπολίτευση.

Γιατί δεν προχωράει, λοιπόν, η Κυβέρνηση σε κοινή υπογραφή ανακήρυξης της ΑΟΖ, κύριε Υπουργέ, με την Κύπρο μας; Γιατί εγκαταλείψατε το Ενιαίο Αμυντικό Δόγμα; Εάν γίνουν αυτά, είναι βέβαιο πως η Κύπρος μαζί με την Ελλάδα θα αποκτήσουν ένα τεράστιο στρατηγικό πλεονέκτημα στην περιοχή. Το γνωρίζουμε όλοι αυτό. Εάν, λοιπόν, δεν γίνουν, θα είστε όλοι σας συνυπεύθυνοι στην Κυβέρνηση μαζί με τα υπόλοιπα κόμματα που δεν πιέζουν, δυστυχώς, σε αυτή την κατεύθυνση.

Πάμε τώρα στη δεύτερη κύρωση του μνημονίου συνεργασίας. Στην Ελληνική Λύση, λοιπόν, τασσόμαστε υπέρ οποιασδήποτε συμφωνίας και προμήθειας εξοπλισμού έχει να κάνει με την αδελφή μας Κύπρο. Αντιλαμβανόμαστε απόλυτα την ανάγκη ενίσχυσης της Κύπρου που αφορά στην ανοικοδόμηση του Πυροσβεστικού Σώματος που καταστράφηκε ολοσχερώς σ’ αυτή την καταστροφική πυρκαγιά.

Δυστυχώς η Ελλάδα είναι μια παθούσα χώρα, αφού έχουμε θρηνήσει ανθρώπινες ζωές, έχουμε απωλέσει τεράστια περιουσία και δημόσια και ιδιωτική από πυρκαγιές. Και, δυστυχώς, όλα αυτά έχουν γίνει από την αδράνεια της εκάστοτε κυβέρνησης, όχι μόνο της σημερινής Κυβέρνησης και των προηγούμενων κυβερνήσεων. Πρέπει, λοιπόν, να στελεχωθεί άμεσα το Πυροσβεστικό Σώμα, να ενισχυθεί το Πυροσβεστικό Σώμα για πολλούς και διάφορους λόγους κυρίως για την ασφάλεια των Ελλήνων πολιτών.

Εν προκειμένω προβλέπεται η χορήγηση των 650.000 ευρώ για την εκπλήρωση του προαναφερθέντος σκοπού. Συμφωνούμε. Το ξαναλέμε αυτό. Θα πρέπει, εντούτοις, να επισημάνουμε ορισμένα στοιχεία κυρίως ως προς τη χρονική διάρκεια. Το είπαμε και το επισημάναμε και χθες στην επιτροπή ότι δεν καθορίζεται ακριβώς σε πόσο καιρό θα ολοκληρωθεί το έργο. Το έργο θα πρέπει να ολοκληρωθεί, κύριε Υπουργέ, σε εύλογο και άμεσο χρόνο. Ωστόσο είναι σημαντικό τα χρήματα που θα δοθούν να χρησιμοποιηθούν κυρίως για την ανοικοδόμηση του Πυροσβεστικού Σώματος. Τα χρήματα αυτά δίνονται αποκλειστικά στο όνομα και για τον λογαριασμό της κυπριακής κυβέρνησης και είμαστε απολύτως βέβαιοι ότι πραγματικά θα πιάσουν τόπο, γιατί επιτελούν ιερό σκοπό.

Σε αντίθεση, βέβαια, με τους λανθασμένους χειρισμούς της εκάστοτε κυβέρνησης όπου σε ανάλογες περιπτώσεις το μεγαλύτερο μέρος των χρημάτων που προορίζονται για τέτοιους σκοπούς καταλήγουν πού, αγαπητοί συνάδελφοι; Καταλήγουν κυρίως στις τσέπες των επιχειρηματιών, των προμηθευτών του δημοσίου και λίγα από αυτά τα χρήματα καταλήγουν τελικά για τον ιερό σκοπό που εμείς τα δίνουμε.

Δεν πρέπει να ξεχνάμε ότι είμαστε χώρα που όσον αφορά τις πυρκαγιές και τις πλημμύρες έχουμε υποστεί ανεπανόρθωτες ζημιές και καταστροφές λόγω κακής πολιτικής και διαχείρισης εκ μέρους της Κυβέρνησης.

Κλείνοντας, θα ήθελα να πω ότι εμείς ως Ελληνική Λύση σας καλούμε να δώσετε άμεσα προτεραιότητα για τη στελέχωση του Πυροσβεστικού Σώματος, διαφορετικά κάθε καλοκαίρι θα έχουμε τα ίδια. Θα θρηνούμε νεκρούς, θα χάνουμε περιουσίες και, δυστυχώς, θα καταλήγουμε να συζητάμε για άλλη μια φορά τα ίδια και τα ίδια. Επιτέλους πια, κάντε πράξη όσα δεσμεύεστε απέναντι στον ελληνικό λαό.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώθηκαν οι ομιλίες των εισηγητών. Πριν δώσουμε τον λόγο στον κ. Τουρνά, επιτρέψτε μου να κάνω μια ανακοίνωση.

Κυρίες και κύριοι συνάδελφοι, από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα επτά μαθήτριες και μαθητές και δύο συνοδοί εκπαιδευτικοί από το 6ο Γενικό Λύκειο Ζωγράφου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσουμε τον λόγο για να ολοκληρώσουμε τη συνεδρίαση στον Υφυπουργό Κλιματικής Κρίσης και Πολιτικής Προστασίας κ. Τουρνά.

Ελάτε, κύριε Υφυπουργέ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, σας ευχαριστώ για την παρουσία σας στις εργασίες της επιτροπής χθες και σήμερα στη Βουλή, για την ψήφιση και την κύρωση των δύο συμφωνιών μεταξύ Ελλάδος και Κύπρου.

Πριν προχωρήσω, όμως, σε αυτό το θέμα, θα ήθελα να αναφερθώ κυρίως στα θέματα που έθιξαν και αφορούν σε αυτές τις συμφωνίες, αλλά και γενικότερα, γιατί περίμενα πως θα γίνει περισσότερη κουβέντα όσον αφορά αυτές καθαυτές τις συμφωνίες και δεν θα μιλήσουμε σε ένα πολιτικό πασπαρτού επί όλων των θεμάτων που αφορούν την πολιτική επικαιρότητα.

Αναφέρθηκαν πολλά όσον αφορά κάποια πράγματα ιστορικής σημασίας, όπως, για παράδειγμα, το Ενιαίο Αμυντικό Δόγμα. Εγώ θα ήθελα να το δω κάποια στιγμή, μιας και το αναφέρεται συχνά. Υπάρχει αυτό το Ενιαίο Αμυντικό Δόγμα ή ήταν μια «ρουκέτα» της εποχής εκείνης, η οποία δεν γράφτηκε ποτέ. Το δόγμα για να γραφτεί θέλει δουλειά, θέλει επιτροπές, διμερείς συμφωνίες, να καθίσουν κάτω να συντάξουν κάτι. Πολιτικά, λοιπόν, υπήρξε μια εξαγγελία και από εκεί και πέρα εκεί τελείωσε. Δεν υπήρξαν τα αντίστοιχα συμβούλια έτσι ώστε να γίνει κάτι. Τριάντα χρόνια μετά θυμόμαστε μια πολιτική εξαγγελία.

Επίσης, αναφέρθηκε κάποια ΝΟΤΑΜ η οποία έχει εκδοθεί και δεν ελέχθη ότι αυτές οι ΝΟΤΑΜ είναι συνήθης και εκδίδονται για μικρές ασκήσεις “acik deniz” σε διεθνή ύδατα. Εφόσον είναι παράνομες απορρίπτονται από τις ελληνικές αρχές ελέγχου του FIR. Εφόσον είναι νόμιμες δεν μπορούν να απορριφθούν και σπανίως χρησιμοποιούνται. Αλλά, εν πάση περιπτώσει, εκδίδονται για ασκήσεις μικρής κλίμακας.

Υπήρχαν και πολλά άλλα θέματα από τα οποία αναφέρθηκαν, όπως όσον αφορά το πρόγραμμα του Πρωθυπουργού, τον οποίο Πρωθυπουργό δεν χρειάζεται να τον υπερασπιστώ εγώ, τον υπερασπίζονται τα έργα του. Είναι ο Πρωθυπουργός ο αεικίνητος, ο οποίος δεν σταματά ποτέ, δεν έχει άδειες, δεν έχει διακοπές, κάτι το οποίο υπαινίχθηκε ο Πρόεδρος της Ελληνικής Λύσης.

Είναι εκείνος ο οποίος αντιμετώπισε τις απανωτές παγκόσμιες κρίσεις, τις κρίσεις τις εισαγόμενες. Είναι εκείνος ο οποίος αντιμετώπισε την υγειονομική κρίση του COVID με πρωτοποριακό τρόπο, με μεγάλη ταχύτητα και αποφασιστικότητα και έδειξε το δρόμο και στους υπόλοιπους Ευρωπαίους. Είναι εκείνος ο οποίος αντιμετώπισε την υβριδική απειλή στα σύνορα από τη γειτονική χώρα με αναίμακτο τρόπο, με επιτυχημένο τρόπο.

Είναι εκείνος ο οποίος αντιμετώπισε και οργάνωσε καλύτερα και τις συμφωνίες, αλλά και την έλευση και τη φιλοξενία των μεταναστών. Περιόρισε με συμφωνίες την έλευση μεταναστών και βέβαια εκείνο το χάος που υπήρχε, εκείνο το μπάχαλο όσον αφορά τις δομές, το οργάνωσε με τον τρόπο οργάνωσης και αυτή τη στιγμή προχωρούμε με πολιτισμένο τρόπο, με ευρωπαϊκό τρόπο στην υποδοχή και στη φιλοξενία όσων ζητούν άσυλο.

Είναι εκείνος ο οποίος αντιμετώπισε την κρίση του πολέμου στην Ουκρανία με επιτυχημένο τρόπο. Είναι εκείνος που τις οικονομικές επιπτώσεις στην εθνική οικονομία τις αντιμετώπισε με μεγάλη επιτυχία, ανακουφίζοντας τον ελληνικό λαό με τα μέτρα που έλαβε για την ενεργειακή κρίση.

Είναι εκείνος, εν τέλει, που ανοικοδόμησε τη χώρα, την έβγαλε από εκεί που βρισκόταν και ανακτήσαμε το κύρος μας ευρωπαϊκά. Παγκόσμια πλέον αναγνωρίζεται η χώρα. Είναι εκείνος ο οποίος αναβάθμισε την εθνική οικονομία.

Αυτά τα λίγα για να έρθω από εδώ και στο εξής στα θέματα που μας απασχόλησαν και στην επιτροπή, αλλά και εδώ. Θα ήθελα, λοιπόν, να κάνω μερικές γενικές αναφορές και να δώσω κάποιες απαντήσεις όσον αφορά το τι κάνουμε για την κλιματική κρίση.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού)

Θα παρακαλέσω, επειδή τέθηκαν αρκετά ερωτήματα, να μου δώσετε λίγο χρόνο παραπάνω.

Θα υπενθυμίσω ότι η Γενική Γραμματεία Πολιτικής Προστασίας ήταν ένα μικρό γραφείο στην οδό Μητροπόλεως. Ο Κυριάκος Μητσοτάκης διέγνωσε έγκαιρα το πρόβλημα. Έγκαιρα και πρωτοποριακά ίδρυσε ένα Υπουργείο Κλιματικής Κρίσης και Πολιτικής Προστασίας, αναβάθμισε τη Γενική Γραμματεία Πολιτικής Προστασίας και της έδωσε τα κατάλληλα εργαλεία.

Πρώτα από όλα της έδωσε το ΕΣΚΕΔΙΚ, το Εθνικό Κέντρο Διαχείρισης Κρίσεων. Δημιουργήθηκε από το Υπουργείο ο μηχανισμός αντιμετώπισης της κλιματικής κρίσης. Δημιουργήθηκε το «ENGAGE», ένα επιχειρησιακό εργαλείο, με το οποίο μπορεί στη στρατηγική σχεδίαση και τον συντονισμό να ελέγχεις τις δυνάμεις και να προχωράς στη διαχείριση του φαινομένου. Έγινε το «112», το οποίο σώζει ζωές. Πέραν τούτου προχωρήσαμε στην αναβάθμιση των επιχειρησιακών δυνάμεων του Πυροσβεστικού Σώματος.

Αναφέρθηκαν πολλά όσον αφορά τις προσλήψεις. Εκείνο που έχω να πω είναι ότι αυξάνουμε τον αριθμό του προσωπικού του Πυροσβεστικού Σώματος, χρόνο με τον χρόνο, με έναν στρατηγικό σχεδιασμό. Βρήκαμε ένα Πυροσβεστικό Σώμα με δεκατρείς χιλιάδες επτακόσια άτομα. Αυτή ήταν η οροφή, αυτή ήταν και η δύναμή του.

Εμείς με μελέτη ανεβάσαμε την οργανική δύναμη στις δεκαεπτά χιλιάδες τριακόσια άτομα και από εκεί και πέρα με στρατηγικό σχεδιασμό, χρόνο με τον χρόνο, προχωρούμε στις προσλήψεις όπως πρέπει. Αυτό κάναμε πέρυσι, με την πρόσληψη οκτακοσίων τριάντα δύο νέων πυροσβεστών και στελεχών, που εντάχθηκαν στο Πυροσβεστικό Σώμα. Ήταν οι πεντακόσιοι ΕΜΟΔΕ, ήταν οι εκατόν τριάντα δύο πτυχιούχοι που εντάχθηκαν και αξιοποιήθηκαν στο Πυροσβεστικό Σώμα και είναι και οι διακόσιοι περίπου νέοι που βγήκαν από τις παραγωγικές σχολές.

Πέραν τούτου, προχωρούμε και φέτος. Ήδη βρισκόμαστε σε διαδικασία προκήρυξης του διαγωνισμού για επτακόσιους νέους πυροσβέστες. Εννιακόσιοι θα μπουν συνολικά φέτος στο Πυροσβεστικό Σώμα, διακόσιοι από τις σχολές και επτακόσιοι, οι οποίοι θα προσληφθούν.

Και από πού προσλαμβάνουμε; Μας λέτε ότι δεν μονιμοποιούμε τους εποχικούς πυροσβέστες. Εμείς πιστεύουμε στην εποχικότητα, γιατί πράγματι οι ανάγκες του Πυροσβεστικού Σώματος αυξάνονται κατά τη διάρκεια του θέρους. Τι κάνουμε όμως; Τους νέους τους οποίους προσλαμβάνουμε, τους παίρνουμε από τη δεξαμενή των εποχικών πυροσβεστών. Αυτό κάναμε πέρυσι με τους πεντακόσιους. Αυτό θα κάνουμε και φέτος με τους επτακόσιους.

Έτσι, λοιπόν, αξιοποιούμε την εμπειρία τους, την τεχνογνωσία τους και όλα αυτά τα οποία διαθέτουν, από τη χρησιμοποίησή τους κατά τη θερινή περίοδο. Παράλληλα, όμως, θα εξακολουθούμε να προσλαμβάνουμε και τους εποχικούς, γιατί δεν παύουν να υφίστανται οι εποχικές ανάγκες. Έτσι ισχυροποιούμε το Πυροσβεστικό Σώμα.

Μου λέτε, ιδιαίτερα από το ΠΑΣΟΚ, ότι δεν τους μονιμοποιούμε όλους, δεν τους εντάσσουμε. Μου το λέτε από παντού, από όλες τις παρατάξεις. Όμως θα σας θυμίσω ότι με τον ν.3938 του 2011 και συγκεκριμένα με το άρθρο 15 προσελήφθησαν χωρίς κανένα κριτήριο τέσσερις χιλιάδες εποχικοί πυροσβέστες, τρεις χιλιάδες τετρακόσιοι εποχικοί και εξακόσιοι πολίτες. Εντάχθηκαν και προξένησαν ουσιαστικά ένα «σοκ» στο Πυροσβεστικό Σώμα.

Και τώρα με εγκαλείτε γιατί δεν ομογενοποιούμε αυτούς που προσλήφθηκαν τότε. Μπορούμε; Η απάντηση είναι «όχι, δεν μπορούμε». Και ξέρετε γιατί; Γιατί τότε χωρίς κανένα κριτήριο μπήκαν ανεξαρτήτως ηλικίας και αυτή τη στιγμή έχουμε ανθρώπους που ξεπερνούν το εξηκοστό έτος της ηλικίας, που είναι το συνταξιοδοτικό έτος και φτάνουν μέχρι και εβδομήντα τριών ετών. Είναι τετρακόσια άτομα από τους δύο χιλιάδες τετρακόσιους έξι πενταετούς υποχρέωσης οι οποίοι παραμένουν στο σώμα. Δεν μπορούμε να τους μονιμοποιήσουμε, διότι αν τους μονιμοποιήσουμε αυτεπάγγελτα θα φύγουν από το σώμα και θα φύγουν με την ελάχιστη σύνταξη των 420 ευρώ. Είναι τεράστια θέματα που δημιούργησε αυτή η πρόσληψη.

Εμείς προχωρούμε στην ενίσχυση του Πυροσβεστικού Σώματος με στρατηγικό σχεδιασμό, χρόνο με τον χρόνο, για να καλύψουμε τις ανάγκες σε όλη την επικράτεια και παράλληλα να φθάσουμε και την οροφή δυνάμεων με τον τρόπο που πρέπει, να προσληφθούν, να εκπαιδευτούν και να αξιοποιηθούν.

Προχωράμε παραπέρα όσον αφορά την ενίσχυση του Πυροσβεστικού Σώματος και της Γενικής Γραμματείας Πολιτικής Προστασίας με τα κατάλληλα μέσα. Υπάρχει το πρόγραμμα «ΑΙΓΙΣ», για το οποίο σας άκουσα. Σας εξήγησα και χθες, όμως επανήλθατε. Γι’ αυτό ακριβώς κι εγώ επανέρχομαι και σας λέω ότι το «ΑΙΓΙΣ» είναι ένα φιλόδοξο πρόγραμμα, είναι ένα πρόγραμμα το οποίο έχει τριάντα εννέα υποπρογράμματα. Θα αποκτήσουμε με αυτά και εναέρια μέσα και επίγεια.

Θα σας πω ότι πέρυσι εντάχθηκαν διακόσια τριάντα οχήματα στο Πυροσβεστικό Σώμα. Φέτος προχωρά η διαδικασία για την προμήθεια επιπλέον τετρακοσίων αξίας 62 εκατομμυρίων. Και, βέβαια, προχωράμε και στις επόμενες διαγωνιστικές διαδικασίες, με τις οποίες θα αποκτήσουμε συνολικά χίλια οκτακόσια οχήματα για το Πυροσβεστικό Σώμα.

Δεν είναι μόνο αυτά. Είναι πολλά προγράμματα που δεν είναι του παρόντος να σας τα αναλύσω. Θα σας πω όμως βήμα-βήμα ότι προχωράμε με τα χρηματοδοτικά εργαλεία που μας δίνει η Ευρωπαϊκή Τράπεζα Επενδύσεων, το Ταμείο Ανάκαμψης και το νέο ΕΣΠΑ, για να αποκτήσουμε αυτά τα οποία πρέπει να αποκτήσουμε, για να οργανώσουμε καλύτερα και να εξοπλίσουμε την Πολιτική Προστασία και το Πυροσβεστικό Σώμα, που αποτελεί τον κυρίαρχο επιχειρησιακό βραχίονα της Πολιτικής Προστασίας.

Προχωράμε σε αυτά τα προγράμματα και μας εγκαλείτε γιατί αργούμε. Μα, δεν αργούμε. Γιατί υπάρχει η εθνική νομοθεσία την οποία πρέπει να ακολουθήσουμε, όλα αυτά τα «steps», το Ελεγκτικό Συνέδριο, οι προδιαγραφές οι οποίες εκπονούνται και βέβαια, η προκήρυξη των διαγωνισμών από την αρχή η οποία το έχει αναλάβει, και είναι το ΤΑΙΠΕΔ, με το οποίο έχουμε έρθει σε συμφωνία, που προκηρύσσει τους διαγωνισμούς, αφού προηγηθεί η διαβούλευση και όλα αυτά. Ήδη βρίσκονται σε διαβούλευση ή θα προκηρυχθούν προγράμματα αξίας περίπου 750 εκατομμυρίων ευρώ μέχρι τον άλλο μήνα.

Άκουσα από κάποιες πλευρές ότι καθυστερούμε και από κάποιες άλλες πλευρές ότι πάμε σε απευθείας αναθέσεις. Μα, κάπου πρέπει να καταλήξουμε. Και εμείς έχουμε επιλέξει ότι θα πάμε με τις προβλεπόμενες διαδικασίες, γιατί αυτές επιθυμεί και η Ευρωπαϊκή Ένωση.

Άρα, λοιπόν, με αυτές τις καθυστερήσεις θα «τρέχουμε» με χίλια, με τις επιτροπές, με το ΤΑΙΠΕΔ, έτσι ώστε να καταλήξουμε τελικά στους διαγωνισμούς και την απόκτηση των συστημάτων τα οποία θέλουμε να αποκτήσουμε, για να ενισχύσουμε την Πολιτική Προστασία. Αυτές είναι οι ενέργειες που κάνουμε όσον αφορά την ενίσχυση του μηχανισμού καταστολής.

Ένα σημαντικό θέμα, όμως, είναι το βάρος που πρέπει να ρίξουμε στην αύξηση της ανθεκτικότητας, στην πρόληψη δηλαδή. Και αυτό έχει ξεκινήσει εδώ και τρία χρόνια με γενναίες χρηματοδοτήσεις από την Κυβέρνηση, αντλώντας χρηματοδότηση και από το Ταμείο Ανάκαμψης, αλλά και από εθνικούς πόρους.

Τι κάνουμε, λοιπόν, σε αυτό το κομμάτι; Βρισκόμαστε σε διαρκή συνεργασία με το Υπουργείο Περιβάλλοντος και με τις δασικές υπηρεσίες, και στη σχεδίαση αλλά και στο πεδίο. Έχουμε εγκαθιδρύσει αυτή τη σχέση εδώ και τρία χρόνια και δουλεύουμε σε αυτή την κατεύθυνση.

Έτσι, λοιπόν, ξεκινήσαμε το 2021 με τις «ΔΡΥΑΔΕΣ,» ένα μικρό πρόγραμμα. Προχωρήσαμε πέρυσι με 72 εκατομμύρια στο πρόγραμμα «ANTINERO Ι», το οποίο αφορούσε σε καθαρισμούς δασών.

Τα δάση μας έχουν εγκαταλειφθεί. Έχουν κατέβει στα χωριά και οι οικισμοί έχουν μπει μέσα στα δάση. Έχουν πάψει τα επαγγέλματα τα οποία καθάριζαν το δάσος. Έχουν πάψει οι υλοτόμοι, οι γεωργοί, οι κτηνοτρόφοι. Πλέον η νεολαία έχει φύγει από τα χωριά. Επομένως κάτι πρέπει να κάνουμε για να σώσουμε τα δάση, να κόψουμε κάποια δέντρα, να καθαρίσουμε τα περιαστικά και όπου αλλού χρειάζεται και παρουσιάζεται υψηλός κίνδυνος για τους κατοίκους, για τη ζωή τους, την περιουσία τους, αλλά και για το περιβάλλον.

Έτσι, λοιπόν, 72 εκατομμύρια, 50 εκατομμύρια από το Ταμείο Ανάκαμψης και 32 από τον κρατικό προϋπολογισμό πέρυσι. Φέτος, άλλα 85 εκατομμύρια. Είναι προγράμματα που έγιναν από κοινού -επαναλαμβάνω-, από το Πυροσβεστικό Σώμα και τη Γενική Γραμματεία Δασών. Από κει και πέρα, προχωράμε και για τα επόμενα χρόνια.

Σταδιακά θα πρέπει όλες αυτές οι τεράστιες εκτάσεις να ξαναμπούν στον προγραμματισμό, να καθαριστούν, να μειωθεί ο κίνδυνος της πυρκαγιάς, έτσι ώστε και η καταστολή να είναι πιο αποτελεσματική.

Ολοκληρώνω, λοιπόν, την ενημέρωσή μου και σας λέω ότι πράγματι δύο είναι οι στοχεύσεις, η βελτίωση και η αύξηση της αποδοτικότητας και της αποτελεσματικότητας των δυνάμεων καταστολής αλλά και η πρόληψη. Οι δύο αυτοί τομείς θα πρέπει να προχωρούν ισόρροπα, έτσι ώστε να πετύχουμε ένα καλύτερο αποτέλεσμα έναντι της κλιματικής κρίσης -της κλιματικής κατάρρευσης, σύμφωνα με τους επιστήμονες-, που μας έχει βρει και «τρέχει» με μεγαλύτερη ταχύτητα από εμάς.

Κλείνοντας και ερχόμενος πάλι στο νομοσχέδιο που αφορά στην κύρωση της συμφωνίας και του πρωτοκόλλου συνεργασίας με την Κυπριακή Δημοκρατία, ήδη ακούστηκαν πολλά. Να σας ευχαριστήσω για τη θετική σας άποψη. Πιστεύω ότι ναι έχουμε μια διαρκή συνεργασία με την Κυπριακή Δημοκρατία κάθε χρόνο και πράγματι στείλαμε αεροπλάνα, όπως και αυτοί μας ενίσχυσαν εφέτος και πέρυσι, και κάθε χρόνο σχεδόν ανταλλάσσουμε τέτοια βοήθεια και στο πλαίσιο το διμερές αλλά και στο πλαίσιο της συνεργασίας μέσω του ευρωπαϊκού μηχανισμού.

Φέτος πράγματι πήγαν τα αεροπλάνα, ένα C-27 που μετέφερε το προσωπικό που συμμετείχε στην κατάσβεση της πυρκαγιάς στην περιοχή της Επταγωνίας, αλλά και τα Καναντέρ, τα οποία πράγματι είχαν μία βλάβη την πρώτη μέρα. Αντικαταστάθηκε όμως και επιχείρησαν τα αεροσκάφη. Θέλω να πω ότι αυτά συμβαίνουν όταν έχεις έναν παλιό στόλο. Γι’ αυτό ακριβώς προχωράμε στην ενίσχυσή μας με είκοσι πέντε ελαφρά αμφίβια αεροσκάφη, με επτά νέα Καναντέρ, τα πέντε πληρώνονται από τα προγράμματα της Ευρωπαϊκής Ένωσης και τα δύο απευθείας με 100 εκατομμύρια από την Ευρωπαϊκή Ένωση, έτσι ώστε να αποκτήσουμε έναν ικανό στόλο, να μπορούμε να ανταποκρινόμαστε.

Κλείνοντας θα ήθελα να καλέσω όλες τις παρατάξεις σε ομόφωνη έγκριση-επικύρωση της συμφωνίας, έτσι ώστε να προχωρήσουμε σε αυτή την συνεργασία με την Κυπριακή Δημοκρατία.

Σας ευχαριστώ πολύ. Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Πριν περάσουμε στη διαδικασία της ψηφοφορίας, ζήτησε τον λόγο για μια ολιγόλεπτη παρέμβαση η Πρόεδρος της Κοινοβουλευτικής Ομάδας «Πλεύση Ελευθερίας» κ. Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Αυτό εδώ το Βήμα δεν μπορεί κανείς ούτε να το κλείσει ούτε να απαγορεύσει και να φιμώσει τη φωνή τους, και των Βουλευτών αλλά και των πολιτών τους οποίους εμείς εκπροσωπούμε, κύριε Τσιάρα.

**ΚΩΝΣΤΑΝΤΙΝΟΣ ΤΣΙΑΡΑΣ:** Όχι βέβαια, αλλά υπάρχει διαδικασία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σήμερα είναι μέρα αλληλεγγύης στον παλαιστινιακό λαό και θέλουμε να εκφράσουμε για άλλη μια φορά -το κάναμε και με την επίκαιρη ερώτηση που συζητήθηκε το πρωί στον κοινοβουλευτικό έλεγχο του Κοινοβουλευτικού μας Εκπροσώπου, του Αλέξανδρου Καζαμία- την αλληλεγγύη μας στον χειμαζόμενο και κατεχόμενο παλαιστινιακό λαό, επί δεκαετίες θυματοποιούμενο. Και θέλουμε για άλλη μια φορά να εκφράσουμε την επιτακτική ανάγκη να υπηρετηθεί η ειρήνη και σε επίπεδο εξωτερικής πολιτικής της Ελλάδας και σε επίπεδο διεθνούς συνεργασίας για την ειρήνη, κάτι που δυστυχώς ακόμη είναι ζητούμενο.

Οι συζητούμενες συμβάσεις αφορούν τις διεθνείς σχέσεις της χώρας και η Πλεύση Ελευθερίας είναι εκείνη που από την πρώτη μέρα παρουσίας μας στη Βουλή έθεσε το Κυπριακό μετ’ επιτάσεως, έθεσε το γεγονός ότι η Κύπρος εξακολουθεί να είναι κατεχόμενη χώρα εντός της Ευρωπαϊκής Ένωσης και έθεσε επίσης το γεγονός ότι η ελληνική εξωτερική πολιτική και η πολιτική της Κυβέρνησης Μητσοτάκη υπολείπεται σε διεκδικήσεις υπεράσπισης των δικαίων του κυπριακού λαού.

Με αφορμή τις διεθνείς σχέσεις της χώρας και εν όψει όσων διαδραματίστηκαν λόγω της ακύρωσης της προγραμματισμένης συνάντησης του κ. Μητσοτάκη με τον Βρετανό Πρωθυπουργό, θα ήθελα να πω και από αυτό εδώ το Βήμα αυτό το οποίο εχθές με δημόσια δήλωσή μου εξέφρασα, αλλά και όσα έχω δημόσια πει με συνέπεια, γιατί η Πλεύση Ελευθερίας δεν λέει άλλα το πρωί, άλλο το μεσημέρι και άλλο το βράδυ, όπως κάνουν ορισμένες δυνάμεις και ορισμένα πολιτικά πρόσωπα.

Η διεκδίκηση της επιστροφής των Γλυπτών του Παρθενώνα αποτελεί εθνική υπόθεση. Και η Πλεύση Ελευθερίας εξαρχής, χωρίς παζάρια και ανταλλάγματα, έχει ταχθεί υπέρ της υποστήριξης κάθε συντονισμένης, οργανωμένης ενέργειας διεκδίκησης.

Ο κ. Μητσοτάκης ηθελημένα ή άθελά του δημιούργησε διπλωματικό ζήτημα γύρω από τα Γλυπτά του Παρθενώνα. Το ζητούμενο αυτή τη στιγμή είναι πώς αυτό το διπλωματικό ζήτημα θα αξιοποιηθεί υπέρ της χώρας μας και όχι πώς ο κ. Μητσοτάκης θα το διαχειριστεί επικοινωνιακά.

Γι’ αυτό και από αυτό εδώ το Βήμα λέω ξανά στον Πρωθυπουργό ότι εμείς στηρίζουμε και θα στηρίξουμε τις σοβαρές διπλωματικές ενέργειες που πρέπει να γίνουν από εδώ και πέρα για τη διεκδίκηση επιστροφής των Γλυπτών του Παρθενώνα. Δεν προσφέρεται η συνθήκη ούτε για αυτοσχεδιασμούς ούτε για άλλες προχειρότητες. Εμείς έχουμε και τη γνώση και την πρόταση και τη θέληση να συμβάλουμε στην κατεύθυνση αυτή με νομικά εργαλεία και με διεθνή εργαλεία. Θα είναι εγκληματικό να μην αξιοποιηθούν αυτά, όπως έχει γίνει σε άλλες διεκδικήσεις της χώρας μας που δεν έχουν υπηρετηθεί με αξιοποίηση των διαθέσιμων εργαλείων.

Γι’ αυτό, λοιπόν, καλώ τον κ. Μητσοτάκη να συμπράξει σε αυτά τα οποία μπορούν να γίνουν και δηλώνω ξανά και υπογραμμίζω ότι εμείς όχι θα στηρίξουμε, αλλά θα είμαστε μπροστάρηδες σε μια τέτοια διαδικασία. Το είπα άλλωστε και στην Υπουργό Πολιτισμού στον ανύποπτο χρόνο του πρωινού της Δευτέρας, πριν γίνουν όλα αυτά, ακριβώς διότι εμείς δεν ασκούμε πολιτική ευκαιριακά ούτε ασκούμε κομματική πολιτική. Είμαστε μάλλον η μόνη πολιτική δύναμη εδώ μέσα που δεν είχε και δεν έχει πρόβλημα να συμφωνήσει με οτιδήποτε σωστό, αλλά και δεν είχε και δεν έχει πρόβλημα να συγκρουστεί με όλα τα στρεβλά μέχρι τέλους.

Με αυτή την παρατήρηση θα ήθελα να ενημερώσω την Ολομέλεια της Βουλής για την προσπάθεια η οποία γίνεται από χθες από την κυβερνητική πλειοψηφία και τη Νέα Δημοκρατία, προκειμένου αφ’ ενός να διακοπούν οι εργασίες της Εξεταστικής Επιτροπής για το έγκλημα των Τεμπών, αφ’ ετέρου να προστατευθεί ο κ. Καραμανλής από τη δεδομένη και επιβεβλημένη παρουσία του, εκ τρίτου να προστατευθεί επίσης από την επιβεβλημένη και δεδομένη παρουσία του ο κ. Μητσοτάκης και όλα αυτά να γίνουν με την επινόηση και με συντονισμένη, μεθοδευμένη προώθηση ενός αιτήματος της Νέας Δημοκρατίας να εξαιρεθώ εγώ ως επικεφαλής της Πλεύσης Ελευθερίας από τις εργασίες της εξεταστικής επιτροπής, επειδή δήθεν είναι κώλυμα το ότι εκπροσωπώ αφιλοκερδώς οικογένειες θυμάτων στην ποινική ανακριτική διαδικασία που διεξάγεται ενώπιον του Εφέτη Ειδικού Ανακριτή Λάρισας ήδη από τον Μάρτιο του 2023.

Από αυτό εδώ το Βήμα, λοιπόν, και επειδή η προσπάθεια φίμωσης είναι και συντονισμένη και μεθοδευμένη και δόλια και κακόβουλη και κατά τη γνώμη μου αξιόποινη, γιατί έχει χαρακτηριστικά κατάχρησης εξουσίας και υπόθαλψης εγκληματιών, θα ήθελα να καταθέσω στα Πρακτικά της Ολομέλειας δύο έγγραφα, τα οποία ήδη έχω απευθύνει και προς το Προεδρείο και τα μέλη της Εξεταστικής Επιτροπής της Βουλής αλλά και προς το Επιστημονικό Συμβούλιο της Βουλής, επισημαίνοντας τη μεθόδευση, επισημαίνοντας την ακυρότητα της διαδικασίας που προκαλούν αυτές οι μεθοδεύσεις, επισημαίνοντας το στημένο της διαδικασίας από πρόσωπα διαβλητά, δηλαδή από Βουλευτές της Νέας Δημοκρατίας που έχουν εκφραστεί υπέρ του κ. Καραμανλή και τον έχουν μάλιστα υποστηρίξει και εμψυχώσει ακόμη και στη σκαιά παρουσία του την περασμένη Παρασκευή, οπότε και απηύθυνε τη φράση «δεν ντρέπεστε» σε Βουλευτή του ΠΑΣΟΚ.

Βλέπετε, εμείς δεν έχουμε πρόβλημα να επισημάνουμε τα κακώς κείμενα και από όπου και αν προέρχονται και προς όποια κατεύθυνση και αν κατευθύνονται.

Ο πρόεδρος της επιτροπής που υποτίθεται ότι είναι επιφορτισμένος με το να διερευνήσει το έγκλημα των Τεμπών, μετά από την πρόταση που κατέθεσε το ΚΚΕ και ψηφίσαμε η Πλεύση Ελευθερίας και στηρίξαμε εξαρχής, είναι ο κ. Μαρκόπουλος, ο οποίος, πρώτον…

**ΠΡΟΕΔΡΕΥΩΝ (Γεώργιος Λαμπρούλης):** Κυρία Πρόεδρε, σας παρακαλώ, ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, δεν θα μακρηγορήσω.

**ΠΡΟΕΔΡΕΥΩΝ (Γεώργιος Λαμπρούλης):** Τώρα μην μπαίνουμε σε λεπτομέρειες γύρω από τα ζητήματα της εξεταστικής επιτροπής.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μην ανησυχείτε, δεν θα μακρηγορήσω.

**ΠΡΟΕΔΡΕΥΩΝ (Γεώργιος Λαμπρούλης):** Δεν είναι το αντικείμενο της σημερινής συνεδρίασης αυτό. Τη γνωρίζετε πολύ καλά και ως διαδικασία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τώρα αυτό ενοχλεί;

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ πολύ, ολοκληρώστε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσάς αυτό σας ενοχλεί, αλήθεια;

**ΠΡΟΕΔΡΕΥΩΝ (Γεώργιος Λαμπρούλης):** Εμένα με ενοχλεί το ότι έχουμε κάνει τη διαδικασία σήμερα μπάχαλο, από το πρωί έως τώρα, να το πω έτσι ωμά.

Σας παρακαλώ πολύ, πείτε αυτό που θέλετε να πείτε, όμως σύντομα. Ζητήσατε πέντε λεπτά, σας τα έδωσα φυσικά. Ολοκληρώστε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εάν κάποιος Προεδρεύων έκανε αυτό που κάνετε στον κ. Κουτσούμπα, είμαι σίγουρη και ότι δεν θα σας άρεσε…

**ΠΡΟΕΔΡΕΥΩΝ (Γεώργιος Λαμπρούλης):** Ο κ. Κουτσούμπας -σας είπα και προηγουμένως- ξέρει πότε να έρχεται στη Βουλή και πότε να παρεμβαίνει. Τελεία και παύλα γι’ αυτό!

Συνεχίστε, δεν χρειάζεται να αντιδικούμε. Ολοκληρώστε αυτό που θέλετε να πείτε, για να περάσουμε στην ψηφοφορία πλέον. Ήμαρτον!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ -με συγχωρείτε, κύριε Λαμπρούλη, αλλά- δεν ξέρω ότι υπάρχει το πότε να έρχεσαι στη Βουλή. Ξέρω ότι όταν η Βουλή λειτουργεί οι Βουλευτές είναι εδώ. Επιτρέψτε μου, σας παρακαλώ, χωρίς να με ξαναδιακόψετε…

**ΠΡΟΕΔΡΕΥΩΝ (Γεώργιος Λαμπρούλης):** Μαθήματα δεν δέχομαι –εάν είναι προσωπικό αυτό- περί διαδικασιών και παρουσίας ή μη στη Βουλή ενός Βουλευτή, κρατήστε τα για τον εαυτό σας και την Κοινοβουλευτική σας Ομάδα. Σας παρακαλώ πολύ! Η δουλειά του Βουλευτή -αν θέλετε- δεν είναι μέσα στο Κοινοβούλιο μόνο, είναι πολιτικός ο ρόλος του.

(Θόρυβος από την πτέρυγα της Πλεύσης Ελευθερίας)

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Στον κ. Παφίλη δώσατε είκοσι λεπτά αντί για πέντε λεπτά πριν από δεκαπέντε λεπτά.

**ΑΛΕΞΑΝΔΡΟΣ ΚΑΖΑΜΙΑΣ: «**Μπάχαλο» εσείς το κάνατε! Τώρα το σκεφτήκατε;

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, ηρεμήστε, ηρεμήστε! Σας παρακαλώ πολύ!

Έρχεστε εδώ, έχουμε μια συγκεκριμένη κύρωση, υπάρχει μια συγκεκριμένη διαδικασία και ανοίγετε ζητήματα χίλια δύο, μέχρι και για την εξεταστική.

**ΑΛΕΞΑΝΔΡΟΣ ΚΑΖΑΜΙΑΣ:** Τώρα το σκεφτήκατε!

**ΠΡΟΕΔΡΕΥΩΝ (Γεώργιος Λαμπρούλης):** Ας ολοκληρώσει η Πρόεδρος. Πραγματικά, θερμά σάς παρακαλώ, ολοκληρώστε, για να συνεχίσουμε την ψηφοφορία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Νομίζω ότι πολλά πράγματα είναι πάντα αποκαλυπτικά, όπως και το ότι είμαστε πέντε Βουλευτές της Πλεύσης Ελευθερίας παρόντες και μας λέτε πότε να ερχόμαστε στη Βουλή, εν πάση περιπτώσει, όπως είναι αποκαλυπτικό τελικά ποιον ενοχλούν αυτά τα οποία λέμε και ποιον ενοχλεί η διερεύνηση. Είναι όλα αποκαλυπτικά. Εμένα ποτέ δεν με σταμάτησε ούτε η «πυρ ομαδόν» επίθεση ούτε το όλοι απέναντι. Αυτή είναι άλλωστε και η φύση της δουλειάς μου και της δραστηριότητάς μου, να υπερασπίζομαι ανθρώπους απέναντι σε παντοδύναμες εξουσίες.

Λυπάμαι απλώς, κύριε Πρόεδρε, που εκφράζονται με αυτό τον τρόπο οι εξουσίες από τα δικά σας χείλη σήμερα.

Θα καταθέσω στα Πρακτικά τη δήλωση και αίτηση που κατέθεσα.

**ΠΡΟΕΔΡΕΥΩΝ (Γεώργιος Λαμπρούλης):** Κοιτάξτε, με συγχωρείτε πάρα πολύ, αλλά γίνεστε εριστική, επιθετική και επιτρέψτε μου αυτό ακριβώς που είπατε τώρα να ζητήσετε από τα Πρακτικά να διαγραφεί, ακριβώς αυτή η προσωπική αναφορά. Σας παρακαλώ πολύ! Διαφορετικά θα δράσω και εγώ αναλόγως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Διαφορετικά τι; Επί τέσσερα σχεδόν λεπτά με διακόπτετε και δεν με αφήνετε…

**ΠΡΟΕΔΡΕΥΩΝ (Γεώργιος Λαμπρούλης):** Ζητώ να ανακαλέσετε αυτό που μόλις είπατε αναφερόμενη σε εμένα προσωπικά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν το ανακαλώ. Μα, δεν το είπα για να το ανακαλέσω.

**ΠΡΟΕΔΡΕΥΩΝ (Γεώργιος Λαμπρούλης):** Δεν το ανακαλείτε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, βέβαια!

**ΠΡΟΕΔΡΕΥΩΝ (Γεώργιος Λαμπρούλης):** Ωραία, ας παραμείνει στα Πρακτικά, λοιπόν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν το είπα για να το ανακαλέσω, με συγχωρείτε πάρα πολύ. Δεν αντιλαμβάνομαι τι είδους άσκηση εξουσίας είναι αυτή.

**ΠΡΟΕΔΡΕΥΩΝ (Γεώργιος Λαμπρούλης):** Εγώ σας ζητώ να το ανακαλέσετε. Εφόσον δεν το ανακαλείτε, ας παραμείνει, λοιπόν, στα Πρακτικά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν το ανακαλώ, κύριε Λαμπρούλη! Βεβαίως! Φυσικά, θα παραμείνει, γι’ αυτό εξάλλου το είπα.

**ΠΡΟΕΔΡΕΥΩΝ (Γεώργιος Λαμπρούλης):** Ωραία, πάρα πολύ ωραία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν αντιλαμβάνομαι αυτές τις ασκήσεις εξουσίας, «να ανακαλέσετε και να διαγραφεί από τα Πρακτικά». Αρκετά, αρκετά και με τα πλαστογραφημένα Πρακτικά και με την αλλοίωση των Πρακτικών, αρκετά με τα «λέμε, ξελέμε», αρκετά!

Καταθέτω στα Πρακτικά τη δήλωση και αίτησή μου προς το Προεδρείο και τα μέλη της εξεταστικής επιτροπής της Βουλής και σας ευχαριστώ που φροντίσατε, ενώ μιλώ για αυτό το τόσο σοβαρό θέμα που είναι η προσπάθεια στραγγαλισμού της επιτροπής που εσείς ζητήσατε, το θέμα να είναι διαπληκτισμός του Προεδρεύοντος κ. Λαμπρούλη με την Πρόεδρο της Πλεύσης Ελευθερίας.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Πλεύσης Ελευθερίας)

Γιατί ξέρετε ότι όταν το κάνετε αυτό, αυτό είναι που θα απασχολήσει και προς τα εκεί στρέφετε την προσοχή.

Και αν πράγματι σας ενδιαφέρει η διερεύνηση, δεν θα έπρεπε να το κάνετε αυτό την ώρα που βλέπετε μια συντονισμένη προσπάθεια και η επιτροπή που έπρεπε σήμερα να συνεδριάζει, δεν συνεδριάζει. Θα έπρεπε αύριο να συνεδριάζει και δεν συνεδριάζει. Έχει παραπεμφθεί στις ελληνικές καλένδες η επιτροπή. Κι εγώ τουλάχιστον δεν είμαι από αυτούς που ικανοποιούνται στο να πουν «τίποτα δεν γίνεται, έλα μωρέ, έτσι τα κάνετε, αυτοί είστε, δεν μπορεί να γίνει τίποτε». Εγώ πιστεύω ότι όσο μπορεί κάποιος να παλεύει, όλα μπορούν να γίνουν. Το μόνο που δεν μπορεί να γίνει είναι να φέρουμε πίσω αυτά τα παιδιά και αυτούς τους ανθρώπους που χάθηκαν. Και τους οφείλουμε τουλάχιστον λίγη σοβαρότητα και τουλάχιστον πολύ λιγότερη κομματική αναφορά και κομματική πειθήνια συμπεριφορά, όταν συζητάμε τόσο, τόσο σοβαρά πράγματα!

Καταθέτω στα Πρακτικά και την αίτησή μου προς το Επιστημονικό Συμβούλιο της Βουλής.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέλος, θα ήθελα να ενημερώσω το Σώμα ότι στη 13.00΄ πρόκειται να συναντήσω εκπροσώπους της ολομέλειας των δικηγορικών συλλόγων της χώρας με αφορμή τις κοινωνιοκτόνες και εξαιρετικά επιζήμιες πολιτικές, αλλά και δηλώσεις της Κυβέρνησης εναντίον των δικηγόρων και ιδίως εναντίον των νέων δικηγόρων και επιστημόνων. Έχω συναφώς καταθέσει και επίκαιρη ερώτηση προς τον Πρωθυπουργό με αναφορά στις δηλώσεις Τσακλόγλου, ότι οι νέοι δικηγόροι είναι καλύτερα να πάνε να γίνουν ντελιβεράδες.

Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, έχω καταθέσει επίκαιρη ερώτηση στον Πρωθυπουργό για την ποινικοποίηση της γυναικοκτονίας. Περιμένω τον κύριο Πρωθυπουργό και για όλα αυτά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχω καταθέσει επίκαιρη ερώτηση στον Υπουργό Προστασίας του Πολίτη για την επαναλαμβανόμενη δολοφονική αστυνομική βία, την οποία και καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ακόμα, έχω καταθέσει στον Υπουργό Εργασίας επίκαιρη ερώτηση για την εκρηκτική αύξηση των εργατικών ατυχημάτων και δυστυχημάτων το 2023, την οποία και καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εγώ, λοιπόν, δεν είμαι από αυτούς που έρχομαι μία στο τόσο στη Βουλή ούτε που θυμάμαι μία στο τόσο να υπερασπιστώ και να κάνω αυτά τα οποία υποσχεθήκαμε, η Πλεύση Ελευθερίας. Θα συνεχίσω να τα κάνω και θα ήθελα οι πολίτες και οι συγγενείς των θυμάτων να ξέρουν και να καταλάβουν ότι όλα αυτά που κάνουμε τα κάνουμε μετά πολλών εμποδίων που προέρχονται ακόμα και από εκεί που δεν υποψιάζεται κανείς. Όμως, αυτό δεν πρόκειται ποτέ εμάς να μας ανασχέσει και να μας εμποδίσει από το να υπηρετούμε το καθήκον μας προς τους πολίτες.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου των σχεδίων νόμου του Υπουργείου Κλιματικής Κρίσης και Πολιτικής Προστασίας και η ψήφισή τους θα γίνει χωριστά.

Προχωρούμε πρώτα στην ψήφιση επί της αρχής, των άρθρων και του συνόλου του σχεδίου νόμου του Υπουργείου Κλιματικής Κρίσης και Πολιτικής Προστασίας: «Κύρωση της Συμφωνίας μεταξύ της Ελληνικής Δημοκρατίας και της Κυπριακής Δημοκρατίας για τη συνεργασία στον τομέα πρόληψης και αντιμετώπισης φυσικών και/ή ανθρωπογενών καταστροφών».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Λαμπρούλης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας μεταξύ της Ελληνικής Δημοκρατίας και της Κυπριακής Δημοκρατίας για τη συνεργασία στον τομέα πρόληψης και αντιμετώπισης φυσικών και/ή ανθρωπογενών καταστροφών |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το σχέδιο νόμου του Υπουργείου Κλιματικής Κρίσης και Πολιτικής Προστασίας: «Κύρωση της Συμφωνίας μεταξύ της Ελληνικής Δημοκρατίας και της Κυπριακής Δημοκρατίας για τη συνεργασία στον τομέα πρόληψης και αντιμετώπισης φυσικών και/ή ανθρωπογενών καταστροφών» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου 133.α.)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα οκτώ μαθήτριες και μαθητές και τρεις συνοδοί εκπαιδευτικοί από το 6ο Γενικό Λύκειο Ζωγράφου (δεύτερο τμήμα).

Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Προχωρούμε τώρα στην ψήφιση επί της αρχής, των άρθρων και του συνόλου του σχεδίου νόμου του Υπουργείου Κλιματικής Κρίσης και Πολιτικής Προστασίας: «Κύρωση του Μνημονίου Συνεργασίας για την ανοικοδόμηση του Πυροσβεστικού Σταθμού Επταγωνίας Κύπρου, τον εξοπλισμό του και την προμήθεια δύο (2) πυροσβεστικών οχημάτων».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Λαμπρούλης):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Μνημονίου Συνεργασίας για την ανοικοδόμηση του Πυροσβεστικού Σταθμού Επταγωνίας Κύπρου, τον εξοπλισμό του και την προμήθεια δύο (2) πυροσβεστικών οχημάτων |
| Επί της Αρχής ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Άρθρο πρώτο ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Ακροτελεύτιο άρθρο ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |
| Επί του Συνόλου ΟΜΟΦΩΝΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΝΑΙ |
| ΠΛΕΥΣΗ ΕΛ.: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το σχέδιο νόμου του Υπουργείου Κλιματικής Κρίσης και Πολιτικής Προστασίας: «Κύρωση του Μνημονίου Συνεργασίας για την ανοικοδόμηση του Πυροσβεστικού Σταθμού Επταγωνίας Κύπρου, τον εξοπλισμό του και την προμήθεια δύο (2) πυροσβεστικών οχημάτων» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 138.α.)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο των παραπάνω νομοσχεδίων.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Συνεπώς το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Λαμπρούλης):** Με τη συναίνεση του Σώματος και ώρα 12.22΄ λύεται η συνεδρίαση για την προσεχή Παρασκευή 1η Δεκεμβρίου 2023 και ώρα 9.00΄, με αντικείμενο εργασιών του Σώματος, νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Δάνεια: Διαφάνεια, ανταγωνισμός, προστασία των ευάλωτων – Ενσωμάτωση της Οδηγίας (ΕΕ) 2021/2167, επανεισαγωγή του προγράμματος «ΗΡΑΚΛΗΣ» και άλλες επείγουσες διατάξεις», σύμφωνα με τη συμπληρωματική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**